# śrī-śrī-bhāvanā-sāra-saṅgrahaḥ

Compiled by Sri Siddha Kṛṣṇadāsa Tātapāda

This edition contains the first three (of eight) chapters.

(1) niśānta-līlā (185 verses)

(2) prātar-līlā (466 verses)

(3) pūrvāhna-līlā (399 verses)

Total 1050.

Source text: (ed.) Haridas Das. With Bengali translation by Gurucharan Das. Nabadwip : Haribol Kutir. First edition 464 Gaurabda (1949). Second edition 497 G.A. (1982)

Version 1.1

Portions of this were entered by Hari Charan Das.

Jagat 2005-09-05

# śrī-śrī-bhāvanā-sāra-saṅgrahaḥ

(1)

## niśānta-līlā

ajñāna-timirāndhasya jñānāñjana-śalākayā |

cakṣur unmīlitaṁ yena tasmai śrī-gurave namaḥ ||1||

caitanya-candrāmṛtam 13—

siṁha-skandhaṁ madhura-madhura-smera-gaṇḍa-sthalāntaṁ

durvijñeyojjvala-rasa-mayāścarya-nānā-vikāram |

vibhrat kāntiṁ vikaca-kanakāmbhoja-garbhābhirāmām

ekībhūtam vapur avatu vo rādhayā mādhavasya ||2||

ānanda-vṛndāvana-campūḥ 1.2—

śoṇa-snigdhāṅguli-dala-kulaṁ jāta-rāgaṁ parāgaiḥ

śrī-rādhāyāḥ stana-mukulayoḥ kuṅkuma-kṣoda-rūpaiḥ |

bhakta-śraddhā-madhu-nakha-mahaḥ-puñja-kiñjalka-jālaṁ

jaṅghānālaṁ caraṇa-kamalaṁ pātu naḥ pūtanāreḥ ||3||

bhakti-rasāmṛta-sindhu 1.1.4—

bhakti-rasāmṛta-sindhau carataḥ paribhūta-kāla-jāla-bhiyaḥ |

bhakta-makarān aśīlita-mukti-nadīkān namasyāmi ||4||

## śrī-gauracandraḥ

prage śrīvāsasya dvija-kula-ravair niṣku avare

śruti-dhvāna-prakhyaiḥ sapadi gata-nidraṁ pulakitam |

hareḥ pārśve rādhā-sthitim anubhavantaṁ nayana-jair

jalaiḥ saṁsiktāṅgaṁ vara-kanaka-gauram bhaja manaḥ ||5||

## mūla-sūtraḥ

govinda-līlāmṛtam 1.10—

rātryante trasta-vṛnderita-bahu-viravair bodhitau kīra-śārī-

padyair hṛdyair ahṛdyair api sukha-śayanād utthitau tau sakhībhiḥ |

dṛṣṭau hṛṣṭau tadātvodita-rati-lalitau kakkhaṭī-gīḥ sa-śaṅkau

rādhā-kṛṣṇau sa-tṛṣṇāv api nija-nija-dhāmny āpta-talpau smarāmi ||6||

kṛṣṇa-bhāvanāmṛtam 1.4-9—

pratisva-sevāvasara-prabodhitā-

sadātanābhyāsa-juṣo'tha kiṅkarīḥ |

nidraiva rātry-antam avetya tā jahau

saiva svayaṁ jāgarayāñ cakāra kim? ||7||

utthāya talpāc cakitekṣaṇāḥ kṣaṇān

duhānayor nāgara-cakravartinoḥ |

svāpaṁ rahaḥ-svāpam abhaṅgam aṅganā

ālakṣya tūṣṇīm adhiśayam āsata ||8||

papracchur anyonyam imā mimānayā

rasaṁ parīhāsa-bhṛtaṁ sajṛmbhayā |

girā cirāj jāgara-mūḍha-ghūrṇana-

sva-svākṣi-bhṛṅgī-tati-līḍha-vakṣasaḥ ||9||

niśānta-sevocita-mālya-vīṭikā-

kṛtyātta-cittā atha kācid āha tāḥ |

anaṅga-baddhāṅga-yuva-dvayocchalat-

saurabhya-saulabhyavatī rasoccalā ||10||

jānīta jālādhva-gatāsya-padmāḥ

sadmāntarālyaḥ sva-dṛśaḥ prahitya |

kāntau nitāntātanu-lāsya-cuñcu

dhinoti suptiḥ parirabhya kīdṛk ||11||

itas tato nyasta-maṇi-pradīpān-

aphulla-nīlotpala-campakābhān |

vidhatta etau sva-mayūkha-vṛndair

anāvṛtair maṇḍana-mālya-celaiḥ ||12||

kṛṣṇa-bhāvanāmṛtam 1.15-19—

sa kṛṣṇa-meghaḥ sthira-cañcalālī-

vṛto'timādhurya-rasair amūḥ kim? |

āsnāpayat svārhaṇa-kṛtya-vṛttāḥ

pratyarhaṇenādita eva dhinvanāṇāṁ ||13||

tāmbūla-mālā-vividhānulepair

aṅgāra-dhānyāguruvaiś ca dhūpaiḥ |

kālocitais taiḥ pratipādyamānaiḥ

kati-kṣaṇāṁs tā gamayāṁ babhūvuḥ ||14||

prabhañjano rañjayituṁ nikuñja-

rājau vyarājiṣṭa mudā tadānīm |

manye prabudhya ślatha-durbalāṅgo

drutaṁ prayātuṁ na-tarāṁ śaśāka ||15||

yā vṛkṣa-vallyo vyakasaṁs tadaiva tāś

cumbaṁs tadāmoda-bharair diśo daśa |

prasāritaiḥ śvāsapatha-praveśitair

bhṛṅgāvalīr jāgarayāñ cakāra saḥ ||16||

**tad-guñjitai rañjita-susvarair bhṛśaṁ**

**prabudhya vṛndā'tha vilokya sarvataḥ |**

svanāthayor jāgaraṇe patatriṇo

nyayuṅkta kāla-jñatayā rayād iyam ||17||

govinda-līlāmṛtam 1.12—

āsan yad-arthaṁ prathamaṁ dvijendrāḥ

sevā-samutkaṇṭha-dhiyo'pi mūkāḥ

vṛndā-nideśaṁ tam avāpya harṣāt

krīḍā-nikuñjaṁ paritaś cukūjuḥ ||18||

govinda-līlāmṛtam 1.14-21—

athāli-vṛndaṁ makaranda-lubdhaṁ

ratīśitur maṅgala-kambu-tulyam |

praphulla-vallī-caya-mañju-kuñje

juguñja talpī-kṛta-kañja-puñje ||19||

jhaṅkṛtim aṅgī-kurute

rati-maṅgala-jhallarīva govindam |

bodhayituṁ madhu-mattā

madhupī-tatir udbha ānandā ||20||

pika-śreṇī manojasya vīṇeva vyakta-pañcamam |ālalāpa svaraṁ tāraṁ kuhūr iti muhur muhuḥ ||21||

rati-madhura-vipañcī-nāda-bhaṅgīṁ dadhānā

madana-mada-vikūjat-kānta-pārśve niṣaṇṇā |

mṛdula-mukula-jālāsvāda-vispaṣṭa-kaṇṭhī

kalayati sahakāre kākalīṁ kokilālī ||22||

vidrāvya gopī-dhṛti-dharmacaryā-

lajjā-mṛgīr māna-vṛkeṣv amarṣī |

kapota-ghūtkāra-miṣeṇa śaṅke

garjaty ayaṁ kāma-tarakṣu-rājaḥ ||23||

rādhā-dhairya-dharādharoddhṛti-vidhau ke'nye samarthā vinā

kṛṣṇaṁ kṛṣṇa-sumatta-kuñjara-vaśīkāre'py alaṁ śṛṅkhalāḥ |

anyāḥ kā vṛṣabhānu-jām iha vinā dhanyām atīvādṛtāḥ

kekāḥ kiṁ samudīrayanti śikhinas tau bodhayantaḥ prage ||24||

hrasva-dīrgha-plutair yuktaṁ ku-kūkū-kū iti svaram |

kukkuṭo'py apaṭhat prātar vedābhyāsī baṭur yathā ||25||

atha pakṣiṇāṁ kalakalaiḥ prabodhitāv

api tau mitho'vidita-jāgarau tadā |

nibiḍopagūhaṇa-vibhaṅga-kātarau

kapaṭena mīlita-dṛśāvatiṣṭhatām ||26||

kṛṣṇa-bhāvanāmṛtam 1.28-32—

vṛndeṅgita-jñaḥ sa vicakṣaṇaḥ śukaḥ

śuko yathā bhāgavatārtha-kovidaḥ |

dakṣaḥ prabodhe jagatāṁ prabhor ati-

premāspadatvānupamaḥ samabhyadhāt ||27||

jaya smarāśeṣa-vilāsa-vaiduṣī-

niṣṇāta-gopījana-locanāmṛta! |

prāṇa-priyā-prema-dhunī-mataṅgaja!

sva-mādhurī-plāvita-loka-saṁhate ||28||

priyādharāsvāda-sukhe nimajjasi

prabudhyase nety ucitaṁ rasāmbudhe! |

riraṁsutāyāṁ viriraṁsur eva te

kiṁ cādhuneyaṁ kṣaṇadā kṣaṇaṁ dyati ||29||

jahīhi nidrāṁ ślathayopagūhanaṁ

vrajaṁ pratiṣṭhāsuraraṁ prabho! bhava |

prātar babhūvānusara sva-cāturīṁ

pracchanna-kāmatvam athorarī-kuru ||30||

jaya vrajānandana! nanda-cetaḥ-

payodhi-pīyūṣa-mayūkha! deva! |

goṣṭheśvarī-puṇya-latā-prasūna!

prayāhi gehāya dhinu sva-bandhūn ||31||

govinda-līlāmṛtam 1.23-24—

gokula-bandho! jaya rasa-sindho!

jāgṛhi talpaṁ tyaja śaśi-kalpam |

prīty-anukūlāṁ śrita-bhuja-mūlāṁ

bodhaya kāntāṁ rati-bhara-tāntām ||32||

udayaṁ prajavādayam ety aruṇas

taruṇī-nicaye sahajākaruṇaḥ |

nibhṛtaṁ nilayaṁ vrajanātha! tatas

tvarito'ṭa kalinda-sutā-taṭataḥ ||33||

kṛṣṇa-bhāvanāmṛtam 1.33—

śārī śubhā sā'tha jagāda sūkṣma-dhīḥ

śārī yathā devana-sammata-sthitiḥ |

jayeśvari! svīya-vilāsa-saubhaga-

śrī-tarṣita-śrī-mukha-mukhya-yauvate ||34||

govinda-līlāmṛtam 1.25—

kamala-mukhi! vilāsāyāsa-gāḍhālasāṅgī

svapiṣi sakhi! niśānte yat tavāyaṁ na doṣaḥ |

dig iyam aruṇitaindrī kintu paśyāvir āsīt

tava sukham asahiṣṇuḥ sādhvi! candrā-sakhīva ||35||

kṛṣṇa-bhāvanāmṛtam 1.34—

śeṣe'dhunā yad-rati-vallabhāsya-

rājīva-rājan madhu-pāna-mattā |

asāmprataṁ tat khalu sāmprataṁ te

prātas tato jāgarayāmy ahaṁ tvām ||36||

govinda-līlāmṛtam 1.38-39, 41—

kṛṣṇo'py anidraḥ priyayopagūḍhaḥ

kāntā'py anidrā'py amunopagūḍhā |

talpāt prabhātākulam apy analpān

notthātum etan mithunaṁ śaśāka ||37||

kṛṣṇasya jānūpari-yantrita-san-nitambā

vakṣaḥ-sthale dhṛta-kucā vadane'rpitāsyā |

kaṇṭhe niveśita-bhujā'sya bhujopadhānā

kāntā na hīṅgati manāg api labdha-bodhā ||38||

śrī-kṛṣṇa-līlā-racanāsu dakṣas

tat-prema-jānanda-viphulla-pakṣaḥ |

dakṣākhya āha śrita-kuñja-kakṣaḥ

śukaḥ samadhyāpita-kīra-lakṣaḥ ||39||

govinda-līlāmṛtam 1.32—

ekaṁ prācyām aruṇa-kiraṇāpā alāyāṁ vidhatte

cakṣuḥ kānte tvaritam aparaṁ dūrage cakravākī |

śaṅkākrāntās taru-kuhara-gā mūkatāṁ yānti ghūkāḥ

śaṅke bhāsvān udayam udagāt kṛṣṇa! nidrāṁ jahīhi ||40||

kṛṣṇāhnika-kaumudī 1.19—

jaya jaya guṇa-sindho! preyasī-prāṇa-bandho!

vraja-sarasi-ja-bhāno! sat-kalā-ratna-sāno! |

iha hi rajanī-śeṣe kiṁ-manā nātha! śeṣe

samayam avakalayāpīṣyate kuñja-sayyā? ||41||

kṛṣṇāhnika-kaumudī 1.24—

ayam api ca śikhaṇḍī jāgaritvaiva khaṇḍī

kṛta-sulalita-kekaḥ kāla-niṣṭhā-vivekaḥ |

pramilati tava nidrā-hānaye'dhī-daridrāḥ

śiva śiva nija-sevā-kālam ujjhanti ke vā? ||42||

govinda-līlāmṛtam 1.36-37—

vṛndā-vaktrād adhigata-vidyā

sārī hārī-kṛta-bahu-padyā |

rādhā-snehoccaya-madhu-mattā

tasyā nidrāpanayana-yattā ||43||

nidrāṁ jahīhi vijahīhi nikuñja-śayyāṁ

vāsaṁ prayāhi sakhi! nālasatāṁ prayāhi |

kāntaṁ ca bodhaya na bodhaya loka-lajjāṁ

kālocitāṁ hi kṛtinaḥ kṛtim unnayanti ||44||

kṛṣṇāhnika-kaumudī 1.3—

vraja-pati-tanayāṅkāsaṅgato vīta-śaṅkā

vidhu-mukhi! kim-u śeṣe nirbharaṁ rātri-śeṣe? |

pramada-madhupa-puñje mā paraṁ tiṣṭha kuñje

na gaṇayasi vigarhāṁ kiṁ guruṇām anarhām? ||45||

kṛṣṇāhnika-kaumudī 1.7—

sudati! kumudinīnām aṅkam āsādya līnā

mada-madhukara-mālā kālam āsādya lolā |

sarati kamalinīnāṁ rājim etām adīnāṁ

bhavati samaya eva glāni-harṣādidevaḥ ||46||

kṛṣṇāhnika-kaumudī 1.10-11—

viyad-atilaghu-tāraṁ tvad-vapuḥ kṣuṇṇa-hāraṁ

vigalita-kusumānāṁ varṣma śephālikānām |

tritayam idam idānīm eka-rūpaṁ tadānīm

api yad api tathāpi tvad-vapuḥ śrībhir āpi ||47||

truṭita-patita-muktā-hāravat te viyuktā

bhavad uḍu-tatir eṣā svalpa-mātrāvaśeṣā |

cira-śayanam avekṣyārundhatī te vilakṣyā

bhavad iva parivakre paśya saptarṣi-cakre ||48||

kṛṣṇāhnika-kaumudī 1.28-29—

iti kala-vacanānāṁ śārikāṇāṁ śukānāṁ

rutam atiśaya-ramyaṁ śrotra-peyaṁ niśamya |

vihita-śayana-bādhā sā jajāgāra rādhā

prathamam atha sa kṛṣṇaḥ svāpa-līlā-vitṛṣṇaḥ ||49||

yugapad ubhaya-nidrā-bhaṅga-vidhvasta-mudrā

yugapad ubhaya-netrāpāṅga-bhaṅgī vicitrā |

yugapad ubhaya-ghūrṇā-jāta-saṁkleśa-pūrṇā

bhavad ubhaya-vilokābhāvataḥ prāpta-śokā ||50||

kṛṣṇa-bhāvanāmṛtam 1.36-38—

kala-kvaṇat-kaṅkaṅa-nūpuraṁ javād

atyucchalad-gātra-yuga-cchavi-cchaṭām |

vyastālakāgrāvali-veṣṭanonnamat-

tā aṅka-hāra-dyuti-dīpitānanam ||51||

srastāṁśukānveṣaṇa-saṁbhramodayād

itas-tato nyasta-karābja-mañjulam |

śayyotthitaṁ keli-vilāsinos tayos

trailokya-lakṣmīm iva sañcikāya tam ||52||

ghūrṇālasākṣaṁ ślatha-sarva-gātraṁ

viśrasta-keśaṁ rasika-dvayaṁ tat |

bhugnopaveśaṁ skhalane kathaṁ cid

anyonyam ālambanatāṁ prapede ||53||

alaṅkāra-kaustubhaḥ 5.119-121—

anyonya-grathitāṅgulī-kisalayām unnīya bāhu-dvayīṁ

jṛmbhārambha-puraḥsaraṁ vidadhatī gātrasya saṁmoṭanam |

mīlan-netram urojayor nakha-pada-vyādāna-dīnānanā

nā-nā-neti punar nakha-kṣata-dhiyā sā kṛṣṇa-pāṇī dadhe ||54||

saṅgopāyya paṭāñcalena tanunā niḥsāri-dantāvalī-

jyotsnābhiḥ snapitena dakṣiṇa-karākṛṣṭena vaktrāmbujam |

līlollāsita-kandharaṁ mṛdu-kalair vāmāṅguli-ccho ikā-

niḥsvānaiś cala-kaṅkaṇa-svana-sakhaiḥ śrī-rādhikā'jṛmbhata ||55||

alasa-valitam ūrdhvī-kṛtya mūrdhopakaṇṭhe

valayitam idam anyonyena saṁsakta-pāṇi |

trika-vicalana-bhaṅgi-saṅgi mo āyitāyāḥ

paridhir iva mukhendor bhāti dordvandvam asyāḥ ||56||

govinda-līlāmṛtam 1.51-53—

utthāyeśaḥ sanniviṣṭo'tha talpe

vyājān nidrā-śālinīṁ mīlitākṣīm |

dorbhyāṁ kāntāṁ svāṅkam ānīya tāntāṁ

paśyaty asyā mādhurīṁ sādhurīti ||57||

ghūrṇāyamānekṣaṇa-khañjarī aṁ

lalā a-lolālaka-bhṛṅga-jālam |

mukhaṁ prabhātābja-nibhaṁ priyāyāḥ

papau dṛśeṣat-smitam acyuto'sau ||58||

saṁśliṣṭa-sarvāṅguli-bāhu-yugmam

unmathya dehaṁ parimoṭayantīm |

udbuddha-jṛmbhā-sphuṭa-danta-kāntim

ālokya kāntāṁ mumude mukundaḥ ||59||

kṛṣṇa-bhāvanāmṛtam 1.40—

tadaiva jṛmbhottha-radāṁśu-jāla-

māṇikya-dīpair nirarājayat kim |

sa-nidram unmudra-dṛganta-lakṣmī-

rasa-jñayānyonya-vilihyamānam ||60||

govinda-līlāmṛtam 1.54-59—

svīyāṅkottāna-suptām uṣasi mṛdu mṛṣā rodaneṣat-smitāsyām

ardhonmuktāgra-keśāṁ vimṛdita-kusuma-srag-dharāṁ chinna-hārām |

unmīlyonmīlya ghūrṇālasa-nayana-yugaṁ svānanālokanotkāṁ

kāntāṁ tāṁ keli-tāntāṁ mudam atulatamām āpa paśyan vrajenduḥ ||61||

hemābjāṅgyāḥ prabala-suratāyāsa-jātālasāyāḥ

kāntasyāṅke nihata-vapuṣaḥ snigdha-tāpiñcha-kānteḥ |

śampākampā nava-jala-dhare sthāsnutāṁ ced adhāsyat

śrī-rādhāyāḥ sphuṭam iha tadā sāmya-kakṣām avāpsyat ||62||

sphuran makara-kuṇḍalaṁ madhura-manda-hāsodayaṁ

madālasa-vilocanaṁ kamala-gandhi lolālakam |

mukhaṁ sva-daśana-kṣatāñjana-malīmasauṣṭhaṁ hareḥ

samīkṣya kamalekṣaṇā punar abhūd vilāsotsukā ||63||

parasparālokana-jāta-lajjā-

nivṛtta-cañcad-dara-kuñcitākṣam |

īṣat-smitaṁ vīkṣya mukhaṁ priyāyā

uddīpta-tṛṣṇaḥ punar āsa kṛṣṇaḥ ||64||

vāmena cādhaḥ śira unnamayya

kareṇa tasyāś cibukaṁ pareṇa |

vibhugna-kaṇṭhaḥ smita-śobhi-gaṇḍaṁ

mukhaṁ priyāyāḥ sa muhuś cucumba ||65||

kāntādhara-sparśa-sukhābdhi-magnā

karaṁ dhunānā dara-kuñcitākṣī |

mā meti mandākṣara-sanna-kaṇṭhī

sakhī-dṛśāṁ sā mudam ātatāna ||66||

kṛṣṇa-bhāvanāmṛtam 2.20-24—

rūpāmṛtaṁ me tri-jagad-vilakṣaṇaṁ

niḥsīma-mādhuryam idaṁ ca yauvanam |

adyaiva sāphalyam avāpa sarvathā

preyānupābhuṅktatamāṁ mudā yataḥ ||67||

saivaṁ vicintya kṣaṇam āha kāntaṁ

tad-akṣi-pītākhila-mādhurīkā |

svāntar mudātyartha-lasad-dṛganta-

lakṣmī-vihārāyatanāsya-padmam ||68||

bho bho vilāsinn avadhehi yat tvayā

visrasta-veśābharaṇāsmy ahaṁ kṛtā |

yāvan mad-ālyo'nusaranti noṣasi

drutaṁ samādhitsasi tan na kiṁ punaḥ ||69||

sva-cāturīṁ sādhaya māṁ prasādhaya

prasādayānaṅgam abhīṣṭa-daivatam |

yo'sman mano-mandira-varty ayaṁ tvayā

bahiṣ-kṛto lakṣmabhir ebhir eva yat ||70||

satyaṁ bravīṣy aṅga-jam iṣṭa-devaṁ

tvad-aṅga-pīṭhe prakaṭī-bhavantam |

yajāmi bhūṣāmbara-gandha-puṣpaṁ

srak-candanādyair iti tāṁ sa ūce ||71||

saṅgraha-kartuḥ—

ittham īśvaryā vākyaṁ hi

śrutvā sevana-peśalā |

tad-upayogi-vastūni

samarpayitum utsukā ||72||

kṛṣṇa-bhāvanāmṛtam 1.26—

dvāraṁ samunmucya manāg anāravaṁ

śanaiḥ pada-nyāsa-viśeṣa-mañjulā |

nirṇīta taj-jāgaraṇātha kiṅkarī-

tatir viśaṅkā praviveśa veśma sā ||73||

kṛṣṇa-bhāvanāmṛtam 1.9—

itas tato nyasta-maṇi-pradīpān

aphulla-nīlotpala-campakābhān |

vidhatta etau sva-mayūkha-vṛndair

anāvṛtair maṇḍana-mālya-celaiḥ ||74||

govinda-līlāmṛtam 1.63—

mitho daśana-vikṣatādhara-pu au vilāsālasau

nakhāṅkita-kalevarau galita-patra-lekhāśriyau |

ślathāmbara-sukuntalau truṭita-hāra-puṣpa-srajau

muhur mumudire puraḥ samabhilakṣya tāḥ sva-priyau ||75||

kṛṣṇa-bhāvanāmṛtam 2.25-33—

athāmunā kaṅkatikāṁ śanaiḥ śanair

vikarṣatā bhānumatī-karārpitām |

kacāvalī saṁstriyate sma mālatī-

mālota-veṇī-racanā-paṭīyasā ||76||

kastūrikā-candana-kuṅkuma-dravaiḥ

sambhāvitais tām anurāgalekhayā |

cakāra mālāñcita-cāru-citrakāṁ

sa citra-cuñcur dhṛta-navya-vartikaḥ ||77||

tā aṅka-yugmena lavaṅga-mañjarī-

sampāditāpūrva-rucā sa cāruṇī |

ānarca tasyāḥ śravaṇe navāñjane-

nānañja-kañja-pratim etad akṣinī ||78||

dadhāra hāraṁ ruci-mañjarīlitaṁ

yadā tadoce priyayā madoddhuram |

yā khaṇḍitā candana-kañculī tvayā

vakṣojayos tāṁ na kutaś cikīrṣasi? ||79||

ālekhya-karmaṇy atigarva-dhāriṇīs

tās tā viśākhā-prabhṛtīr bhavat sakhīḥ |

vismāpayāmy adya kuca-dvaye kṛtaiś

citrair vicitrair iti tāṁ jagāda saḥ ||80||

prasādhanārtha-pratipādanonmukha-

śrī-rūpa-līlā-rati-mañjarī-mukhaḥ |

stana-dvayaṁ tulikayāṅkayan hari

pañceṣu-pañceṣu-śaravyatām agāt ||81||

pāṇiś ca kampe yadi vakra-rekhaṁ

citraṁ vilumpann urasā muhuḥ saḥ |

manye smarāgniṁ dhamati sma tasyā

dhṛtīndhanaṁ dagdhu-manā vidagdhaḥ ||82||

kāmas tam avakalpam analpa-vaibhavaiḥ

sadyo vidhāyāniyata-sthala-sthitam |

vimṛjya saṁsṛjya vikhaṇḍya khaṇḍaśas

tenaiva sollāsam ubhāv abhūṣayat ||83||

dāsyaś ca tāḥ phulla-dṛśāṁ kṛtārthatāṁ

mūrtāṁ cirāyābhilaṣantya eva tām |

punā riraṁsū samavetya tau tato

miṣeṇa sarvā niragūhi kenacit ||84||

kṛṣṇa-bhāvanāmṛtam 1.41-42—

punar api ghana-ghūrṇa śrī-mukha-dvandva-yogād

acaṭula-bhujavallī-veṣṭaneneṣṭabhāsau |

kṣaṇam api dara-suptyā śaṁ bhajāvetya tas tāv

anṛju-kusuma-talpe srasta-gātrāv abhūtām ||85||

viraha-vikalayā tac chayyayā dūnayā kiṁ

katham api dara-labdhāśleṣayā nidrayā vā |

uṣasi na ca vihātuṁ hanta śaktau khagās tau

tad api vidadhurābhyāṁ vipra-yuktau svanantaḥ ||86||

kṛṣṇāhnika-kaumudī 1.4-6—

agaṇita-kula-niṣṭhā mā nikuñje śayiṣṭhāḥ

parihara surata-ghnaṁ svāpam udgaccha śīghram |

samajani saviśeṣaḥ paśya doṣāvaśeṣaḥ

kuru na gata-samādhāṁ bandhu-vargasya bādhām ||87||

iyam ajani digaindrī dṛśyatāṁ devi! sāndrī-

bhavad aruṇima-dhārā tvat-pādābjānukārā |

iyam api ca varākī satvarā cakravākī

parimilita rathāṅge jāta-viccheda-bhaṅge ||88||

api tava mukha-śobhām āptu-kāmo'tilobhād

aparikalita-kāmaḥ svaṁ vapus tyaktu-kāmaḥ |

carama-śikhari-śṛṅgaṁ prāpya paśyaiva tuṅgaṁ

vrajati śaśadharo'staṁ vārayed adya kas tam ||89||

kṛṣṇāhnika-kaumudī 1.9—

sumukhi! nayana-mudrāṁ muñca nirdhūya nidrāṁ

kalaya vadana-māsāṁ vidyud uddyota-bhāsām |

rati-vigalita-bhūṣāṁ vyasta-paryasta-veṣāṁ

vilulita-tanum etās tvāṁ bhajantāṁ sametāḥ ||90||

kṛṣṇāhnika-kaumudī 1.12-18—

nija-kara-paripuṣṭā paśya seyaṁ praviṣṭā

śaśi-mukhi! lalitāṅgī sannidhau te kuraṅgī |

kuru sa-kṛpam apāṅge kiñcid añcat-taraṅge

bhavatu bata kṛtārthā prītaye te samarthā ||91||

nava-kiśalaya-buddhyā jātito'ntar viśuddhyā-

ruṇa-pada-kamalaṁ te svādituṁ kṛṣṇa-kānte! |

tvaritam upasarantī tvat-sakhīnāṁ vahantī

kara-sarasija-ghātaṁ yā vidhatte prayātam ||92||

śaśi-mukhi! tava phelā-mātra-bhoge sakhelā

tava pada-jala-pānāmoda-mātrāvadhānā |

api bhavad avalokābhāva-sañjāta-śokā

tava mukha-śaśi-bimbāloka-mātrāvalambā ||93||

harir atikutukī te netra-yugmaṁ mimīte

nayana-yugam amāya-prema yasyāḥ pramāya |

kim api vimala-muktā-mālayā cāru-vaktā

niyatam upamimānaḥ saṁśayaṁ nirdhunānaḥ ||94||

iti nigaditavatyaḥ śārikāḥ premavatyaḥ

sukhada-pada-padārthāṁ vācam utthāpanārthām |

yadi kim api viremuḥ patriṇas taṁ praṇemuḥ

samupasṛta-nikuñjāḥ prāpta-sammoda-puñjāḥ ||95||

atha śayana-satṛṣṇaṁ bodhayāmāsa kṛṣṇaṁ

vitatir api śukānāṁ kṛṣṇa-harṣotsukānām |

śravaṇa-sukhada-saumyaiḥ snigdha-śabdārtha-ramyaiḥ

sarasataram analpaiḥ kūjitaiḥ sīdhu-kalpaiḥ ||96||

praṇaya-rasa-gabhīrāś cāru-śabdārtha-dhīrāḥ

kala-sumadhura-kaṇṭhāḥ prema-jalpeṣv akuṇṭhāḥ |

sati samaya-viveke bodhayāṁ cakrur eke

na khalu bata vidagdhāḥ kārya-kāle vimugdhāḥ ||97||

kṛṣṇāhnika-kaumudī 1.23—

subhaga! rajani-śeṣe svāpa-gehe suśeṣe

tvam iti hi jananī te saṁśayaṁ svaṁ dhunīte |

samayam atha viditvā jāgarārthaṁ tvaritvā

svayam iyam upagantrī sneha evātra mantrī ||98||

kṛṣṇāhnika-kaumudī 1.22—

tvam asi samaya-vettā sarva-duḥkhaika-bhettā

bhavasi bhuvana-bandhuḥ sad-guṇa-grāma-sindhuḥ |

vratati-bhavana-talpaṁ mūrtiman-moda-kalpaṁ

yad api tad api muñca svasti te'smād udañca ||99||

kṛṣṇāhnika-kaumudī 1.20-21—

mada-madhupa-yuvānaḥ prāpta-doṣāvasānaḥ

cyuta-kusuma-vanāntaḥ svāpam udyātavantaḥ |

dadhati katipayathyāṁ kelim ambhoja-vīthyāṁ

sati samaya-viveke ke vimuhyanti loke? ||100||

kvacana mukha-viṣādaḥ kvāpi hāsa-prasādaḥ

kva ca dayita-viyogaḥ kvāpi kāntasya yogaḥ |

kumuda-kamala-vīthyor vaisadṛśye'titathye

bhavati kim-u na kālaḥ kṣobha-śobhā-viśālaḥ ||101||

kṛṣṇāhnika-kaumudī 1.27—

jaya subhaga! namas te śrūyatāṁ satvaras te

cira-śayana-sapīḍaḥ kauty ayaṁ tāmra-cūḍaḥ |

upanata-nija-sevā-kāla-sammoda-pīvā

nahi samaya-vidagdhaḥ kārya-kāle vimugdhaḥ ||102||

kṛṣṇa-bhāvanāmṛtam 1.20-22—

atha prabudhyaiva vidhūya pakṣān

grīvāḥ samunnīya cukūjur uccaiḥ |

yat kukkuṭāḥ pañca-ṣa-vāram ādau

rādhā jajāgāra tadāpta-bādhā ||103||

kṛṣṇāṇga-saṁśleṣa-viśeṣa-vādhinas

tān eva matveti śaśāpa sā ruṣā |

are! paretāśu pareta-rā puraṁ

tatraiva kiṁ kūjata no padāyudhāḥ? ||104||

viśliṣya kiñcit priya-vakṣasaḥ sā

tūṣṇīṁ sthitāṁs tān upalabhya sadyaḥ |

saṁśliṣya kāntaṁ dara-nidrayaiva

niṣevyamāṇā punar apy arājīt ||105||

kṛṣṇa-bhāvanāmṛtam 2.1-6—

jālād atho dṛk-sapharī tad-ālayo

lāvaṇya-vanyā bhṛśam anvaśīlayan |

krīṇanti yāḥ prāṇa-parārddha-koṭibhis

tayoḥ pramodottha-ruci-cchaṭā-kaṇam ||106||

ūce viśākhā kalayāli! kāntau

niraṁśukāv aṁśuka-puñja-mañjū |

vihāriṇāv apy atihāriṇau svair

aṅgair anaṅgair alasau lasantau ||107||

anaṅgadau keli-vaśād anaṅgadau

nirañjanau hanta mitho nirañjanau |

visrasta-rāgādharatābhilakṣitau

viprastarāgādharatābhilakṣitau ||108||

athāvabhāṣe lalitā'vadhāryatāṁ

jayaḥ smarājau katarāśrito dvayoḥ |

babhūva daṣṭādharayoḥ kaca-graha-vyākṣipta-mūrdhnor nakhara-kṣatorasoḥ ||109||

hṛdo'nurāgaṁ kuca-kuṅkuma-cchalān-

nyadhatta rādhācyuta-pāda-padmayoḥ |

yāvad ravārakta-tarālako dadhau

mūrdhnaiva so'syāḥ padayos tam ujjvalam ||110||

itthaṁ kṣaṇaṁ tāvad alakṣitāṅgyo

nīcaiḥ svaraṁ tāv anuvarṇayantyaḥ |

bhāgyaṁ svam evātisabhājayantyo

mamajjur ānanda-mahodadhau tāḥ ||111||

kṛṣṇa-bhāvanāmṛtam 1.23-25—

tataḥ punas tān atha ṭiṭṭibhādīn

utkūjataḥ prāha vidhūta-tandrā |

haṁho! kṣamadhvaṁ śayituṁ kṣaṇaṁ me

datteti sā moṭayad aṅgam īṣat ||112||

kādamba-kāraṇḍava-haṁsa-sārasāḥ

kapota-śārī-śuka-keki-kokilāḥ |

jaguḥ kalaṁ kelivanī-jala-sthala-

pracāriṇaḥ kṛṣṇa-kathāmṛtopamam ||113||

prabuddhya kāntau yugapad yathā rujaṁ

viśleṣajām ūhatur aṅga-moṭanāt |

cāmpeya-nīlābja-dhanus tviṣau tathā

sāndropagūhena mudaṁ ca vakṣasoḥ ||114||

govinda-līlāmṛtam 1.60-62—

athāsyā vayasyāḥ pramodāt smitāsyāḥ

sakhīṁ tāṁ hasantyo mithaḥ prerayantyaḥ |

saśaṅkāḥ samantāt prabhātād durantāt

praviṣṭā nikuñjaṁ saśabdāli-puñjam ||115||

abhilakṣya sakhīr vihasad- vadanāḥ

savidhopagatā vicalan-nayanāḥ |

dayitāya mudaṁ dviguṇaṁ dadatī

dayitoruyugād udatiṣṭha-diyam ||116||

tvarotthitā sambhrama-saṁgṛhīta-

pītottarīyeṇa vapuḥ pidhāya |

pārśve priyasyopaviveśa rādhā

salajjam āsāṁ mukham īkṣamāṇā ||117||

kṛṣṇa-bhāvanāmṛtam 2.7—

athānuraktāly anumodanāñcitā

mudā tayor aidhata rūpa-mañjarī |

saiva svayaṁ keli-vilāsinor dvayos

tadātva-ramyāpacitau paṭīyasī ||118||

kṛṣṇa-bhāvanāmṛtam 2.9—

pṛṣṭhopadhānaṁ nidadhe kayācana

pyadhād athānyā mṛdulāṁśukena tau |

pīyūṣa-va y-ārpitayāsyayoḥ parā

nirasya ghūrṇāṁ vikasad dṛśau vyadhāt ||119||

kṛṣṇa-bhāvanāmṛtam 2.16-17—

kācit prasūnāmbu-darārdra-vāsasā

vyatyasta-rāgāñjana-yāvakādikam |

mṛṣṭvā pratisvekṣaṇa-siddhaye tayor

mukha-dvayaṁ darpaṇatāṁ nināya kim ||120||

tāmbūla-vīṭīr nidadhe parāsminn

ekā pa imnā maṇi-dīpa-pālyā |

tan-maṅgalārātrikam āśu cakre

nīrājayanty eva nijāsu-lakṣaiḥ ||121||

govinda-līlāmṛtam 1.64-65—

madhye'cyutāṅga-ghana-kuṅkuma-paṅka-digdhaṁ

rādhāṅghri-yāvaka-vicitrita-pārśva-yugmam |

sindūra-candana-kaṇāñjana-bindu-citraṁ

talpaṁ tayor diśati keli-viśeṣam ābhyaḥ ||122||

pramliṣṭa-puṣpoccaya-sanniveśāṁ

tāmbūla-rāgāñjana-citritāṅgīm |

vyaktībhavat-kānta-vilāsa-cihnāṁ

śayyām apaśyan svasakhīm ivālyaḥ ||123||

kṛṣṇāhnika-kaumudī 1.38-39—

kvacana ghusṛṇa-paṅkaḥ kvāpi sindūrajo'ṅkaḥ

kṣata-viraha-vipakṣa-prasnutāsṛk-sapakṣaḥ |

kvacana kusuma-dāma-cchinna-kodaṇḍa-dhāma

kva ca vilulita-hāraś chinna-maurvī-prakāraḥ ||124||

kvacana mṛgamadāṅkāḥ kutracit kajjalāṅkāḥ

smara-narapati-danti-ccheda-kalpāḥ sphuranti |

sa hi ratiraṇa-raṅgaḥ kautukodyat-taraṅgaḥ

samajani sumukhīnām āgatānāṁ sakhīnām ||125||

govinda-līlāmṛta 1.67-74—

vakṣaḥ svaṁ darśayaṁs tābhyo

dṛg bhaṅgyovāca tā hariḥ |

didṛkṣuḥ svapriyā-vaktra-

bhāva-śābalya-mādhurīm ||126||

vidhuṁ prayāsyantam avekṣya kāntaṁ

viśleṣa-bhītoṣasi paśyatālyaḥ |

didṛkṣayevāmbara-citra-pa yāṁ

rādhendulekhā-śatam ālilekha ||127||

iti nigadati kṛṣṇe vīkṣya sāgre vayasyāḥ

prahasita-vadanās tāḥ saṅkucal lola-netrā |

vikasad amala-gaṇḍaṁ dolitārecita-bhrūḥ

priyam anṛju-kaṭākṣaiḥ paśyati sma ghnatīva ||128||

helollāsādara-mukulitā vāspa-sāndrāruṇāntā

lajjā-śaṅkā-capala-cakitā bhaṅgurerṣyābhareṇa |

smera-smerā dayita-vadanālokanotphulla-tārā

rādhā-dṛṣṭir dayita-nayanānandam uccair vyatānīt ||129||

itthaṁ mithaḥ prema-sukhābdhi-magnayoḥ

pragetanīṁ vibhrama-mādhurīṁ tayoḥ |

nipīya sakhyaḥ pramadonmadās tadā

tadātva-yogyācaraṇaṁ visasmaruḥ ||130||

vilokya līlāmṛta-sindhu-magnau

tau tāḥ sakhīś ca praṇayonmadāndhāḥ |

vṛndā prabhātodaya-jāta-śaṅkā

nijeṅgita-jñāṁ nidideśa sārīm ||131||

guru-lajjā-bhartṛ-bhīti-loka-hāsa-nivārikā |

śubhākhyā sārikā prāha

rādhikā-bodha-sādhikā ||132||

āgantā grāhayitvā tava patir adhunā goṣṭhataḥ kṣīra-bhārān

uttiṣṭhottiṣṭha rādhe tad iha kuru gṛhe maṅgalāṁ vāstu-pūjāma |

itthaṁ yāvad dhavāmbā tava nahi śayanād utthitā vāvadīti

tāvac chayyā-niketaṁ vraja sakhi nibhṛtaṁ kuñjataḥ kañja-netre!! ||133||

govinda-līlāmṛtam 1.77-106—

śaṅkā-paṅkā-kalita-hṛdayā śaṅkate'syā dhavāmbā

chidrānveṣī patir atika uḥ sārthanāmābhimanyuḥ |

ruṣṭābhīkṣṇaṁ parivadati sā hā nanandāpi mandā

prātar-jātaṁ tad api saralāṁ kṛṣṇa naināṁ jahāsi ||134||

sārī-vaco-mandara-śaila-pāta-

saṁkṣubdha-hṛd-dugdha-payodhir eṣā |

athodbhraman netra-navīna-mīnā

viyoga-dīnā śayanād udasthāt ||135||

kṛṣṇo'pi kāntaṁ vṛṣabhānu-jāyāḥ

paśyan mukhaṁ bhīti-vilola-netram |

nīlaṁ sucīnaṁ dayitā-nicolaṁ

gṛhṇan svatalpāt tvarayodatiṣṭhat ||136||

parivartita-saṁvyānau

mithas tāv atha śaṅkitau |

paraspara-karālambau

niragātāṁ nikuñjataḥ ||137||

rādhā-pāṇiṁ savye'savye

pāṇau bibhrad veṇuṁ kṛṣṇaḥ |

reje kuñjān niryan yadvad

vidyun-mālāśliṣṭāmbhodaḥ ||138||

haimaṁ bhṛṅgāram ekā vyajanam atha parā svarṇa-daṇḍaṁ dadhānā

kāpy ādarśaṁ sudarśaṁ ghusṛṇa-malayajā'matram anyā vicitram |

kācit tāmbūla-pātraṁ maṇi-citam aparā sārikāṁ pañjarasthām

itthaṁ sakhyaḥ kiyat yāḥ pramudita-hṛdayā niryayuḥ kuñja-gehāt ||139||

māhendra-kānta-cchadanaṁ sakāñcanaṁ

dāntaṁ sasindūra-samudgakaṁ parā |

āpanna-satvā-kuca-ku malopamaṁ

kuñjād gṛhītvā niragān mṛdu-smitā ||140||

āśleṣa-sañchinna-guṇāt paricyutaṁ

hārāl lasan-mauktika-sañcayaṁ mudā |

vicitya kācit svapa āñcale dṛḍhaṁ

nibadhnatī kuñja-gṛhād viniryayau ||141||

tā aṅkaṁ keli-vibhraṣṭaṁ

talpād ādāya satvarā |

nirgatya sveśvarī-karṇe

yuyoja rati-mañjarī ||142||

talpa-prāntād upādāya

kañculīṁ rūpa-mañjarī |

priyanarma-sakhī sakhyai

nirgatya nibhṛtaṁ dadau ||143||

patadgrāham upādāya

dāsikā guṇa-mañjarī |

tāmbūlaṁ carvitaṁ tābhyo

vibhajantī bahir yayau ||144||

mañjulālī tayor aṅgāc

cyuta-mālyānulepanam |

talpād ādāya sarvābhyaḥ

prayacchantī vinirgatā ||145||

vilokyāgre meghāmbara-vṛta-śarīraṁ priyatamaṁ

vayasyāṁ tāṁ pītāmbara-parivṛtāṅgīṁ pramuditām |

hasantyas tāḥ sakhyaḥ kara-pihita-mukhyaḥ pratidiśaṁ

diśantyaś cānyonyaṁ kuṭila-cala-dṛgbhir mumudire ||146||

samīkṣya tāsāṁ parihāsa-bhaṅgīm

anyonya-vaktrārpita-phulla-netrau |

samucchalat-prema-sukhābdhi-magnau

citrārpitāṅgāv iva tāv abhūtām ||147||

ghana-śyāmaṁ cīnaṁ vasanam abhilīnaṁ priya-tanau

kṣamā nāsīt kāntā svam api paricetuṁ ghana-rucau |

svam ajñāsīt sphītaṁ harir api na pītaṁ priyatamā-

tanau līnaṁ cīnaṁ kanaka-ruci kambāv iva payaḥ ||148||

tayor līlā-sudhā-pāna-

pratyūhāmarṣa-saṅkulā |

nindanty aruṇam udyantam

athāha lalitā sakhīm ||149||

ūṣasi vara-vadhūnāṁ paśya rādhe'ruṇo'yaṁ

ramaṇa-sahita-līlā-bhaṅgataḥ pāpa-rugbhiḥ |

galita-pada-yugo'py adyāpi tan no jahāti

dhruvam iti vacanaṁ yad-dustyajaḥ sva-svabhāvaḥ ||150||

aruṇāruṇe nidadhatī tato'mbare

rati-keli-bhaṅgaja-ruṣā'ruṇāṁ dṛśam |

lalitopahāsa-janita-smitānanā

vṛṣabhānujāha mṛdu-mañjubhāṣiṇī ||151||

anūrur apy astamayan kṣaṇārddhā

nabho vilaṅghyodayam eti so'yam |

cet sorum enaṁ sa vidhir vyadhāsyad

vārttāpi rātrer na tadābhaviṣyat ||152||

manoramāṁ vīkṣya vibhāta-lakṣmīṁ

nipīya tasyā vacanāsavaṁ ca |

mudonmanā vismṛta-goṣṭha-yānaḥ

prāṇeśvarīṁ tām avadan mukundaḥ ||153||

inaṁ prabhātopagataṁ samīkṣya

kānteva kāntāntara-bhukta-kāntam |

paśyānya-dik-saṅga-kaṣāyitāṅgaṁ

prācīyam īrṣyāruṇiteva jātā ||154||

paśyonmatte dvijeśo'py akhila-jana-tama-stoma-hantāpi śāntaḥ

kānto'yaṁ te samantāt sapadi nipatito vāruṇīṁ saṁniṣevya |

itthaṁ svīyena-saṅga-pramudita-nalinī-hāsa-sañjāta-lajjā

śaṅke vaktraṁ pidhatte hy uṣasi kumudinī saṅkucadbhir dalaiḥ svaiḥ ||155||

dṛṣṭvā tamaḥ-kṣayam amī vidhunānyapuṣṭā

naktaṁ tamaś-caya-nibhāś cakitāḥ prabhāte |

mitraṁ tad-āśrayatayā tamasā carantīṁ

grastaṁ kuhūr iti kuhūṁ svagirāhvayanti ||156||

vasanta-kānta-saṁsarga-

jātānanda-bharā avī |

kapotī-ghūtkṛti-miṣāt

śītkarotīva sonmadā ||157||

paśyānusarati cañcala-bhṛṅgaḥ

kairaviṇī-kula-keli-piśaṅgaḥ |

nalinī-koṣe niśi kṛta-saṅgāṁ

bhṛṅgīṁ śaśimukhi! kṛta-natibhaṅgām ||158||

kāntam āyāntam āśaṅkyā-

ruṇāṁśu-dviguṇāruṇam |

kokī koka-nadaṁ cañcvā

cumbaty ānanda-vihvalā ||159||

kalasvanākhyaḥ kalakaṇṭhi! haṁsaḥ

samīkṣya nau sammada-phulla-pakṣaḥ |

riraṁsum apy eṣa visṛjya haṁsīṁ

ta aṁ ta inyāḥ purataḥ sameti ||160||

svasahacara-visṛṣṭaṁ svāmibhuktaṁ mṛṇālaṁ

madakala-kalakaṇṭhī vibhratī paśya cañcvā |

ramaṇam anu sameti tvan mukhābjārpitākṣī

sarasija-mukhi nāmnā tuṇḍiketī marālī ||161||

malaya-śikhara-cārī paṅkajāmoda-dhārī

vratati-na a-kumārī-lāsya-śikṣādhikārī |

vahati jala-vihārī vāyur āyāsa-dārī

sa ramaṇa-vara-nārī-sveda-jālāpahārī ||162||

itīśayoḥ sumadhura-vāg vilāsayoḥ

samīkṣya tāṁ svabhavana-yāna-vismṛtam |

sakhīś ca tāḥ smita-rucirā mudonmadā

vaneśvarī divasa-bhiyāsa sonmanāḥ ||163||

kṛṣṇa-bhāvanāmṛtam 2.56-57—

kāntā udīyur vikasan mukhendavo

rātrir gatā cāstam apāsta-candrikā |

vilāsa-bhaṅgaḥ katham astu nāstu vā

kṣaṇaṁ hṛdaiveti parāmamarśa sā ||164||

tamāṁsya naśyann abhito yathā yathā

tadā prakāśaś ca yathā yathaidhata |

tathā tathā hṛd-rujam eva sānvabhūd

vrajasya rītiṁ śrutayo'pi no viduḥ ||165||

govinda-līlāmṛtam 1.107-108—

atha vṛndeṅgitābhijñā

samaya-jñā taru-sthitā |

padyam udyotayāmāsa

kakkhaṭī vṛddha-markaṭī ||166||

raktāmbarā satāṁ vandyā

prātaḥ-sandhyā tapasvinī |

ūrdhva-prasarpad arkāṁśur

jaṭileyam upasthitā ||167||

kṛṣṇa-bhāvanāmṛtam 2.60—

ākarṇya tābhir jaṭileti varṇa-

trayīṁ vivarṇatvam adhāri sadyaḥ |

vilāsa-ratnākaram udbhavantī

śaṅkaiva tāsāṁ culukī-cakāra ||168||

kṛṣṇāhnika-kaumudī 1.42-43—

pathi piśuna-matibhyaḥ śaṅkamānau gurubhyaḥ

cala-cakita-taraṅgau nikṣipantāv apāṅgau |

parama-guṇa-gabhīrau kāma-saṁgrāma-dhīrau

yayatū rati-vitandrau rādhikā-kṛṣṇacandrau ||169||

na pathi na bhavane vā lakṣitau tau vane vā

sahaja-sad-anuraktyā svīyayānanda-śaktyā |

parijana-nayanānām utsavānādadhānāv

atha pathi viharantau rejatur loka-kāntau ||170||

govinda-līlāmṛtam 1.110-111—

bhraśyad dukūla-cikura-srajam unnayantau

bhītau pṛthag gahana-vartmani cāpayāntau |

tau vīkṣya bhīti-taralau jaṭileti nāmnā

sakhyas tatas tata itaś cakitā nirīyuḥ ||171||

vāme candrāvali-parijanān ghoṣa-vṛddhān purastāt

kṛṣṇaḥ paścāt kuṭila-jaṭilām āgatāṁ manyamānaḥ |

yāntīṁ kāntāṁ sabhaya-caṭulāṁ dakṣiṇe draṣṭum utkaś

cañcad-grīvaṁ diśi diśi dṛśau prerayan goṣṭham āyāt ||172||

stava-mālā, kuñja-bhaṅga 2—

mlānām utkṣipya mālāṁ truṭita-maṇisaraḥ kajjalaṁ vibhrad oṣṭhe

saṁkīrṇāṅgo nakhāṅkair diśi diśi vikiran ghūrṇite netra-padme |

paśya mlānāṅga-yaṣṭiḥ sphuṭam aparicito gopa-goṣṭhībhir agre

goṣṭhe goṣṭhendra-sūnuḥ praviśati rajanau dhvaṁsam āsādayantyām ||173||

govinda-līlāmṛtam 1.112—

anugatā jaṭilety abhiśaṅkinī

guru-nitamba-kucodvahanākulā |

druta-vilambita-valgu yayau vrajaṁ

kara-dhṛtāmbara-keśacayeśvarī ||174||

jagannātha-vallabha-nāṭakam 5.34

na vyālād api sambibheti purataḥ sthāṇor yathā dūrato

nodvignā kari-garjitād api yathā kākāvalī-nisvanāt |

naiveyaṁ timire'pi muhyati-tarāṁ kāmaṁ prakāśe yathā

tan manye virahe'pi naiva vidhurā kāntasya yoge yathā ||175||

govinda-līlāmṛtam 1.113-114—

bhayānurāgoccaya-dhūmra-lola-dṛk-

tiras-kariṇyā pihite manorathe |

nije niveśyaiva hi rūpa-mañjarī

gṛhaṁ ninīṣuḥ pathi tāṁ tad anvayāt ||176||

itas tataḥ kṣipta-calekṣaṇāśugair

bhī-dustha-hṛd-vṛtti-cayair bha air iva |

agresarais tāṁ rati-mañjarī ca sā

nivārayanty anya-janāṁs tadānvayāt ||177||

kṛṣṇa-bhāvanāmṛtam 2.80[[1]](#footnote-2)—

tābhir vṛtā vraja-janair avilokitaiva

veśma praviśya nija-talpam athādhyatiṣṭhat |

preyo-viyoga-vidhurā hi sakhīm athāsau

hṛd-vedanāṁ prakaṭam āha sagadgadāśru ||178||

kṛṣṇa-bhāvanāmṛtam 2.76-80—

niḥsārya gehāl lalite'dhunaiva māṁ

praveśayasy apy adhunaiva tat punaḥ

kṛṣṇāṅga-saṅgāmṛta-sindhu-majjana-

pralobhanaivādya vṛthā kṛtā tvayā ||179||

astācalaṁ yann adhunā vyaloki yaḥ

sa tigma-raśmiḥ sakhi! pūrva-parvatam

āroḍhum ākāṅkṣati kiṁ vibhāvarī

kha-puṣpatām adyatanī jagāma kim? ||180||

dhiṅ me śrutiṁ dhig rasanāṁ dṛśaṁ ca dhik

sadātanautkaṇṭhya-bhara-jvarāturam

prāpur na pātuṁ lavam apy amuṣya yāḥ

sausvarya-saurasya-surūpatāmṛtam ||181||

nirveda-paddhatim apīpa had eva pūrvaṁ

yogo'dhunā tu sarale bhavatīṁ viyogaḥ

ādyo'cyutāmṛtam adarśayad artham asyā

anyo'nubhāvayati hā kaṭu-kālakūṭam ||182||

itthaṁ sakhī-giram api pratiboddhum eṣā

naivānurāga-para-bhāgavatī śaśāka |

svapne punaḥ kalayituṁ hṛdayādhināthaṁ

suṣvāpa sā'tha śayane vṛṣabhānu-putrī ||183||[[2]](#footnote-3)

anabhisārikāṁ kāñcit pṛcchantīṁ prati kācid āha, stava-mālā, kuñja-bhaṅga 1—

srastaṁ srastam udañcayaty adhiśiraḥ śyāmaṁ nicolāñcalaṁ

hastena ślatha-durbalena lulitākalpāṁ vahantī tanum |

muktārdhām avarudhya veṇim alasa-syande kṣipantī dṛśau

kuñjāt paśya gṛhaṁ praviśya nibhṛtaṁ śete sakhī rādhikā ||184||

govinda-līlāmṛtam 1.116—

nirvartya vibhrama-bharaṁ samaye svadhāmni

supte'cyute pratilayaṁ śrutayo yatheśam |

līlā-vitāna-nipuṇāḥ saguṇāḥ samīyuḥ

sakhyo'palakṣya-gatayaḥ sadanaṁ yathā-svam ||185||

iti śrī-bhāvanā-sāra-saṅgrahe niśānta-līlā-saṅgraho nāma prathama-saṅgrahaḥ

--o)0(o--

(2)

## śrī-śrī-bhāvanā-sāra-saṅgrahaḥ

# pūrvāhna-līlā

paśyantīṁ sva-sutaṁ śaci bhagavatī saṅkīrtane vikṣataṁ

prātar hā katham eva te vapur idaṁ sūno babhūva kṣatam |

itthaṁ lālanataḥ sva-putra-vapuṣi vyagrā spṛśantī muhus

talpāj jāgarayāñ cakāra yam ahaṁ taṁ gauracandraṁ bhaje ||1||

bhaktaiḥ sārdham upāgatair bhuvi nataiḥ śrīvāsa-guptādibhiḥ

pṛcchadbhiḥ kuśalaṁ prage parimilan prakṣālya vaktraṁ jalaiḥ |

puṣpādi-prativāsitaiḥ sukathayan svapnānubhūtaṁ kathāṁ

snātvādyād dhari-śeṣam odana-varaṁ yas taṁ hi gauraṁ bhaje ||2||

## mūla-sūtra

govinda-līlāmṛta 2.1—

rādhāṁ snāta-vibhūṣitāṁ vraja-payāhūtāṁ sakhībhiḥ prage

tad-gehe vihitānnapāka-racanāṁ kṛṣṇāvaśeṣāśanām |

kṛṣṇaṁ buddham avāpta-dhenu-sadanaṁ nirvyūḍha-godohanaṁ

susnātaṁ kṛta-bhojanaṁ sahacarais tāṁ cātha taṁ cāśraye ||3||

kṛṣṇa-bhāvanāmṛtam 3.1-13—

snātānulipta-vapuṣaḥ pupuṣuḥ svabhās tan-

nirmālya-mālya-vasanābharaṇena dāsyaḥ |

prāsya sva-kāmam anuvṛtti-ratās tayor yāḥ

śrī-rūpa-mañjari-samāna-guṇābhidhānāḥ ||4||

tā vidyud-uddyuti-jayi-prapadaika-rekhā

vaidagdhya eva kila mūrti-bhṛtas tathāpi |

yūtheśvarītvam api samyag arocayitvā

dāsyāmṛtābdhim anu sasnureṇa ajasram asyāḥ ||5||

śvaśrū-purāntara-gatottara pārśva-varti

bhrājiṣṇu dhāma vara-śilpa-kalaika-dhāma |

tātena vatsalatayā vṛṣabhānunaiva

nirmāpitaṁ tad upamāpi tad eva nānyat ||6||

sthūṇā-praghāṇa paṭalāṅgaṇa-toraṇālī-

gopānasī-vividha-koṣṭha-kapāṭa-vedyaḥ |

rājanti yatra maṇi-dīpa-tati-pradīpta-

vaicitrya-nirmita-janekṣaṇa-citra-bhāvāḥ ||7||

yatrendranīla-maṇi-bhūr-valabhī ghanābhā

haṁsālir apy upari rājati rājatī sā |

ye vīkṣya bandhu-ripu-bhāna-bhṛto vitatya

saṅkocayanti śikhinaḥ svaśikhaṇḍa-paṅktīḥ ||8||

tatropaveśa-śayanāśana-bhūṣaṇādi-

vedīr vimṛjya parilipya viśodhya tās tāḥ |

āstīrya rāṅkavam upary upayuktam uktam

ullocam unnata-mudo militā babandhuḥ ||9||

ekā mamārja maṇi-kāñcana-bhājanāni

kācit payaḥ samaya-yogyam upānināya |

citrāṁśukāpihita-ratna-catuṣkikāyām

ālambanīyam adadhād aparopabarham ||10||

pūrvedyur aṁśuka-maṇimaya-bhūṣaṇāni

mṛṣṭāni yatra nihitāny atha sampuṭaṁ tat |

uccair jhanad-valaya-rāji samudghaṭayya

kācij jagharṣa vidhu-kuṅkuma-candanāni ||11||

anyā vyadhatta sumanāḥ sumanobhir eva

citraiḥ kirīṭa-kaṭakāṅgada-hāra-kāñcīḥ |

jātī-lavaṅga-khadirādibhī rajyamānāḥ

kācid babandha surasāḥ phaṇivallī-vīṭīḥ ||12||

atrāntare pratidiśaṁ dadhi-manthanottha-

rāvair avārita-mahīsura-veda-ghoṣaiḥ |

hambā-dhvani-vyatividhāna-mitho'vadhāyi-

dhenvāli-tarṇaka-ghaṭā valad antarāyaiḥ ||13||

vṛndiṣṭha-vandi-jana-vṛnda-vitāyamāna-

śrī-kṛṣṇa-kīrti-virudāli-sudhā-taraṅgaiḥ |

śārī-śuka-vraja-kalaiḥ kalaviṅka-keki-

kolāhalaiḥ kramata eva samedhamānaiḥ ||14||

jāgratsu loka-nicayeṣv atha vāsareti

kartavya-bhāvana-pareṣv adhiśayam eva |

kṛṣṇekṣaṇa-kṣaṇa satṛṣṇatayā purandhrī-

vṛndeṣu nanda-gṛha-sandita-mānaseṣu ||15||

naptrī-mukhāmbuja-vilokana-jīvitāyāṁ

tatropasṛtya sahasā mukharābhidhāyām |

vātsalya-ratna-paṭalī-bhṛta-peṭikāyāṁ

rādhe! kva putri! bhavasīti samāhvayantyām ||16||

govinda-līlāmṛtam 2.43-57—

svabhāva-kuṭilāpy ātma-suta-sampatti-kāṅkṣayā |

vyākulā jaṭilā gatvā nikaṭaṁ tām athābravīt ||17||

sūnoḥ prajāyur dhana-vṛddhaye'sau

tvayā snuṣā jñe! niyataṁ niyojyā |

sumaṅgala-snāna-vibhūṣaṇādau

go-koṭi-hetos tapanārcanāya ||18||

ājñānavajñā nija-goṣṭha-rājñyāḥ

kāryānabhijñoktiṣu te'py avajñā |

ity ādiśaty anvaham artha-vijñā

vijñāpitā me kila paurṇamāsī ||19||

asmāt tvam ārye svāṁ naptrīṁ

sarva-maṅgala-maṇḍitām |

vidhehi sarva-sampattir

yathā sūnor bhaven mama ||20||

vadhūm athābhāṣasata putri! talpād

uttiṣṭha tūrṇaṁ kuru vāstu-pūjām |

tvaṁ maṅgala-snāna-vidhiṁ vidhāya

pūjopahāraṁ savitur vidhehi ||21||

prabhātam āyātam aho tathāpi

nidrāti naptrīti muhur vadantī |

sneha-drutāṅgī mukharā praviśya

śayyālayaṁ tām avadat tadedam ||22||

uttiṣṭha vatse śayanāt pramugdhe

vyasmāri vāro'dya raves tvayā kim? |

snātvā prabhātārghya-vidhānam asmai

pūjopahāraṁ racayāsya cāśu ||23||

tad-vacaḥ pratibuddhātha

viśākhotthāya sālasā |

sakhi! tūrṇaṁ samuttiṣṭhot-

tiṣṭheti prāha satvarā ||24||

tāsāṁ vacobhiḥ śayane'tha mugdhā

muhuḥ prajāgaryya punar nidadrau |

vicālitā vīcicayais taḍāge

sā rājahaṁsīva ratālasāṅgī ||25||

tadaivāvasarābhijñā jagrāha rati-mañjarī |

sakhī vṛndāvaneśvaryāḥ śrīmac-caraṇa-paṅkajam ||26||

ittham iyaṁ bahubhiḥ kṛta-bodhā

svāc-chayanād udatiṣṭhad analpāt |

tām atha vīkṣya supīta-paṭāṅgīṁ

śaṅkita-hṛn-mukharedam uvāca ||27||

druta-kanaka-savarṇaṁ sāyam etan murārer

vasanam urasi dṛṣṭaṁ yat sakhī te bibharti |

kim idam ayi viśākhe! hā pramādaḥ pramādo

vyavasitam idam asyāḥ paśya śuddhānvayāyāḥ ||28||

tad-vacaś cakita-dhīr hṛdi sakhyā

vīkṣya pīta-vasanaṁ cala-dṛṣṭyā |

hā kim etad iti tāṁ ca diśantī

drāg uvāca jaratīṁ ca viśākhā ||29||

svabhāvāndhe! jālāntara-gata-vibhātodita-ravi-

cchaṭā-jāla-sparśocchalita-kanakāṅga-dyuti-bharaiḥ |

vayasyāyāḥ śyāmaṁ vasanam api pīti-kṛtam idaṁ

kuto mugdhe śaṅkāṁ jarati kuruṣe śuddha-matiṣu ||30||

lalitā-pramukhās tāvat sakhyas tāḥ sva-sva-gehataḥ |

ājagmus tvaritāḥ sakhyāḥ praskhalad gatayo'ntikam ||31||

saṅgraha-kartuḥ—

tāsāṁ vākyair gatāyāṁ tu kṛta-vañcana-sañcayaiḥ |

mukharāyāṁ tato'nyāsu draṣṭu-kāmāsu tatra tām ||32||

kṛṣṇa-bhāvanāmṛtam 3.17-27—

ekaikaśo'tha militāsu sakhīṣu sarvā-

sv anyonya-hāsa-parihāsa-parāsu tāsu |

suśliṣṭa-maṇḍalatayaiva kṛtopaveśā-

svārūḍha-ratna-maṇi-hema-catuṣkikāsu ||33|| (yugmakam)

śrī-rādhikā-milanam eva samasta-harṣa-

śasyaika-varṣam iti yad-dhṛdi niścikāya |

śyāmalaitya samayā samayābhivijñā

śliṣṭā tayā suṣamayeva tadāsa tatra ||34||

śyāme! tvam evam adhunaiva vicintyamānā

man-netra-vartma-gamitā vidhinā yathaiva |

tadvat sa tarṣa-viṭapī phalayiṣyate ced

adyaiva tarhi gaṇayāny api suprabhātam ||35||

hantaiṣa santatam atīva samedhamānaḥ

śaśvat sakhībhir api sundari! sicyamānaḥ |

nādyāpi yat phalam adhād ayi! ko'tra hetur

hā tat kadātirabhasād avalokayiṣye ||36||

rādhe! sa te na phalito yadi tat phaliṣyaty

āścaryam asya phalam apy alasāṅgi! buddhye |

āsvādyamānam api saurabha-māditāli

pratyāyayaty ananubhūtam iva svam uccaiḥ ||37||

pakṣmāvalī bata yadīya-rasena śoṇe-

nārañji kañja-mukhi! tan na tad apy apaśyaḥ |

yat-svādana-vyatikarād adharo vraṇitvam

āgāt tathāpi tad aho! na kadāpy abhuṅkthāḥ ||38||

śyāme! tvam apy alam alakṣita-man-nitānta-

svānta-vraṇā hasasi māṁ yad ato bravīmi |

vidyud vihanti timiraṁ niśi yad dṛśos tat

sadyaḥ punar dviguṇayed iti bhoḥ pratīhi ||39||

rādhe! kalā-nidhir ayaṁ vidhinopanītas

tvāṁ santatāmṛtamayair adhinot karāgraiḥ |

yat tat-kalāḥ svayam aho kucayor bibharṣi

vidyun-nibhatva-parivādam athāpi datse ||40||

śyāme! sa me sakhi! dadau na kalaṅkam eva

satyaṁ kalānidhir asāv iti vaḥ pratītaḥ |

datte kadāpi mama dṛṣṭi-cakorikā yair

jyotsnā-kaṇaṁ yad api tan na punar nikāmam ||41||

rādhe! sphuṭaṁ vada bhavan-mukha-paṅkajottha-

naktan-tanehita-sudhā-dyudhunī vidhūya |

tāpaṁ nimajjayatu māṁ svam anu prabhāte

kṛtyāntaraṁ mama kathaṁ tad-ṛte susidhyet ||42||

śyāme'dhikuñja-nilayaṁ nava-nīla-kānti-

dhārā yadā snapayituṁ niśi māṁ pravṛttā |

tarhy eva pañcaśara-sañcaya-nāṭya-raṅga-

bhūmiṁ ca kena ca kāñcana yāpitā'sam ||43||

saṅgraha-kartuḥ—

vadantītthaṁ mūrchāṁ parama-paramānanda-janikāṁ

gatā seyaṁ sadyaḥ smṛti-vidhuratā-paddhatim agāt |

kadāyātā śyāme punar iti hi pṛṣṭāham adhunā-

gatety uktvāpṛcchat parikalita-bodhāṁ sapadi tām ||44||

ānanda-vṛndāvana-campūḥ 11.21-23—

alasa-valitam aṅgaṁ svāvasādaṁ vyanakti

glapitam iva mṛṇālī-kandalaṁ dordvayaṁ te |

daśana-vasanam etan nīrasaṁ gaṇḍa-pālī

lulita-lalita-patrā prakramaḥ kas tavaiṣaḥ ||45||

abhinava-latikeva vāta-rugnā

nava-nalinīva mataṅgajena bhugnā |

mṛdutara-nava-mālikeva dhūtā

mada-madhupena vilakṣyase tvam adya ||46||

api ciram abhilaṣyamāṇa evaṁ

praṇayini ko'pi sudurlabho hi labdhaḥ |

atha katham iyam anyathā'smad ādeḥ

phalita-vatī sakhi! bhāgya-kalpa-vallī ||47||

saṅgraha-kartuḥ—

iti sa-praṇaya-vācā sādaraṁ pṛcchyamānā

paṭa-vṛta-mukha-candrā svaccha-cittā batāsau |

mudam atha janayantī pārśvagānāṁ sakhīnām

avani-nihita-dṛṣṭiṁ sa-smitaḥ praty uvāca ||48||

ānanda-vṛndāvana-campūḥ 11.24-27—

kvāhaṁ sthitā kva calitā kva ca vā sa panthā

nītāsmi kena nalinākṣi tadīya pārśvam |

kiṁvā babhūva mayi tatra sametavatyāṁ

jānāmy ahaṁ yadi tadā bhavatī na vetti ||49||

vyāpāro manasaś ca yatra na gataḥ sambhāvanābhāvato

yat svapnaḥ kim athendra-jālam athavā bhrāntiḥ sudīrghaiva me |

tat kiṁ hlādi kim ārtidaṁ kim ubhayaṁ kiṁvā na tan nāpi tac-

ceto-vidruti-kārakaṁ ca manaso mūrchākaraṁ cābhavat ||50||

atha śyāmāha—

kelī-kalādhyayana-kauśalam ekadaiva

na syād ataḥ kim api no bhavatī viveda |

bhūyas tataḥ sakhi! vilāsa-guroḥ sakāśād

yatnād adhīṣva yadi vijñatamāsi bhūṣṇuḥ ||51||

tataḥ śrī-rādhikā prāha—

mātaḥ paraṁ sumukhi! yāmi tadīya-pārśvaṁ

dūrād asau nayana-vartma-nivartanīyaḥ |

adhyetu nāma bhavatī tata eva tat te

pāṇḍityam eva manaso rasadaṁ mama syāt ||52||

ujjvala-nīlamaṇi 11.20—

bhrājante vara-danti! mauktika-gaṇā yasyollikhadbhir nakhaiḥ

kṣiptāḥ puṣkara-mālayāvṛta-rucaḥ kuñjeṣu kuñjeṣv amī |

śauṭīryābdhir uroja-pañjara-taṭe saṁveśayantyā kathaṁ

sa śrīmān hariṇekṣaṇe! harir abhūn netreṇa baddhas tvayā? ||53||

ujjvala-nīlamaṇi 14.148—

ko'yaṁ kṛṣṇa iti vyudasyati dhṛtiṁ yas tanvi karṇaṁ viśan

rāgāndhe! kim idaṁ sadaiva bhavatī tasyor asi krīḍati |

hāsyaṁ mā kuru mohite! tvam adhunā nyastāsya haste mayā

satyaṁ satyam asau dṛg-aṅganam agād adyaiva vidyun-nibhaḥ ||54||

saṅgraha-kartuḥ—

lajjābhara-krāntatayātitūṣṇīṁ

sthitā vayasyā priya-keli-vārtām |

śrotuṁ gṛhītvā cibukaṁ tadā sā

hy atyāgrahīd ālīm atha pravaktum ||55||

vṛndāvana-mahimāmṛtam 5.98—

priya-sakhi! mama vṛttaṁ pṛccha mā bhāgyam īdṛk

kva nu mama kathayeyaṁ tvayy ahaṁ tān vilāsān |

dhṛtavati karam eva śyāmale kvāsa kāhaṁ

kim iva ca karako'sau kiṁ vyadhān na smarāmi ||56||

vṛndāvana-mahimāmṛtam 5.99—

veṇīṁ gumphati divya-puṣpa-nicayaiḥ sīmanta-sīmany aho

sindūraṁ nidadhāti kajjala-mayīṁ nirmāti rekhāṁ dṛśoḥ |

divyaṁ vāsayate dukūlam asakṛt tāmbūlam apy āśayed

itthambhūta-ratiḥ sakhā tava na māṁ talpe nidhatte'ṅkataḥ ||57||

vṛndāvana-mahimāmṛtam 5.97—

nityaṁ man-mukha-sammukhaṁ mukha-vidhuṁ dhatte'nimiṣekṣaṇo

nityaṁ man-mukham eva paśyati mayaivājasra-goṣṭhī-paraḥ |

ādhāyaiva śayīta māṁ hṛdi mayaivāvartayet pārśvakaṁ

sakhyus te sakhi! sarva-nāgara-maṇeḥ prītiḥ kathaṁ varṇyatām? ||58||

alaṅkāra-kaustubha 3.5 (not traced as yet)--

vilāsa-ceṣṭā sakhi! keśi-nāśino

halāhalābhā pradahanti me manaḥ |

kṛntanti marmāṇi guṇā ghuṇā iva

premā vikārī hṛdi hṛd-vraṇo yathā ||59||

alaṅkāra-kaustubha 5.40—

no vidmaḥ kim u gauravaṁ gurukule kaulīnya-rakṣā-vidhau

na śraddhā kim u durjanokti-garala-jvālāsu kiṁ no bhayam |

udvegādan avasthitaṁ mama manaḥ kasyāpi megha-tviṣo

yūnaḥ śrotra-gatair ghuṇair iva guṇair antaḥ kṛtaṁ jarjaram ||60||

kṛṣṇa-bhāvanāmṛtam 3.31-32—

rādhe! yad-āsya-sarasī-ruha-gandha evam

andhīkaroti kulajā-kulam āli! dūrāt |

tan-madhv atīva surasaṁ sarasaṁ pibantyāś

citta-bhramas tava madād iti naiva citram ||61||

atrāntare madhurikā militātha pṛṣṭā

tābhir jagāda madhuraṁ śṛṇutaitad ālyaḥ |

kasyaicid eva kṛtaye vrajarāja-veśma

prāptādya kautukam aho yad uṣasy apaśyam ||62||

rādhā-kṛṣṇa-gaṇoddeśa-dīpikā 69—

paurṇamāsī bhagavatī sarva-siddhi-vidhāyinī |

kāṣāya-vasanā gaurī kāśa-keśī darāyatā |

kṛṣṇaṁ draṣṭu-manās talpād udatiṣṭhad dvija-dhvanaiḥ ||63||

govinda-līlāmṛtam 2.2—

atha prabhāte kṛta-nitya-kṛtyā

prītyācyutasyātivihasta-cittā |

premendu-pūrṇā kila paurṇamāsī

tūrṇaṁ vrajendrālayam āsasāda ||64||

śrīmad-bhāgavatam, 10.9.3—

kṣaumaṁ vāsaḥ pṛthu-kaṭi-taṭe bibhratī sūtra-naddhaṁ

putra-sneha-snuta-kuca-yugaṁ jāta-kampaṁ ca subhrūḥ |

rajjv-ākarṣa-śrama-bhuja-calat-kaṅkaṇau kuṇḍale ca

svinnaṁ vaktraṁ kavara-vigalan-mālatī nirmamantha ||65||

lalita-mādhava 2.2—

rajani-vipariṇāme gargarīṇāṁ garīyān

dadhi-mathana-vinodād udbhavann eṣa nādaḥ |

amara-nagara-kakṣā-cakram ākramya sadyaḥ

smarayati sura-vṛndāny abdhi-manthotsavasya ||66||

govinda-līlāmṛtam 2.3-7—

manthānoddhṛta-gavya-vindu-nikara-vyākīrṇa-ramyāṅganaṁ

prema-snigdha-janānvitaṁ bahu-vidhai ratnair vicitrāntaram |

kṣīrormy ucchalitaṁ mudāhi-vilasac-chayyā-prasuptācyutaṁ

śveta-dvīpam ivālayaṁ vraja-pater vīkṣyāsa sānanditā ||67||

tām āgatām abhiprekṣya sākṣād iva tapaḥ-śriyam |

vraja-rajñī parābhijñā sthiti-jñābhyudyayau mudā ||68||

ehi bho bhagavatīti vraja-vandye

svāgatāsi bhavatīṁ praṇamāmi |

ity udīrya savidhe praṇamantīṁ

sā mukunda-jananīṁ parirebhe ||69||

āśīrbhir abhinandyāmūṁ govinda-darśanosukā |

papraccha kuśalaṁ cāsyāḥ sadhavātmaja-go-tateḥ ||70||

nivedya kuśalaṁ cāsyai tayotkaṇṭhitayā saha |

utkā śayyā-gṛhaṁ sūnoḥ praviveśa vrajeśvarī ||71||

bhakti-rasāmṛta-sindhuḥ 3.4.13—

ḍorī-jūṭita-vakra-keśa-paṭalā sindūra-bindūllasat-

sīmanta-dyuti-raṅga-bhūṣaṇa-vidhiṁ nātiprabhūtaṁ śritā |

govindāsya-nisṛṣṭa-sāśru-nayana-dvandvā navendīvara-

śyāma-śyāma-rucir vicitra-sicayā goṣṭheśvarī pātu vaḥ ||72||

govinda-līlāmṛtam 2.13—

paryaṅke nyasya savyaṁ tad-upari nihita-svāṅgabhārātha pāṇiṁ

kṛṣṇasyāṅgaṁ spṛśantītara-kara-kamaleneṣad-ābhugna-madhyā |

siñcanty ānanda-bāṣpaiḥ snuta-kuca-payasāṁ dhārayā cāsya talpaṁ

vatsottiṣṭhāśu nidrāṁ tyaja mukha-kamalaṁ darśayety āha mātā ||73||

kṛṣṇa-bhāvanāmṛtam 3.38-39, madhurikovāca—

gāndharvike! śṛṇu yad anyad abhūd vicitraṁ

nīlāṁśukaṁ svatanayor asi vīkṣyamāṇām |

tām āha saiva bhagavaty ayi goṣṭha-rājñi!

rāmāmbareṇa parivartitam asya vāsa ||74||

tāṭaṅkagāruṇa-maṇi-pratibimba eva

gaṇḍe vibhāti tava mādhava! śoṇa-śociḥ |

ity ukta eva sa tayā nija-pāṇinā taṁ

sadyo jagharṣa bhavad-ādhara-rāga-bhāgam ||75||

kṛṣṇāhnika-kaumudī 2.2-6—

uttiṣṭha tāta rajanīyam agād virāmaṁ

paśyāṁśumantam udayodyamanābhirāmam |

pratyūṣa-sevana-vidhau vilasad-vilāsāḥ

śayyālayaṁ tava viśanti kumāra-dāsāḥ ||76||

saṅkīrtayan jaya jayeti girā suvṛttas

tvāṁ tāta jāgarayituṁ praṇayāt pravṛttaḥ |

kīras tavaiṣa nija-pāṇi-talena puṣṭaḥ

sanmañju-vāk kanaka-pañjara-vāsa-hṛṣṭaḥ ||77||

khedas tavaiṣa śayanālasa-bhāra-mūlaḥ

svāpaṁ jahīhi bhava jāgaraṇānukūlaḥ |

itthaṁ kareṇa mṛdunā muhur aṅgam aṅgam

āspṛśya bāhu-yugalena tam āliliṅga ||78||

mātuḥ kalāṁ giram atipraṇayopagūhaṁ

śrutvānubhūya ca tadaiva sa samyag ūham |

gātrāvamoṭana-puraḥsara-jṛmbhaṇena

jāgrad-daśām abhinināya kutūhalena ||79||

kālociteṣu paricāraṇa-kauśaleṣu

gāḍhānurāga-parabhāga-nirākuleṣu |

dakṣaṁ samakṣam anuśāsya kumāra-dāsī-

dāsaṁ vrajendra-gṛhiṇī sva-gṛhānayāsīt ||80||

govinda-līlāmṛtam 2.8-11—

tāvad gobhaṭa-bhadrasena-subala-śrī-stokakṛṣṇārjuna-

śrīdāmojjvala-dāma-kiṅkiṇi-sudāmādyāḥ sakhāyo gṛhāt |

āgatya tvaritā mudābhimilitāḥ śrī-sīriṇā prāṅgaṇe

kṛṣṇottiṣṭha nijeṣṭa-goṣṭham aya bho ity āhvayantaḥ sthitāḥ ||81||

hī hī prabhātaṁ kim u bho vayasyā

adyāpi nidrāti kathaṁ sakhā naḥ |

tad bodhayāmy enam itīrayan sva-

talpād udasthān madhumaṅgalo'pi ||82||

samuttiṣṭha vayasyeti jalpaṁs talpālayaṁ hareḥ |

nidrālasa-skhalad-yānaḥ prāviśan madhumaṅgalaḥ ||83||

tad-vāg-vigata-nidro'yam uttiṣṭhāsur apīśvaraḥ |

utthātum īśvaro nāsīd ghūrṇā-pūrṇekṣaṇaḥ kṣaṇam ||84||

govinda-līlāmṛtam 2.15-24—

uttiṣṭha kuryāṁ mukha-mārjanaṁ te

balasya vāsaḥ kim iha tvad-aṅge |

iti bruvāṇāpanināya nīlaṁ

vāsas tad-aṅgād avadac ca sāryām ||85||

ayi bhagavati! paśyāco itaṁ me'sya sūnoḥ

kamala-mṛdulam aṅgaṁ malla-līlāsu lolaiḥ |

khara-nakhara-śikhābhir dhātu-rāgāticitraṁ

capala-śiśu-samūhair hā hatā kiṁ karomi? ||86||

sneha-bharaiḥ svajananyāś citra-padām api vāṇīm |

tām avadhārya murārir hrī-cakitekṣaṇa āsīt ||87||

kṛṣṇaṁ saśaṅkam āśaṅkya parihāsa-paṭur baṭuḥ

sneha-klinnāntarām ambām avadan madhumaṅgalaḥ ||88||

satyam amba! vayasyālī vāritāpi mayāniśam |

reme'nenātilubdhena kuñjeṣu keli-cañcalā ||89||

atha prakāśī-kṛta-bālya-vibhramo

yatnāt samunmīlya vilocanaṁ muhuḥ |

paśyan puraḥ svāṁ jananīṁ hariḥ punar

nyamīlayat sa smita-vaktra-paṅkajaḥ ||90||

ākarṇya vācaṁ vraja-rāja-patnyāḥ

samīkṣya kṛṣṇasya ca bālya-ceṣṭām |

bhāvāntarācchādakarīṁ jananyās

taṁ paurṇamāsī smita-pūrvam āha ||91||

sakhīnāṁ sandohair niravadhi mahākeli-tatibhiḥ

pariśrāntas tvaṁ yat svapiṣi sumate yogyam iha tat |

anālokya tvāṁ bhos tṛṣitam api no tarṇaka-kulaṁ

dhayaty ūdhaḥ kintu vraja-kula-pate jāgṛhi tataḥ ||92||

uttiṣṭha goṣṭheśvara-nandanārāt

paśyāgrajo'yaṁ saha te vayasyaiḥ |

goṣṭhaṁ pratiṣṭhāsur api pratīkṣya

tvām aṅgane tiṣṭhati tarṇakaiś ca ||93||

sa-muṣṭi-pāṇi-dvayam unnamayya

vimoṭayan so'tha rasālasāṅgam |

jṛmbhā-visarpad-daśanāṁśu-jālas

tamāla-nīlaḥ śayanād udasthāt ||94||

kṛṣṇāhnika-kaumudī 2.7—

unmīlana-pratinimīlanayor bahutve

jāgrac-chayāna-daśayor iva miśritatve |

sā nidrayā viraha-kātarayā dhṛteva

tasyotthitasya nayana-dvitayī dideva ||95||

govinda-līlāmṛtam 2.25—

kha vaika-deśe tv atha sanniviṣṭo

vinyasta-pādābja-yugaḥ pṛthivyām |

namāmy ahaṁ tvāṁ bhagavaty ayīti

jagāda jṛmbhodgama-gadgadaṁ saḥ ||96||

kṛṣṇa-bhāvanāmṛtam 3.35-36—

ā-pāda-śīrṣam atha pāṇi-talābhimarśe-

nāvyādajo'ṅghrim iti mantram udāharantī |

saṁrakṣya tūrṇam akhilāṅgam athordhva-dṛṣṭyā

kiñcit sa-kāku-bharam arthayate sma rājñī ||97||

devādhideva! bhavataiva cirāt suto'yaṁ

dattaḥ sva-bandhu-jana-jīvanatām upetaḥ |

pālyo'pi nātha! bhavataiva kṛpā-bhareṇa

svenaiva kām apacitiṁ tava vedmi kartum ||98||

kṛṣṇāhnika-kaumudī 2.8-18—

ārātrikeṇa maṇi-maṅgala-dīpa-bhājā

vibhrājitena jita-saubhagavat samājāḥ |

ādhāya paṇi-sarasī-ruhayor mudāsya-

nīrājanaṁ vidadhire'sya kumāra-dāsyaḥ ||99||

uṣṇīṣa-bandha-sumanojñatamottamāṅgāḥ

pāthoja-keśara-susaurabha-sundarāṅgāḥ |

śyāmāḥ sitāś ca haritā aruṇāś ca pītā

ye ke'pi ke'pi mahanīya-guṇaiḥ parītāḥ ||100||

tair eva kevala-sukhānubhava-svarūpair

naisargikānudina-divya-kumāra-rūpaiḥ

dāsī-gaṇair api ca dāsa-gaṇair udāraiḥ

sevā vyadhāyi vividhāsya vilola-hāraiḥ ||101||

paryaṅkataḥ samadhiruhya maṇī-catuṣkaṁ

śrī-pāda-pīṭha-mahasā vilasad-vapuṣkam |

cārūpaviṣṭam atihṛṣṭa-hṛdo gṛhītvā

cārūpacāram atha bhejur amī militvā ||102||

tair āhitāṁ karatale vinidhāya dhārāṁ

karpūra-saurabhavatām aticāru-vārām |

gaṇḍūṣa-puram upakḷptas utthopajoṣaṁ

kṛṣṇaḥ śanair abhiṣiṣeca mukhābja-koṣam ||103||

āmṛjya cāru-mṛdu-sūkṣma-balakṣa-vāsaḥ-

khaṇḍena pāṇi-vadanaṁ nirupādhi-hāsaḥ |

tair āhitaṁ karatale mṛdu danta-kāṣṭhaṁ

pratyagrahīn mradimaniṣṭham atho laghiṣṭham ||104||

kalpa-drumasya mṛdunā viṭapena tena

ratnāṅgulīyaka-mahobhir alaṅkṛtena |

dantāvaliṁ vihita-vīkṣaka-netra-harṣam

ālola-kuṇḍala-yugaṁ śanakair jagharṣa ||105||

aṅguṣṭha-tarjanikayor dhṛtayā vitastyā

jihvā-vilekhanikayā maṇi-hemamayyā |

rājan maṇīndra-valayaṁ vyalikhan manojñāṁ

tāmbūla-rāga-parabhāgavatīṁ rasa-jñām ||106||

bhūyaḥ payobhir amalair vadanaṁ nineja

bhūyo mamārja ca kadāpi na codviveja |

śrī-darpaṇaṁ kṛta-samarpaṇa-cañcalākṣi-

lakṣmyā cakāra mukha-dhāvana-śuddhi-sākṣi ||107||

māṇikya-kaṅkatikayā kara-padma-koṣaṁ

samprāptayā valaya-kaṅkati-cāru-ghoṣam |

keśa-prasādhanam athānabhisandhi-hāsī-

bhūtānanā vyadhita kāpi kumāra-dāsī ||108||

naktantanaṁ vasanam asya nirāsya kaścid-

vāso'ntaraṁ suparidhāpya kalā-vipaścit |

uṣṇīṣa-bandham atha mūrdhni babandha pādau

prakṣālya vārbhir abhimṛjya ca vāsarādau ||109||

kṛṣṇa-bhāvanāmṛtam 3.44-62—

gā dogdhum uddhura-dhiyo'pi vṛthodyamās te

gopā babhūvur atha tarṇaka-maṇḍalāś ca |

cūṣanta eva na payaḥ kaṇa-mātram āsām

āpīnato'dya yad avāpurato viṣeduḥ ||110||

gāvas tavādhvani dhṛtāśru-bhṛtākṣi-yugmā

na prasravanty apagatān na lihanti vatsān |

hambādhvani-dhvanita-dig-valayā vilambaṁ

soḍhuṁ darāpi na hi samprati śaknuvanti ||111||

ity eva kenacid upetya sa goduhokto

mātṛr nijāsya-dara-hāsya-sudhābhiṣekaiḥ |

svānanda-śaṁsibhir asau sukhayan mukhābjaṁ

tāmbūla-rañjitam alaṁ kalayann udasthāt ||112||

dohaṁ samāpya balabhadra! sahānujas tvaṁ

mallājiraṁ vrajasi cet kuru mā vilambam |

nirmañcanaṁ tava bhaje kṣaṇa-mātreva

sārdhaṁ vihṛtya sakhibhir drutam ehi bhoktum ||113||

śrutveti mātṛ-giram āha harir na mātaḥ

pratyeṣi māṁ yad amum eva vadasy athaivam |

śiṣṭo'graṇīḥ punar amīṣv aham eka eva

no ced amuṣya vaśatāṁ kim uri kariṣye? ||114||

śiṣṭo yathā tvam asi vatsa! nijātibālyam

ārabhya tat khalu vidanty akhilāḥ purandhryaḥ |yāḥ svālayāpacaya-vedanayā purāsāṁ

phut-kartum āpur iha no katidheti soce ||115||

saudāminī-tati-vibhā-jayi-dāmanī-dyud

vibhrāji-savya-kara-korakitāravindaḥ |

sa grāhita-pramita-kānaka-dohanīko

mātrā tayā sakhi! rayād adhikaṁ vireje ||116||

stambe-rama-vraja-viḍambi-vilambi-pāda-

vinyāsa-jhañjhana-jhaṇat-kṛta-kiṅkiṇīkaḥ |

lolālakāli-maṇi-kuṇḍala-kānti-veṇī-

vīcī-bhara-snapita-vaktra-sudhāṁśu-bimbaḥ ||117||

pītottarīya-capalelita-keli-nṛtya-

rājad-ghanāṅga-kiraṇocchalanocchrita-śrīḥ |

preṅkhola-hāra-paridhi-śrita-kaustubhodyad-

bhānuḥ svanac-caraṇa-bhūṣaṇa-cumbi-dāmā ||118||

niṣkramya ramya-purataḥ purato'bhigacchan

yacchan mudaṁ svajananī-jana-locanebhyaḥ |

dāsaiḥ pradhāritam avārita-rocir aśnaṁ

tāmbūla-pulakam avāpa sa gopurāgram ||119||

tad-bāhya-kuṭṭima-taṭīm avalambamānaḥ

kā kutra kiṁ kuruta ity anusandadhānaḥ |

vyāpārayan nayanam aṭṭa-ghaṭāsu narma-

preṣṭhair miladbhir abhitaḥ sa rarāja mitraiḥ ||120||

tan nirmitānupada-karṇa-kathā-rasajña-

syāsyāmbuje kim api yat-smitam udbabhūva |

tasyārtha-jātam api kiṁ vivarītum īśe

ceto'lir eva tava sakhy anusandadhātu ||121||

uṣṇīṣa-vakrima-mahāmadhurimṇi tasya

tātkālike kila na kasya mano nyamāṅkṣīt |

tatraiva śekharita-kānaka-sūtra-jāla-

rājan-maṇi-dyuti-bharāḥ kim u varṇanīyāḥ ||122||

taiḥ saurabhaiḥ prasṛmarair anu nūpurādi-

dhvānair balena valabhīm adhirohitābhiḥ |

gośāla-vartmani calal lalanāvalībhir

netrāmbujaiḥ sa katidhā nahi pūjyate sma ||123||

tat-tad-vilāsa-balitā suṣamā-rasālā

preṣṭhasya sā madhurikā pariveśyamānā |

vaiśleṣika-jvaram aśīśamad apy athāsyās

tene ca taṁ śata-guṇaṁ tṛṣam edhayantī ||124||

harṣonnatiḥ stimitatāṁ śravasor vyatānīt

tarṣottha-saṁjvarabharas tu dṛśor viveśa |

ākasmikī nirupamā prativeśi-sampat

tāpaṁ tanoti sahavāsa-bhṛtāṁ sadaiva ||125||

prāhānurāga-parabhāgavatī tataḥ sā

tā eva cāru-mukhi! dhanyatamā ramaṇyaḥ |

yāḥ khelayanti satataṁ sudṛśas tadīya-

lāvaṇya-keli-jaladhau kala-dhauta-gātryaḥ ||126||

janmaiva hanta kim abhūn mama gokule'smiṁs

tan mādhurīṁ na yad urī-kurute kadāpi |

tat śyāmale'ticapale hṛdi leśa-mātrī

no sambhaved iha bhave dhṛtir ity avehi ||127||

śyāmāha yāmi! lalite! śṛṇu yāmi gehaṁ

sampraty amūṁ prati mamāstu girāṁ virāmaḥ |

tvaṁ padminīṁ vraja-purandara-sadmanīmāṁ

kṛṣṇekṣaṇālini samarpaya baddha-tṛṣṇe ||128||

saṅgraha-kartuḥ—

priya-viraha-vihastā srasta-dhīḥ sā tadānīṁ

kṣaṇam api yuga-kalpaṁ kalpayantī babhūva |

yad akhilam api kṛtyaṁ kāritā kiṅkarībhiḥ

samaya-vihitam eko'bhyāsa evātra hetuḥ ||129||

kṛṣṇa-bhāvanāmṛtam 3.64—

atha nikhila-sakhīnāṁ svālibhiḥ snāpitānāṁ

dhṛta-samucita-vastrālaṅkṛtīnāṁ tatiḥ sā |

mathita-śarad-udañcac-candrikā-sindhu-jātāṁ

śriyam api nija-pādāmbhoja-bhāsā vijigye ||130||

kṛṣṇāhnika-kaumudī 2.48-51—

kācin maṇīndramayam āsanam ājahāra

śrī-pāda-pīṭham aparā tad adho dadhāra |

kāpy ānayad vadana-dhāvana-bhājanāni

kāpy ādadhe daśana-śodhana-sādhanāni ||131||

utthāya talpa-talataḥ kanakāsana-sthā

nidrāvasāna-vigalan-niyata-vyavasthā |

sā pāda-pīṭham adhi datta-padāravindā

babhrāja sat-parijanair vihitābhinandā ||132||

bhṛṅgāra-nāla-śikhareṇa samarpitābhiḥ

sandhāya vaktra-vivare culukī-kṛtābhiḥ |

tat-saurabhasya rabhasādhika-saurabhābhiḥ

śrī-pāṇi-padma-tala-saṅgama-lohitābhiḥ ||133||

nikṣepaṇe priya-sakhī-karayoḥ kṛtābhiḥ

karpūra-pūra-rajasā'bhisuvāsitābhiḥ! |

vyāptālibhiḥ sakala-keli-kalā-suhṛdbhiḥ

sā sādhu śodhitavatī mukha-padmamadbhiḥ ||134||

kṛṣṇa-bhāvanāmṛtam 4.2

kara-talād asakṛc-culukī-kṛtaṁ

salilam ā-rada-tālv anu cālitam |

cala-kapola-yugonnati-mañjula-

dhvani-bhṛtaṁ nibhṛtaṁ kṣipati sma sā ||135||

kṛṣṇa-bhāvanāmṛtam 4.3

visṛmarān alakān kiratī śirasy

upari savya-karāṅguli-ghaṭṭanaiḥ |

alika-gaṇḍa-dṛg-ādy atha sāmita-

dyutim itaṁ timitaṁ trir adīdhavat ||136||

kṛṣṇa-bhāvanāmṛtam 4.4-9—

viṭapikāṁ dyutaros tata-rociṣaṁ

rada-hitāṁ nihitāṁ sva-vayasyayā |

mukulitāmbujatāṁ bhajatāñjasā

mṛdutareṇa kareṇa sudṛg dadhe ||137||

pratisarodita-dolanam asvanad-

valayam uccala-kuṇḍalam etayā |

vyadhita sā mṛjatī radanāṁś chaviṁ

kaṇavad ucchalitāṁ lalitāṁ śritān ||138||

atha dadhe sudatī dhanur-ākṛtiṁ

maṇimayīṁ rasanā-pariṇejinīm |

mṛdula-pāṇi-yugāṅguli-yugmakāṁ

sahacarī-karato'dara-toṣataḥ ||139||

navadalopamitāṁ rasanāṁ mṛjaty

atha tayā nata-kampita-mastakam |

mukham iyaṁ skhalitair alakair vṛtaṁ

vidadhatī dadhatī smitam ābabhau ||140||

niraṇijad bahir-antaram apy araṁ

mukha-vidhor atha dhauta-kara-dvayā |

parijanārpita-mañjula-vāsasā

jala-kaṇāpanayaṁ sanayaṁ vyadhāt ||141||

sahacarī-vidhṛte maṇi-darpaṇe

tad-abhinandana-sākṣiṇi vīkṣya sā |

smita-sudhābhir adhāvayad ānanaṁ

priyatama-kṣaṇa-lakṣaṇa-lakṣakam ||142||

saṅgraha-kartuḥ—

tasya dohādikāṁ kriyāṁ dṛṣṭāgatā kalāvatī |

jagādātha tad-abhyarṇe paramollāsa-saṁyutā ||143||

govinda-līlāmṛtam 2.37-41—

gopālo'pi sva-gośālaṁ sarāma-madhumaṅgalaḥ |

sakāvya-gīṣpatiḥ sāyaṁ śaśī-vāmbaram āviśat ||144||

dadhāra dyuṣadāṁ rāmo dhavalāvali-veṣṭitaḥ |

kailāsa-gaṇḍa-śailālī-madhyasthairāvata-bhramam ||145||

madhye'cyuto'ñcan dhavalāvalīnām

udānanānāṁ paritaḥ sthitānām |

dadhau janānāṁ sphūṭa-puṇḍarīka-

śreṇy-antar-añcad-bhramara-bhramaṁ saḥ ||146||

hihī gaṅge! godāvari! śabali! kālindi! dhavale!

hihī dhūmre! tūṅgi! bhramari! yamune! haṁsi! kamale! |

hihī rambhe! campe! kariṇi! hariṇīti vraja-vidhur

muhur nāma-grāhaṁ nikhila-surabhīr āhvayad asau ||147||

nyastāṅgaḥ prapadopari praghaṭayan jānu-dvaye dohanīṁ

kāścid dogdhi payaḥ svayaṁ tv atha parāḥ svair dohayaty unmukhīḥ |

anyāḥ pāyayati svatarṇaka-gaṇān kaṇḍūyanaiḥ prīṇayann

itthaṁ nanda-sutaḥ prage svasurabhīr ānandayan nandati ||148||

ānanda-vṛndāvana-campuḥ 11.4—

pādāgre kṛta-pādukaṁ trika-samullāsollasat-pārṣṇikaṁ

madhye nyasya ghaṭīṁ paṭonnam anataḥ prodyat tviṣor jānunoḥ |

gotunda-vyatiṣaṅga-sundara-dara-kṣobha-ślathoṣṇīṣakaṁ

pāṇibhyāṁ krama-kuḍmalāṅguli-puṭaṁ gāṁ dogdhi dugdhaṁ hariḥ ||149||

ānanda-vṛndāvana-campuḥ 11.6—

vatsād apy adhika-priyo bhagavataḥ pāṇy-ambuja-sparśana-

sneha-srāvi-payaḥ-payodhara-puṭā gaur duhyamānā svayam |

dhārābhiḥ sugabhīra-ghoṣa-gahanam āpūrya sā dohanīṁ

dohany antaram eti yāvad avanīṁ tāvat samāpupluvat ||150||

padyāvalī 262—

aṅguṣṭhāgrima-yantritāṅgulir asau pādārddha-nīruddha-bhūr

āpīnāñcala-mardayann iha puro dvitraiḥ payo-bindubhiḥ |

nyag-jānu-dvaya-madhya-yantrita-ghaṭī-vaktrāntare praskhalad-

dhārā-dhvāna-manoharaṁ sakhi! payo gāṁ dogdhi dāmodaraḥ ||151||

saṅgraha-kartuḥ—

śṛṇvantīṁ bhāva-vaivaśyād vismṛta-snāpana-kriyām |

lavaṅga-mañjarī sadyo juhāva vyagra-mānasā ||152||

govinda-līlāmṛtam 2.65—

tatra kāñcana-maye mṛdu-pīṭhe

cīna-cela-pihite viniviṣṭām |

sevane parijanā nipuṇā drāk

tām upāyana-karāḥ parivavruḥ ||153||

govinda-līlāmṛtam 2.60—

sāvātārayad-ābharaṇa-nicayaṁ

lalitā svasakhī-tanutaḥ sadayam |

kanaka-vratater iva sapraṇayaṁ

pallava-kusuma-stavaka-pracayam ||154||

kṛṣṇāhnika-kaumudī 2.55—

āmṛjya cela-śakalena tanūttamena

sarvāṅgam aṅkitam anaṅga-raṇāṅkakena |

abhyaṅga-saṅgi-vasanaṁ paridhāpya naktaṁ

vāso'bhyamūmucad anuttama-gandha-yuktam ||155||

kṛṣṇāhnika-kaumudī 2.54—

ākṛṣya mugdham avaguṇṭhanam uttamāṅgād

unmocya kuntala-tatīḥ sughanottamāṅgāḥ |

ratna-prasādhanikayā cala-kaṅkaṇāliḥ

saprema sādaram aśūśudhad uttamāliḥ ||156||

kṛṣṇāhnika-kaumudī 2.56-66—

prakṣālya pāda-yugalaṁ mukuraṁ purastād

ādarśya kācana kalā-kuśalatva-śastā |

tailena satsurabhiṇā lasatāruṇimnā-

bhyānañja kañja-vadanāṁ praṇayena bhūmnā ||157||

aṅgād yato yata udasyati cāru-celaṁ

tat-tan-nirīkṣya hriyam ṛcchati sānuvelam |

tenāktam aktam avadhāya sakhīyam aṅgaṁ

tasyāḥ pyadhāt tad-akhilaṁ kṛta-hrī-vibhaṅgam ||158||

abhyajya rajyad-atiśuddha-hṛdo vayasyā

āpāda-mūrdha-kṛta-mardanam aṅgam asyāḥ |

udvartanaṁ vidadhire ghanasāra-pūrṇaiḥ

kastūrikā-ghusṛṇa-candana-cāru-cūrṇaiḥ ||159||

gandhānubandhi-vimalāmalakī-kaṣāyaiḥ

keśān vighṛṣya katamā vividhair upāyaiḥ |

bhṛṅgāra-nāla-galitair lalitaiḥ kabandhair

ukṣāṁ cakāra sahaja-praṇayānubandhaiḥ ||160||

kālocitena ghanasāra-suvāsitena

nānā-maṇīśvara-ghaṭī-ghaṭayā bhṛtena |

dvābhyāṁ śanair ubhayataḥ pratipāditena

dve pārśvayoḥ siṣicatuḥ sumukhīṁ jalena ||161||

saṁveṣṭya cāru-cikurān sicayena bāḍhaṁ

niṣpīḍya bhūri galad-ambu nigālya gāḍham |

bhūyaḥ prasārya calad-aṅgulibhir vikīrya

bhūyo babandha katamā sicayaṁ vitīrya ||162||

kācin mukhendum aparā gala-mūlam anyā

karṇau mamārja mṛdunā vasanena dhanyā |

vakṣo visāri katamā katamā ca pṛṣṭhaṁ

bāhu-dvayaṁ ca katamā suṣamā-variṣṭham ||163||

saṁveṣṭya śuṣka-vasanena nirāsanīyaṁ

śroṇyā jahāra vigalaj-jalam antarīyam |

āmṛjya pāṇi-yugalena śanair udāram

arddhorukaṁ kaṭi-taṭe ghaṭayāṁ cakāra ||164||

āmṛṣṭayor vara-payodharayor alolaṁ

kācit kalāsu kuśalātha babandha colam |

paṭṭāṁśukena racitaṁ sva-sakhī-janena

nānā-vidhātiśaya-śilpa-viśāradena ||165||

tasyopari pratanu śoṇataraṁ suvīci-

caṇḍātakād udayad uccala-sanmarīci |

śrī-pāda-padma-nakha-candra-cayāgra-cumbi

celaṁ babandha tapanīya-guṇānubandhi ||166||

lamba-pralamba-yugalena supaṭṭa-dāmnā

muktā-maṇīndra-mahasā vilasad-garimṇā |

ākuñcana-krama-vaśāt kamalānukārāṁ

jagrantha nīvim abhinābhi suśilpa-sārām ||167||

kṛṣṇa-bhāvanāmṛtam 4.35—

kanaka-bindumatī nava-śāṭikā

ghana-rucis tad-upary atididyute |

yad-abhiveṣṭanam eva mukunda-dṛṅ

niranurodhana-rodhanam ucyate ||168||

kṛṣṇāhnika-kaumudī 2.67-69—

ārohya tām atha mahāmaṇi-pīṭha-pṛṣṭhe

vistāritātimṛdu-cela-kṛta-pratiṣṭhe |

prakṣālya pāda-kamala-dvitayaṁ satoṣāḥ

sakhyo vyadhur vividha-maṅgala-veṣa-bhūṣāḥ ||169||

bhūyaḥ prasārya bahuśo bahuśaḥ prasādhya

ratna-prasādha-nikayāṅgulibhir viśodhya |

kālāguru-prabhava-dhūpa-dhurā-pracāram

ālī-janaḥ kaca-bharaṁ surabhī-cakāra ||170||

snānād ṛjuṁ sad-alakālim arālayitvā

kastūrikābhir alike tilakaṁ likhitvā |

sindūra-bindu-rucire'kṛta bālapāśyāṁ

sīmanta-sīmani maṇīndra-mayūkha-rasyām ||171||

govinda-līlāmṛtam 2.77—

kastūrī-patravallī-samudaya-khacitaṁ pārśvayor ākapolaṁ

bhāle śrīkhaṇḍa-bindūtkara-vṛtam abhitaḥ kāma-yantrābhidhānam |

antaḥ kastūrikodyan-malayaja-śaśabhṛl-lekhayādhaścitaṁ sā

cakre sīmanta-rekhānvitam atha tilakaṁ sāndra-sindūra-paṅkaiḥ ||172||

kṛṣṇāhnika-kaumudī 2.70

maulau babandha katamā sumaṇi-pravekaṁ

sanmālatī-kusuma-garbhaka-kānti-sekam |

dhammillam ullasita-lohita-paṭṭa-dāmnā

lamba-pralamba-yugalena maṇīndra-dhāmnā ||173||

kṛṣṇāhnika-kaumudī 2.71-73—

sūkṣmordhva-randhra-gata-hema-śalākikāyā

mūlāgra-saṅga-lalite vidadhe sukāyā |

śrī-cakrikā-bakulike śruti-madhya-deśe

ratna-prabhā-bhara-dhurā vihitopadeśe ||174||

muktākalāpa-kalayā lalita-prakāśyāṁ

kācid vyadhād alaka-sīmani patrapāśyām |

kācin maṇīndramaya-kuṇḍalam atyudāram

ekaikaśaḥ śruti-yuge ghaṭayāṁ cakāra ||175||

kācid vibhūṣya nayane dalitāñjanena

smārau śarāv iva nighṛṣṭa-rasāñjanena |

nāsāpasavya-puṭake vitatāra muktāṁ

netrāñjanādhara-vibhā-bhara-nīla-raktām ||176||

kṛṣṇa-bhāvanāmṛtam 4.68—

makarike likhatī mṛdu-gaṇḍayor

makara-ketanam āhvayad eva sā |

yam adharāruṇa-pallavam arpayan

rasamaye samaye harir arcayet ||177||

govinda-līlāmṛtam 2.83—

rucira-cibuka-madhye ratna-rājac-chalākā-

kalita-kara-viśākhā-nirmito'syāś cakāsti |

nava-mṛga-mada-binduḥ śobhayan śrī-mukhenduṁ

bhramara iva dalāgre sanniviṣṭaḥ sarojam ||178||

govinda-līlāmṛtam 2.76—

karpūrāguru-kāśmīra-

paṅka-miśrita-candanaiḥ |

samālipya viśākhā'syāḥ

pṛṣṭhaṁ bāhu-kucāv uraḥ ||179||

govinda-līlāmṛtam 2.78-80—

puṣpa-gucchendulekhābja-

makarī-cūta-pallavam |

lilekha citraṁ kastūryā

citrā tat-kucayos taṭe ||180||

mīnī-prasūna-nava-pallava-candralekhā-

vyājāt svacihna-śara-kunta-dhanūṁṣi kāmaḥ |

tad-bhrū-dhanur-dhuvana-mātra-nirasta-karmā

manye nyadhatta nija-tat-kuca-koṣa-gehe ||181||

citrārpitāneka-vicitra-ratna-

muktācitā rakta-dukūla-colī |

kucau bha-jālendra-dhanur-vicitrā

tastāra śailāv iva sāndhya-kāntiḥ ||182||

govinda-līlāmṛtam 2.86-93—

upari khacita-nānā-ratna-jālaiḥ sphuranta

vimala-puraṭa-patryā kaṇṭham asyā viśākhā |

hari-kara-dara-cihna-śrī-haraṁ puṣkarākṣyāḥ

sapadi hari-bhiyeva chādayāmāsa madhye ||183||

vajrācitākhaṇḍala-ratna-citra-

susthūla-madhyo guṇa-baddha-cañcuḥ |

lalāsa tasyā upakaṇṭha-kūpaṁ

dattas tayā hāṭaka-citra-haṁsaḥ ||184||

suvarṇa-golī-yuga-madhyagollasan

masāra-golī-gilito'ntarāntarā |

susūkṣma-muktāvali-gumphitas tayā

nyayoji hāro hṛdi gostanābhidhaḥ ||185||

masāra-candropala-padmarāga-

suvarṇa-golī-grathitāntarālaiḥ |

muktā-pravālaiḥ parigumphitāṁ sā

ratna-srajaṁ tad-dhṛdaye yuyoja ||186||

vaidūrya-yugmācita-hema-dhātrikā-

bījā-bha-golī-gilito'ntarāntarā |

vicitra-muktāvali-citra-gucchako

rarāja tasyā hṛdaye'rpitas tayā ||187||

rāse niśīthe saha-nṛtya-gāna-

tuṣṭena dattāṁ hariṇā svakaṇṭhāt |

tasyaiva sākṣād iva rāja-lakṣmīṁ

guñjāvalīṁ tad-dhṛdi sā yuyoja ||188||

sthūla-tārāvalī-ramyā san-nāyaka-vibhūṣitā |

tasyā ekāvalī-jyotsnī hṛd-ambaram amaṇḍayat ||189||

kanaka-khacita-vajrair veṣṭitaiḥ padmarāgaiś

cita-harimaṇi-pūrṇābhyantarā śātakaumbhī |

pratanu-puraṭa-rājac-chṛṅkhalālambamānā

lasati hṛdi viśākhā-yojitāsyāś catuṣkī ||190||

alaṅkāra-kaustubha 5.182—

ālī-janair maṇḍana-keli-kāle

vibhūṣyamāṇā vṛṣabhānu-putrī |

urogate nīla-maṇīndra-hāre

svinnā sakampā pulakākulāsīt ||191||

govinda-līlāmṛtam 2.94—

pṛṣṭhāntaḥ krama-lambamānam amalaṁ grīvānta-hārāvalī-

vīṭī-bandhana-paṭṭa-sūtra-camarī-jālaṁ tadāsyā babhau |

manye cāru-nitamba-śaila-kaṭakān mūrdhnādhirohārthakaṁ

sopānaṁ vidhinā kṛtaṁ karuṇayā veṇī-bhujaṅgyāḥ sphuṭam ||192||

kṛṣṇāhnika-kaumudī 2.75—

madhye-pragaṇḍam atulāṅgadam-unmaṇīni

madhye-prakoṣṭham atulāni ca kaṅkaṇāni |

tat-sīmni kāpya-kṛta maṅgala-paṭṭa-sūtraṁ

ratna-prakāśi maṇi-bandha-rucāticitram ||193||

govinda-līlāmṛtam 2.97—

muktāvalī-khacita-hāṭaka-kaṅkaṇābhyāṁ

saṁveṣṭitaḥ sa valayāvali-sanniveśaḥ |

bimbair-vidhor-milita-bhāskara-maṇḍalābhyāṁ

tasyāś cakāsti nitarām iva saiṁhikeyaḥ ||194||

govinda-līlāmṛtam 2.99—

nija-nāmāṅkitā nānā-ratna-dyuti-karambitā |babhāv aṅguli-mudrāsyā vipakṣa-mada-mardanī ||195||

kṛṣṇāhnika-kaumudī 2.77—

tundāntike maṇi-vinirmita-tunda-bandhaṁ

kāñcī-guṇaṁ ca tad adho maṇi-vṛnda-bandham |

pādāṅgulīṣu vara-ratnamayormikālīm

ā-gulpham ādhṛta suhaṁsaka-yugmam ālī ||196||

kṛṣṇa-bhāvanāmṛtam 4.96—

nakha-śikhāṅghritalādy uru-śoṇimāpy

ahaha yāvaka-rañjitatām agāt |

bhavati kiṁ dara-dīpaja-rociṣā

dina-kṛto na kṛto manujair mahaḥ ||197||

alaṅkāra-kaustubha 5.143, anyā kācid āha—

vṛthā'kṛthā yāvakam aṅghri-paṅkaje

sva eva rāgo'sya dṛśāṁ rasāyanaḥ |

kintv eka evāsti guṇo'sya rādhike

yaḥ keśavasyāpi ca keśa-rañjanaḥ ||198||

kṛṣṇāhnika-kaumudī 2.78—

mañjīra-yugmam atimañjula-ratna-siddhaṁ

pādāmbujopari cakāra ca kāpi baddham |

tat-tat-svaśilpa-kuśalatva-nidarśanāya

kācin maṇīndra-mukuraṁ purato nināya ||199||

govinda-līlāmṛtam 2.103—

asyā nyadhād uṣasi narmadayā svasakhyā

mālākṛtas tanujayopahṛtaṁ viśākhā |

smerāravinda-vadanātha karāravinde

līlāravindam aravinda-vilocanāyāḥ ||200||

govinda-līlāmṛtam 2.105—

sā kṛṣṇa-netra-kutukocita-rūpa-veśaṁ

varṣmāvalokya mukure pratibimbitaṁ svam |

kṛṣṇopasatti-taralāsa varāṅganānāṁ

kāntāvalokana-phalo hi viśeṣa-veṣaḥ ||201||

saṅgraha-kartuḥ—

malla-līlādikaṁ tasya tan-madhye sakhibhiḥ saha |

vilokyaiva hiraṇyāṅgī tām āyātāvadad drutam ||202||

kṛṣṇāhnika-kaumudī 2.20-27—

go-dohanād atha viramya sa ramya-līlaiḥ

sārdhaṁ nija-priya-sakhaiḥ svasamāna-śīlaiḥ |

abhyāyayau kutuka-malla-vilāsa-nityā-

bhyāsālayaṁ maṇimayaṁ sakalaikamatyā ||203||

pratyekam eva sakhibhiḥ savayobhir etair

malla-kriyām atha bhujābhuji vīta-bhītaiḥ |

sva-svaujasaḥ prakaṭanena saroṣa-darpaiś

cakre'pasarpa-parisarpa-visarpa-sarpaiḥ ||204||

viśramya kiñcid atha sañcita-puṇya-vṛndais

tair eva kaiścana mahāguṇa-vṛkṣa-kandaiḥ |

abhyañjanārtham anurañjana-mañju-hāsair

abhyaṅga-maṅgala-gṛhaṁ praviveśa dāsaiḥ ||205||

nānā-prabandha-bahubandha-vidhau vidagdhair

abhyaṅga-maṅgala-viśeṣa-kalāsu mugdhaiḥ |

tailena sādhu śubha-gandha-subāndhavena

prārambhi yat tad urarīkṛtam apy anena ||206||

āpāda-mastakam anasta-samasta-bhāgyais

tailena taiḥ priya-samāja-sabhāja-yogyaiḥ |

nātiślathaṁ ca na dṛḍhaṁ ca sumaṅgalāni

prītyā ciraṁ mamṛdire'tha tad aṅgakāni ||207||

te kauṅkumena rajasā ghanasāra-cūrṇaiḥ

pūrṇena cāru-mṛdunā paripeṣa-śīrṇaiḥ |

vimlāna-bhāvam atha taila-kṛtaṁ harantaḥ

kṛṣṇasya tān avayavān udavartayanta ||208||

kenocitena ghanasāra-suvāsitena

nānāvidha-sphaṭika-hema-ghaṭī-bhṛtena! |

keśān kaṣāya-kaṣitān kalayan kumāra-

dāsī-gaṇo'mbuja-dṛśaṁ snāpayāṁ cakāra ||209||

kācit kaṣāyita-kacān bahuśaḥ kaṣantī

kācin mṛdūn avayavān mṛdu mārjayantī |

bhṛṅgārakeṇa katamā salilaṁ kirantī

lebhetarām atitarām anurāga-kāntī ||210||

saṅgraha-kartuḥ—

jyotsnābhir nava-nīradaḥ kim athavā śuklena nīlo guṇaḥ

śuddha-sphaṭika-ratna-kānti-salilaiḥ kiṁ vendranīlāṅkuraḥ |

muktābhiḥ kim u vā tamāla-taruṇaḥ snātaḥ samudbhrājate

kiṁ vā śyāma-sarojam ujjvala-vidhukṣodair murārer vapuḥ ||211||

kṛṣṇāhnika-kaumudī 2.28-46—

evaṁ samāpya katame snapanaṁ śubhena

śaṅkhodakena śirasi pratipāditena |

aṅgoñchanāṁśukam anekam athopanīya

saṁmārjanaṁ vidadhur asya bhṛśaṁ vinīya ||212||

ādau sucela-śakalair mṛdulair aśuṣkaiḥ

paścāt krameṇa mamṛjuḥ sita-sūkṣma-śuṣkaiḥ |

āpāda-kuntala-bharam pratisandhi-sandhi

te mārjanaṁ vidadhire praṇayānubandhi ||213||

kaścit kacān gata-jalān dvividhena vāsaḥ-

khaṇḍena sādhu vidadhe mṛdu-manda-hāsaḥ |

kaścit paṭuḥ kaṭita ād galad ambu-celaṁ

celāntareṇa vinināya kṛtāvahelam ||214||

enāpi nūtanam atitvarayopanītaṁ

kauṣeya-cela-yugalaṁ druta-hema-pītam |

kenāpi pāṇi-kamale kramataḥ pradattam

utsārya pūrva-paṭam āśu sa paryadhatta ||215||

tasyāsthitasya ramaṇīya-maṇī-catuṣkaṁ

prakṣālitāṅghri-kamalasya lasad-vapuṣkam |

paścād-gatena katamena kumāra-bhṛtye-

nāsevi kuntala-bharaḥ kuśalena kṛtye ||216||

bhūyaḥ prasārya parimṛjya muhuḥ prasādhya

ratna-prasādhanikayā bahuśo viśodhya |

āvṛtya cela-śakalena satā dviphāla-

baddhaḥ sa kuntala-bharaḥ prabhayā paphāla ||217||

anyonya-pālana-kṛtā kaca-mecakimnā

sūkṣmātisūkṣma-vasanasya ca pāṇḍarimṇā |

nirmoka-moka-parabhogi-nibho'sya keśa-

vinyāsa eṣa na hi kasya dṛśor viveśa ||218||

snānād-ṛjūn sad-alakān atha kuñcayitvā

cāru-svabhāva-kuṭilān api rañjayitvā |

bhāle lilekha tilakaṁ śaśi-maṇḍalābhaṁ

śrīkhaṇḍa-kuṅkuma-rasena sujāta-śobham ||219||

gārutmatendramaṇi-hīraka-padmarāga-

pradyotanaṁ vidhurayantyam ivāpy anāgaḥ |

anya-prabhāva-raṇakāri-mayūkha-sāndraṁ

śrī-kaustubhābhidham adhatta mahā-maṇīndram ||220||

sthūlena mauktika-phala-prakareṇa kḷptān

hārān dadhāra gir-agocaratām avāptān |

kañcid viśālatara-vakṣasi nābhikūle

kañcit pralambam atha kañcana jānu-mūle ||221||

śrī-kuṇḍale maṇimaye makarānukāre

kānti-prabhākṛta-kapola-mahaḥ-pracāre |

śrī-karṇayor upanināya jaloparuddhe

snānotsavena virahayya sa pūrva-siddhe ||222||

sat-paṭṭa-sūtra-kṛta-mañjutara-pralambausad-ratna-paṭṭamaya-maṅgala-sūtra-cumbau |

gārutmatādi-nava-ratnaja-bāhu-bandhau

kaścid babandha valayau maṇi-bandha-sandhau ||223||

divyāṅgulīyakam udāram anāmikāyāṁ

tat-padmarāga-mahasāṁ pariṇāmikāyām |

pṛṣṭhopasanna-maṇimudram avarjanīyaṁ

datte sma kaścid adhi-tarjani rañjanīyam ||224||

nānā-maṇīndra-ghaṭayā ghaṭitānubandhaṁ

pītāṁśukodara-taṭīm anu tunda-bandham |

māṇikya-kiṅkiṇi-guṇaṁ ca kaṭīra-mūle

kaścid babandha paridhatta-lasad-dukūle ||225||

pādāmbujopari maṇīndra-ghaṭānukḷptaṁ

mañjīra-yugmakam atho nakha-candra-dīptam |

ādhāya ko'pi maṇi-darpaṇam atyudāram

āsyendu-bimbam adhi saspṛham ādadhāra ||226||

atrāntare vraja-purandara-sannideśam

ādāya kaścana tad asya gṛhaṁ viveśa |

ūce ca kṛṣṇa! janakasya girā bahubhyas

tvaṁ dātum arhasi gavām ayutaṁ dvijebhyaḥ ||227||

śrutvā pitur giram asau cikuraṁ nibadhya

pītottarīyam api samyag atho viśodhya |

ācamya ramya-vadano guṇa-ratna-sānū

rāmānujaḥ sīvamanasā vitatāra dhenūḥ ||228||

goṣṭheśvarīpsitatamo rasavat-prapākaḥ

sampādito bhavati yāvad aneka-pākaḥ |

tāvan na soḍhum abhiśaktavatī vilambaṁ

sā prāhiṇot kim api bhoktum athāvilambam ||229||

haiyaṅgavīna-dadhi-dugdha-sarādi-bhakṣyam

etat sameta-ghanasāra-rajo'bhibhakṣya |

ācamya ca priya-sakhāṁsa-kṛtāvalambas

tāmbūlamāda madhurānana-candra-bimbaḥ ||230||

saṅgraha-kartuḥ—

niśamyemāṁ vārttāṁ pramuditavatī sīdhu-sadṛśīṁ

svayaṁ paktvā yan no tad-aśanam asau kāritavatī |

viṣaṇṇā bāṣpāṇāṁ hima-mihikā-bindu-nikaraṁ

mumocevākṣibhyāṁ jalaja-yugataḥ śīkara-kaṇam ||231||

kṛṣṇa-bhāvanāmṛtam 4.109-110—

atrāntare vraja-purādhipayā'napāya-

vātsalya-kalpa-latayā'tirayān nirdiṣṭā |

āgatya kundalatikāntim etad akṣi-

bhṛṅga-pramoda-kṛtaye kṛtinī vyarājīt ||232||

anyonya-darśana-samudgamana-smitāḍhya-

śastānuyoga-rabhasonnati-sīdhu-vṛṣṭiḥ |

sadyo babhūva yata eva tadā tad-āli-

vṛndaṁ nananda sama-sauhṛda-hṛdya-rociḥ ||233||

kṛṣṇa-bhāvanāmṛtam 5.1-12—

vraja-pura-parameśvarī-prasādaṁ

mayi sakhi! vyakti tavodayo hy akasmāt |

na śiśira-rucinā vinaiva pūrvāṁ

diśam adhi rātri sameti kāpi lakṣmīḥ ||234||

tad aham anumime nideśa-dambhāt

kim api kṛpāmṛtam eva sā vyatārīt |

yad idam anupalabhya yan mamātmā

svam api sakhedam avaity anātmanīnam ||235||

ajani rasavatī-vidhāpanārthā

rasavati! te gatir ity avaimi nūnam |

atha kim itarathā javād ayāsīḥ

prathamato'nunayanty amūṁ mad-āryām ||236||

iti sudṛg-uditāmṛtaṁ pibantī

smita-subhagaṁ nijagāda kundavallī |

tad ayi sakhi! vidhehi tatra yātrām

akṛta-vilambam itaḥ sahāli-vṛndā ||237||

kim iha gurujanāvaler anujñā-

grahaṇa-vidhāv aṇumātram asti kaṣṭam |

yad atula-dhana-dhenu-dhānya-varṣair

akṛta vaśāṁ svayam eva tāṁ vrajeśā ||238||

nirupadhi-parama-priyo'su-koṭer

api nikhilasya janasya goṣṭha-bhājaḥ |

vrajapati-tanayaḥ samīhate yat

param iha vipratipattir asti kasya ||239||

sakhi! kim api na veda tat savitrī

tad atula-rocaka-vastu saṁjighṛkṣuḥ |

ucitam anucitaṁ sva-lābha-hānī-

nija-para-bhāva-bhidā yaśo'yaśo vā ||240||

pacasi yad api yaś ca tasya bhoktā

sa ca tirayaty amṛtaṁ sadaiva divyam |

iti nikhila-pureṣv atiprasiddhis

tava sakhi! kaṁ na camatkaroti bāḍham ||241||

yad avadhi kalayāṁ babhūva sā tvāṁ

munivara-datta-varāṁ varāmbujākṣi! |

tad avadhi tava pāṇi-saṁskṛtānnā-

śana-viratiṁ kvacanāhni nāsya cakre ||242||

jayati yad atighora-daitya-yūthaṁ

mṛdula-tanuḥ svaparābubhūṣum eṣaḥ |

tvad amala-kara-pakva-bhakta-bhukter

aparam iyaṁ manute na hetum atra ||243||

śṛṇu paramayi tattvam atra rādhe

yad avagataṁ sahasāntaraṁ mayāsyāḥ |

pratidinam avalokanaṁ vinā te

śaśi-mukhi! khidyati sā yathā svasūnoḥ ||244||

sutanur abhidadhe'vadhehi vijñe

sakhi! tad idaṁ na vadasy ayuktam ittham |

api tu kulavatīti vāda-bhājāṁ

sphuṭam aparāṅgana-gāmitety ayuktam ||245||

saṅgraha-kartuḥ—

yad api bata sakhīyaṁ rītir eveha loke

tad api tava vaco no laṅghanīyaṁ kadāpi |

anunaya prathamaṁ tāṁ kintu yuktyā hi vṛddhāṁ

parivadati tu yā mām āśu labdhvāpi rāyam ||246||

govinda-līlāmṛtam 3.18-25—

tataḥ sāsādya jaṭilāṁ snuṣāyāṁ kuṭilām api |

śrāvayāmāsa sandeśaṁ vrajeśvaryā vicakṣaṇā ||247||

ākarṇya sājñāṁ vrajarāja-rājñyāḥ

kṛṣṇāt snuṣāyām api śaṅkamānā |

vicintya śikṣām atha paurṇamāsyās

tāṁ kundavallīṁ praṇayād avādīt ||248||

snuṣeyaṁ me sādhvī guṇa-garima-mādhvīka-madhurā

janaś chidrānveṣī sa khalu capalo nanda-tanayaḥ |

na cājñāvajñeyā vrajapati-gṛhiṇyā bhagavatī-

vacaḥ pālyaṁ vatse! naṭati hṛdayaṁ kiṁ nu karavai! ||249||

mātaḥ! satyaṁ vadati bhavatī kiṁca gopendra-sūnur

nāyaṁ jñeyaḥ khala-samudayair yādṛśaḥ śrāvito'sti |

kintu prodyad-dyumaṇir iva sad-dharma-padme khalālī-

ghūke cāyaṁ vṛjina-timire ghoṣa-santoṣa-koke ||250||

mādhuryaṁ tūnmadayati jagad-yauvataṁ tasya tasmād-

bhītir nītis tava nava-vadhū-pālanaṁ cāpi yuktam |

māśaṅkiṣṭhās tad ayati yathā dṛk-pathaṁ nāsya sādhvyāś

chāyāpy asyāḥ svayam aham imāṁ drāk tathā te'rpayāmi ||251||

tvaṁ putri! sādhvī prathitāsi goṣṭhe

tvayy arpiteyaṁ saralā vadhūs tat |

sa lola-dṛṣṭiḥ kila nanda-sūnur

naināṁ yathā paśyati tad vidheyam ||252||

vadhūm athāhūya jagāda vatse

vrajālayān nanda-vadhū-samīpam |

niṣpādya tasyāḥ priyam ehi tūrṇaṁ

sahānayaivādya ravis tvayārcyaḥ ||253||

rādheti diṣṭā hṛdi sābhinanditāpy

anicchuvad gantum uvāca tāṁ sakhīm |

astīha kṛtyaṁ na ca me yiyāsutā

gṛhaṁ gṛhaṁ neṅgati yat kulāṅganā ||254||

kṛṣṇa-bhāvanāmṛtam 5.21-23—

vrajapati-gṛhiṇī-giraṁ cirābhyar-

thana-vinayānunayānubaddha-mūlām |

kati nirasitum atra śaknumas tat

tava bhagavān harir eva rakṣitāstu! ||255||

avati jagad idaṁ svadharma-pālīḥ

kim iha satīḥ sa jahāti lokanāthaḥ? |

iti kila bhavatīṁ tadīya-pāṇau

sumukhi! samarpya nirākulā bhaveyam ||256||

iti guru-jaratī-girā samudyat-

smita-lava-saṁvṛti-peśalāḥ sakhīḥ svāḥ |

vikasad asita-netra-koṇa-bhaṅgyā

kim api nigadya babhūva sāpi tūṣṇīm ||257||

govinda-līlāmṛtam 3.26-27—

kṛtāgrahoccaiḥ punar āryayāsau

kaundyā babhāṣe kṛta-hasta-karṣam |

bhītāsi kiṁ sādhvy aham asmy avitrīty

uccālitā phulla-tanuḥ pratasthe ||258||

kṛṣṇasya prātar-āśāya

saṁskṛtaṁ laḍḍukādikam |

ādāya lalitā-mukhyāḥ

sakhyo'py anuyayuḥ sakhīm ||259||

kṛṣṇa-bhāvanāmṛtam 5.25-26—

atha nija-bhavanād-viniryatī sā

tanu-vasanābharaṇa-cchavi-cchaṭābhiḥ |

vyadhita maṇi-vicitra-śātakaumbhīṁ

pura-viśikhāṁ surabhī-kṛtākhilāśā ||260||

jana-nivaha-gatāgati-pravṛttau

daravimukhī saraṇeḥ śritaika-pārśvā |

avanata-dṛg-avācakāsya-padmo-

pari pariguṇṭhana-mādhurī prapede ||261||

govinda-līlāmṛtam 3.28-35—

vīkṣyādhvani parānanda-

calad-vakṣaḥ-paṭāñcalām |

savayasyāṁ kundavallī

premṇā parijahāsa tām ||262||

mūlyānītopasaryās tri-catura-divasān proṣya sandhyāgatas te

bhartā gobhiḥ svagoṣṭhe ghaṭayitum akhilāṁ rātrim eva nyavātsīt |

vakṣaḥ prodyan nakhāṅkāvali-citam adharaḥ spaṣṭa-danta-kṣato yat

tat sādhvyās te satītvaṁ samucitam adhunā vyaktam ullālasīti ||263||

antar-gūḍha-smitotphulla-

kiñcit-kuñcita-locanām |

svasakhīṁ lalitālokya

kundavallīm athābravīt ||264||

karaka-phala-dhiyāsyāḥ kānane dhṛṣṭa-kīraḥ

stanam anuviniviṣṭaḥ pakva-bimba-bhrameṇa |

adaśad adharam uccais tan-nakhāco itaṁ tad-

dhṛdayam idam amuṣyāḥ kiṁ vṛthā śaṅkase tvam ||265||

sakhī-vacaḥ-smārita-kṛṣṇa-saṅga-

līlocchalat-kampa-taraṅgitāṅgīm |

tāṁ vīkṣya padmākaram īkṣamāṇā

jagau punaḥ kundalatā sahāsam ||266||

ānanda-kampottaralāsi mugdhe!

kiṁ bho vṛthā padmini! kundavallyāḥ |

na devaras tvāṁ madhusūdano'sau

bhrāmyan punaḥ pāsyati bhukta-muktām ||267||

karṇa-śarmada-san-narma-

bharma-kuṇḍala-nirmitau |

karma hāṁ kundavallīṁ tāṁ

viśākhāha vicakṣaṇā ||268||

svene'nurāgaṁ param udvahantī

phullāpi mṛdvī bhramarāt sulolāt |

sat-padminīyaṁ sakhi kundavallī-

bhṛṅgānujād bhī-taralā cakampe ||269||

athānantaram, kṛṣṇa-bhāvanāmṛtam 5.27—

kvacana ca pathi nirjane kadācit

sphuṭam itaretara-vāg-vilāsa-raṅgaiḥ |

yadi calati tadā kutaḥ kva yāmī-

ty api na hi vedana-gocarī-karoti [||270||](file:///\\270\\)

saṅgraha-kartuḥ—

kṛṣṇānurāgeṇa vihasta-cittām

ānanda-rāśiṁ janayantam eva |

sandarśayāmāsa pathi vrajantīṁ

nandīśvaraṁ tāṁ kila tuṅgavidyā ||271||

ānanda-vṛndāvana-campūḥ 1.48, 50-51

rasāla-panasārjuna-kramuka-nārikelāsanaiḥ

palāśa-vaṭa-parkaṭī-khadira-bilva-jambv-ādibhiḥ |

madhūka-girimallikā-bakula-nāga-punnāgakair

aśoka-baka-pāṭalī-kanaka-campakaiś campakaiḥ ||272||

tamāla-navamālikā-kanakayūthikā-yūthikā-

kuraṇṭaka-lavaṅgikā-damanakātimuktādibhiḥ |

api sthalasarojinī-vicakilādibhiḥ kandalī-

priyaṅgu-tulasī-mukhair api vicitra-vīrudgaṇaiḥ ||273||

sitāsita-vilohitotpala-saroja-kahlārakai

rathāṅga-baka-sārasaiḥ kurara-haṁsa-kāraṇḍavaiḥ |

virājita-taraṅgakair vimala-vāribhir vāpikā-

taḍāga-sarasī-mukhaiḥ parivṛtāni toyāśayaiḥ ||274||

vilāpa-kusumāñjaliḥ 60—

hambāravair iha gavām api ballavānāṁ

kolāhalair vividha-vandi-kalāvatāṁ taiḥ |

sambhrājate priyatayā vrajarāja-sūnor

govardhanād api gurur vraja-vanditād yaḥ ||275||

kṛṣṇa-bhāvanāmṛtam 5.28-49—

sakhi! nija-purato vidūram āgā

vrajapati-sadma samīpa-varti vṛttam |

tad ayi nayana-cātakābhilāṣaḥ

phalati tavāśv iti samprati pratīhi ||276||

iti nigadita-mātrataḥ svasakhyā

sapadi savepathu-jāḍya-viplutāṅgīm |

prasabham abhidadhāra cetayantī

kim api jagāda ca tāṁ tadaiva kaundī ||277||

sumukhi! kim adhunaiva viklavābhūr

nayana-pathāmilite'pi kṛṣṇacandre |

avagamam akhilaṁ satītvam āptaṁ

tava savayaḥ sada eva yat pramāṇam ||278||

dhṛtim iha hṛdi dhartum īśiṣe no

yad api tad apy abale! kṣaṇaṁ dadhīthāḥ |

giri-yuga-bhara-dhāraṇāya yat te

giridhara eva mayādya yojanīyaḥ ||279||

giridhara-diśa eva śaṅkayā yā-

jani vidhurādya sakhī mahāsatīyam |

parivadasi balād imām avijñe!

tad api niyokṣyasi hā punas tam asyām ||280||

tvayi muhur iyam arpitāryayā yat

tad ucitam eva vidhitsase'dya bhadram |

svam iva sakhi! paraṁ janaṁ na viddhī-

ty uditavatī lalitā punas tayoce ||281||

alam alam anayā girāvidūre

kalaya puraḥ puratoraṇopakaṇṭhe |

sphaṭika-ghaṭita-ratna-citritāsthāny

abhinava-kuṭṭima-gaṁ hṛd-eka-kāmyam ||282||

sarasam uṣasi dugdha-naicikīkaḥ

saha-savayāḥ kṛta-malla-raṅga-keliḥ |

avagata-bhavad-āli-yāna-vārttā-

kṣubhita-hṛdāgata eṣa bhāti paśya ||283||

vrajapura-lalanā-kulonmadiṣṇu-

karaṇa-paṭu-cchavi-maṇḍalopagūḍhaḥ |

madhurima-dhurayaiva kiṁ tribhaṅgī-

kṛta-tanur uccala-dāma-māditālīḥ ||284||

śrita-mṛdutara-gaṇḍa-kuṇḍalādhyā-

pana-para-tāṇḍava-paṇḍitākṣi-yugmaḥ |

pavana-dhuta-paṭāṅga-gaura-nīla-

dyuti-laharī-stimitī-kṛtākhilāśaḥ ||285||

priya-sakha-bhuja-śīrṣṇi rājad udyat-

karikara-nindaka-dhāma-vāma-bāhuḥ |

nija-ruci-vijitābja-ghūrṇanaika-

vyasana-vaśetara-pāṇir eṣa īṣṭe ||286||

iti giram atha rūpa-mādhurīṁ tāṁ

yadi caṣakī-kṛta-karṇa-netra-yugmā! |

apivad adara-mohatas tadā tat

prasṛmara-saurabham āśv abodhayat tām ||287||

pulaka-nivaha-kampa-sampad-aśru-

sruti-kalilāpi dhṛtiṁ dadhaty avādīt |

sakhi! kim aparam asti vartma pādau

na mama puraś calato'sya kiṁ karomi ||288||

guru-paravaśataiva doṣa-dūrī-

karaṇa-paṭus tava kiṁ bhiyā hriyā vā |

sapadi savayaseti bodhyamānā

laghu laghu gantum iyeṣa sā tad agre ||289||

kim idam iti parasparāvaloko-

cchalita-mahāmadhurimṇi yat tayos tāḥ |

svam atula-tarasi nyamajjayann ā-

laya iti varṇayituṁ na gīr apīṣṭe ||290||

agha-damana-cakora-candrikās tāḥ

śaśi-vadanāpi papau muhuḥ pipāsuḥ |

giridhara-mudiroparīha cātaky

atanu-rasaṁ pravavarṣa seti citram ||291||

atha nija-nija mūrdhni savya-haston-

namana-kalā-kalitāvaguṇṭhanās tāḥ |

avanata-nayanāñcalī-vilīḍha-

priya-caraṇābja-sudhā yayus tad agrāt ||292||

harir api parivṛtya tan-nitamba-

dyuti-nihitekṣaṇa-paṅkajo'vatasthe |

varatanu-tatir apy atītya tad-go-

puram avaguṇṭhanam īṣad asyati sma ||293||

sakhi! bhavad avaloka-jāta-harṣaṁ

sapadi sa campaka-mālayā baṭus tam |

sukhinam akṛta yat tad iṅgita-jñā

bhavasi na vety uditāha sā sva-sakhyā ||294||

tvam asi khalu yathā tathānvamāsīr

nija-dṛśīr yatase parā vidhitsuḥ |

iti dara-vikasat-smitā bhramad-bhrūs

tvaritam avāpa mahāpurāntaraṁ sā ||295||

sphaṭika-ghaṭita-kuḍyam īḍya-bharmoj-

jvala-paṭalaṁ pavi-kīlakaṁ kavāṭam |

maṇimaya-lalanā-dhṛta-pradīpa-

vratati-naga-dvija-rāji-rājita-dvāḥ ||296||

dyumaṇi-kiraṇa-dīpta-ratna-kumbha-

dhvaja-naṭa-keki-vṛtāgra-paura āṭṭam |

suravara-pura-nindi yatra śandaṁ

vilasati mandira-vṛndam indirāḍhyam ||297||

ānanda-vṛndāvana-campūḥ 1.152

masāra-prācīraṁ marakata-gṛhaṁ hema-paṭalaṁ

pravāla-stambhāli-sphaṭika-vṛti-vaidūrya-vaḍabhiḥ |

mahānīlendrā aṁ vimala-kuruvindopala-mahā-

pratīhāraṁ nānākṛti jita-vimānāvali-puram ||298||

ānanda-vṛndāvana-campūḥ 1.45—

kuḍye yasya maṇi-praveka-racite śilpa-kriyā-kalpitaiḥ

pratyāsajya śukaiḥ samaṁ gṛha-śukeṣv āsādita-sthemasu |

saprāṇāḥ kim amī ime kim atha vety unmīlataḥ saṁśayād-

dātuṁ dāḍima-bījakāni suciraṁ muhyanti mugdhāṅganāḥ ||299||

vraja-rīti-cintāmaṇiḥ 2.19-22—

mukhya-prakoṣṭhe catur ālaye'syā

bhāṇḍāra-gehaṁ varuṇasya diśyam |

śrī-kṛṣṇa-vāsaḥ śubha-dakṣiṇa-sthaḥ

śrī-rāma-dhāmottara-diśy udeti ||300||

prācyāṁ gṛhaṁ tādṛśam eva yatra

prācyāṁ sa yasyānyatara-prakoṣṭhe |

svaputra-bhadrāya nijeṣṭadevaṁ

nārāyaṇaṁ sevate eva nandaḥ ||301||

koṣālayasyānvita-dakṣiṇāṁśe

kṛṣṇasya dhāmnaḥ śubha-paścime'sti |

yā pākaśālā-dvaya-madhya eva

viśrāma-dhāmānuru rādhikāyāḥ ||302||

kṛṣṇasya dhāmno'nvita dakṣiṇāṁśe

pākālayasyāpi virājamānaḥ |

ārāma āste sarasī ca yatra

raho manojñaṁ bahu-geha-vedi ||303||

kṛṣṇa-bhāvanāmṛtam 5.52—

atha samupaseduṣīṁ sakhībhir hari-

jananī nija-veśma bhāsayantīm |

amanuta bhuvana-trayaika-lakṣmīm

uditavatīṁ muditā'rka-mitra-putrīm ||304||

govinda-līlāmṛtam 3.37-38—

tatrāgatāṁ caraṇayoḥ praṇatāṁ sva-dorbhyām

utthāpya tāṁ hṛdi nidhāya mukunda-mātā |

āghrāya mūrdhni muditā jananī parārdhā

snigdhā cucumba mukham aśru-mukhī tato'syāḥ ||305||

pratyekam āliṅgya ca tad-vayasyāḥ

papraccha sā'vyāhata-bhavyam asyāḥ |

vyagrā sutasyāśana-sādhane drāk

sasneham etāḥ punar āvabhāṣe ||306||

ujjvala-nīlamaṇiḥ 4.45—

na sutāsi kīrtidāyāḥ

kintu mamaiveti tathyam ākhyāmi |

prāṇimi vīkṣya mukhaṁ te

kṛṣṇasyeveti kiṁ trapase? ||307||

kṛṣṇa-bhāvanāmṛtam 5.55—

madhura-mṛdula-modakādi kiñcit

samam upaveśya sakhī-janair balāt tām |

druta-hṛdayā dhaniṣṭhayāśayitvā

bhṛśam upalālya nināya pākaśālām ||308||

govinda-līlāmṛtam 3.39-60—

vividha-madhura-bhakṣyotpādane labdha-varṇā

vraja-bhuvi kila yūyaṁ viśrutā miṣṭa-hastāḥ |

tad iha kuruta putryaḥ! sādhu bhakṣyāṇi yatnād

dara-rucir api vatsaḥ saspṛhaṁ me yathātti ||309||

upalāvaṇikaṁ tv ekāḥ

kāścit kuruta dādhikam |

sārpiṣkam aparā yūyaṁ

vatsāḥ śārkarikaṁ parāḥ ||310||

sarasa-rasavatī-satprakriyā-paṇḍitāsi

tvam iha rasavatīṁ me yāhi rādhe! prayatnāt |

janani! bala-jananyādhiṣṭhitāṁ miṣṭam annaṁ

racaya saha tayaiva vyañjanāny uttamāni ||311||

vaṭakam amṛta-keliṁ sādhayātiprayatnāt

sarasa-masṛṇam anyaṁ putri! karpūra-kelim |

madhuram amṛta-koṭer yatra kṛṣṇaḥ satṛṣṇas

trijagati na hi kaścit tvām ṛte yasya vettā ||312||

yasyām uccair lālasāḍhyaḥ suto me

tāṁ pīyūṣa-granthi-pālīṁ ca kṛtvā |

karpūrailādy-anvita-pānake tvaṁ

yatnād vatse! dhehi pañcāmṛtākhye ||313||

tvaṁ vidhehi lalite'mba! rasālāṁ

tvaṁ ca ṣāḍavam ihāśu viśākhe! |

tvaṁ ca bhoḥ śikhariṇīṁ śaśilekhe

putri campakalate! mathitaṁ tvam ||314||

āmikṣāṁ tvaṁ putri! saṁsādhya tasyāstat-tad-dravyair yoga-pāka-prabhedaiḥ |

tat-tad-bhedān tuṅgavidye! vidhehi

tvaṁ matsyaṇḍī-pānakāny amba! citre! ||315||

tvaṁ khaṇḍa-maṇḍāni ca raṅgadevi!

tvaṁ kṣīra-sārān vividhān sudevi! |

vāsanti! śubhrā mṛdu-phenikās tvaṁ

tvaṁ maṅgale! kuṇḍalikāṁ vidhehi ||316||

kādambari! tvaṁ kuru candra-kāntīs

tvaṁ lāsike! taṇḍula-cūrṇa-piṇḍīḥ |

tvaṁ śaṣkulīḥ kaumudi! bhūri-bhedās

tvam indu-piṇḍāni madālase'mba! ||317||

śaśimukhi! vaṭakāni tvaṁ vidhehi prayatnād

dadhi-vaṭaka-mukhāni prājya-mādhurya-bhāñji |

praṇaya sumukhi! ramyāḥ śarkarā-pa ikās tvaṁ

maṇimati! bahu-bhedāṁs tvaṁ ca piṣṭānna-pūpān ||318||

vidhatsva bhoḥ kāñcanavalli! vatse!

godhūma-cūrṇodbhava-laḍḍukāni |

manoharākhyāni manorame! tvaṁ

tvaṁ mauktikākhyāni ca ratnamāle! ||319||

subhṛṣṭa-nistuṣa-tilair

modakān kuru mādhavi! |

tathā tila-kadambākhyāḥ

satilāḥ khaṇḍa-paṭṭikāḥ ||320||

lājān dhānāṁś ca saṁbhṛṣṭān

pṛthukān ghṛta-bharjitān |

kṛtvā vindhye! sitā-kvāthaiḥ

samudgān kuru modakān ||321||

rambhe! karambhaṁ kuru śātakumbha-

kuṇḍyāṁ surambhā-phala-śarkarādyaiḥ |

niṣpīḍya pakvāmra-rasaṁ manojñe!

sitā-ghana-kṣīra-yutaṁ vidhehi ||322||

utthāpitaṁ yat tu mayā mathitvā

prātaḥ sugandhā-payaso dadhīni |

tad iṣṭa-gandhaṁ navanīta-piṇḍaṁ

haiyaṅgavīnaṁ kuru bhoḥ kilimbe ||323||

svayaṁ dugdhvā vrajendreṇa

prahitaṁ dhavalā-payaḥ |

pānārtham ambike mandaṁ

tvaṁ śṛtaṁ kuru vatsayoḥ ||324||

ṛjīṣa-darvī-nivahaiḥ parītāṁ

mṛd-dāru-kuṇḍy-ādika-bhājanaiś ca |

cullī-cayāḍhyāṁ mama sikta-liptāṁ

tad-dugdha-śālāṁ vrajatāśu bālāḥ ||325||

nānopakaraṇāni tvaṁ

tāni tāni dhaniṣṭhike! |

niṣkāsya tat-tad-bhāṇḍebhyaḥ

pātreṣv ādhāya dāpaya ||326||

tat-tat-padārthāṁs tvaritaṁ tulasyā

sahānayā raṅgaṇamālike tvam |

ānīya koṣālayato'smadīyād

dāsī-gaṇair dāpaya tatra tatra ||327||

āmrātakāmra-phalapūra-karīra-dhātrī-

limpāka-koli-rucakādi-phalāni kāmam

taile ciraṁ salavaṇe kila sandhitāni

mūlāny athārdraka-mukhāni ca rocakāni

matsyaṇḍikā-rasa-ciroṣita-pakva-ciñcā-

dhātrī-rasāla-badarī-śakalāni tadvat

niṣkāsya bhos tvam iha manthanikā-kulebhyaḥ

kṛtvānayendumukhi! kāñcana-bhājaneṣu

śande śubhe bharaṇi pīvari miṣṭa-haste

cullīcayopari-dhṛtātula-manthanīṣu |

dugdhāni bhārika-gaṇopahṛtāni goṣṭhād

vatsāḥ! śanaiḥ śrapayatāśu nidhāya yūyam ||330||

saṅgraha-kartuḥ—

kānta-bhuktāvaśiṣṭaṁ saṁ-

bhujya tu jāta-śarmikām |

āyātāṁ sva-samīpe tāṁ

rādhām āha salālanam ||331||

kṛṣṇa-bhāvanāmṛtam 5.56—

sarasija-mukhi! kīrtidaika-kīrte!

pacana-kalā-caturā kṛtāsi dhātrā |

tad ayi rasavatīṁ praviśya pākaṁ

kuru lalitādi-sakhī-kṛteti kṛtyam ||332||

saṅgraha-kartuḥ—

śaśi-mukhi! śaradāṁ śataṁ jayaivaṁ

sukhaya mano-nayane mamety uditvā |

anayata sumanoharās tad-ālīḥ

śam atula-vatsalatā-latā natāḥ sā ||333||

kṛṣṇāhnika-kaumudī 2.84—

goṣṭheśvarīṁ samabhivādya viśeṣa-namrā

tat-pāṇi-padma-dhṛta-pāṇir atīva kamrā |

āsādya rāma-jananīṁ praṇanāma yātām

adhyakṣatāṁ pacana-karmaṇi sābhijātā ||334||

saṅgraha-kartuḥ—

kailāsa-śailaka-nibhaṁ dadhatī sva-kāntyā

nīlāṁśukā praṇayinī hi sadātra rādhā |

ehīti doḥ-prasaraṇena muhur vadantī

śiśleṣa tāṁ samukha-cumbam asau hasantī ||335||

kṛṣṇāhnika-kaumudī 2.85-93—

tābhyāṁ mahānasam upetya ca pāka-śālā-

pālīḥ smitena mṛdunā vacasā ca bālā |

sammānya mānya-caritā mumude mitāni

pāka-kriyopakaraṇāni vilokya tāni ||336||

kuṣmāṇḍakālu-kacu-mānaka-kanda-tumbī-

vārttāku-mūlaka-paṭola-phalāni śimbī |

ḍiṇḍīśa-vāraṇa-buṣāma-phalāny anīcā-

rambhā-viśeṣa-nava-garbha-navīna-mocāḥ ||337||

vāstūka-māriṣa-paṭola-śikhāḥ kalāya-

vallī-śikhāś caṇakāgra-śikhāḥ pradhāya |

tumbī-śikhāś ca mṛdulāḥ saha-podikāgrāṇy

ālokya saikṣata sakhīḥ sarasāḥ samagrāḥ ||338||

yad yena yena vidhinā ruciratvam etya

yad vyañjane yad upayujyata ity avetya |

tābhir mahānasa-carībhir amūni tāni

tat-tat-prakāram atha kuṭṭita-karttitāni ||339||

elā-lavaṅga-maricārdraka-jāty-ajājī-

jātīphala-tvaca-sulāṅgali-sasya-rājīḥ |

siddhārtha-taṇḍula-niśā dalitāṁś ca māṣān

kecij janāḥ pipiṣur abja-dṛśām aśeṣān ||340||

piṣṭvā suvarṇa-puṭikāsu śubha-prabhāvair

ācchāditāsv anucarī-ghaṭayā śarāvaiḥ |

susthāpitāni vasanopari pāka-līlā-

rambhe cakāra hṛdayaṁ niravadya-śīlā ||341||

āvaśyakābharaṇa-veśa-lasat-pratīkā

dhautāṅghri-pāṇi-kamalā saha-rohiṇīkā |

babhrāja sā vara-mahānasa-vedikāyāṁ

śraddhāya kautukavatī pacana-kriyāyām ||342||

dīptāsu rāma-jananīṅgitato'nalena

cullīṣu cārutara-dāru-samujjvalena |

ārūruhann akhila-locana-citta-jaitrīs

tās tāmra-rīti-rajatācita-pāka-pātrīḥ ||343||

jajjvāla sa svayam aphut-kṛti-vīta-dhūmam

agniḥ svayaṁ jalam abhūd anabhūma-bhūma |

yad yatra yatra lavaṇaṁ ca tathā pramāṇaṁ

tat tatra tat kara-tale'kuruta pramāṇam ||344||

kṛṣṇa-bhāvanāmṛtam 5.63-65—

aguru-sarala-devadāru-dāru-

jvalana-pariśrita-cullikā-cayāgre |

nihita-vividha-pātra-rāji-rājad-

bahuvidha-temana-sādhu-sādhanārtham ||345 ||

jvalana-kalana-pātra-dhāraṇonnaty-

avanati-mūrchana-darvi-cālanādyaiḥ |

trivali-kuca-bhujāṁsa-kampa-celoc-

calana-vaśād udapādi yas tadā'syāḥ ||346||

madhurima-bharam acyutaḥ sva-saudha-

sphurita-gavākṣa-dhṛtekṣaṇaḥ pibaṁs tam |

madana-madam udañcitaṁ vivṛṇvan

kim api jagāda paṭur baṭuṁ miṣeṇa [||347||](file:///\\347\\)

govinda-līlāmṛtam 3.84-107—

prahitya taṁ sātha mahānasaṁ gatā

kiṁ kiṁ tvayā sādhitam etayā saha |

sarvaṁ tad etan mama temanādikaṁ

saṁdarśayety āha balasya mātaram ||348||

tām āha sammārjita-vedikāntare

navīna-mṛd-bhājana-paṅkti sambhṛtam |

sā darśayantī kṛta-temanādikaṁ

rādhāṁ praśaṁsanty atha tāṁ ca rohiṇī ||349||

sumadhuraṁ śaśito'pi susaṁskṛtaṁ

nipuṇayā pacane mṛdu rādhayā |

pravara-manthanikāsu susambhṛtaṁ

sumukhi! paśya puraḥ sakhi! pāyasam ||350||

bala-puṣṭi-karaṁ hṛdyaṁ

madhuraṁ mṛdulaṁ sati! |

manthanī-sambhṛtaṁ paśya

saṁyāvam anayā kṛtam ||351||

rambhā-sīrī-kṣīrasāraiḥ

śaṣkulīr vividhāḥ sakhi! |

paśya piṣṭa-vikāraṁś ca

nānā-bhedān susaṁskṛtān ||352||

pīyūṣagranthi-karpūra-

kelikāmṛtakelikāḥ |

anayā saṁskṛtāḥ paśya

yad vidhir me na gocaraḥ ||353||

kevalo mathita-klinno

maudgo'yaṁ vaṭako dvidhā |

sitā-lavaṇa-saṁyogān

māṣasyāpi catur-vidhaḥ ||354||

ciñcāmrātaka-cukrāmrais

tat tad dravyādi-yogataḥ |

īṣan-madhura-gāḍhādi-

bhedād amlo dviṣaḍ-vidhaḥ ||355||

baddha-rambhā-navya-garbha-

tan-navya-mukulāṁśayoḥ |

māna-kandāmbu-kacvīnāṁ

mukhāṁśasyālukasya ca ||356||

kuṣmāṇḍa-ḍiṇḍiśāṇāṁ ca

cakrābha-khaṇḍa-jālakam |

caṇaka-kṣoda-paṅkāktaṁ

ghṛta-bhṛṣṭaṁ pṛthak pṛthak ||357||

caṇaka-kṣoda-vaṭakān-

yājya-bhṛṣṭāni kevalam |

aparāny amla-sat-takra-

kvātha-klinnāni lokaya ||358||

caṇaka-kṣoda-piṇḍānāṁ

svinnānāṁ kvathitāmbhasi |

khaṇḍāni dravya-pākādi-

bhedān nānā-vidhāni ca ||359||

vaṭikā phala-mūlānāṁ

pṛthak saṁyoga-bhedataḥ |

trijāta-maricādyais tu

prakārān bahudhā-kṛtān ||360||

karkāru-jyotsnikālābu-

phalāny āli pṛthak pṛthak |

rājikā-dadhi-yogena

saṁskṛtāny anayā śubhe ||361||

vatsepsita-prasūnāni

ghṛta-bhṛṣṭāni kevalam |

ghṛta-bhṛṣṭā dadhi-klinnāḥ

kalikāḥ kovidārajāḥ ||362||

ghṛta-bhṛṣṭā dadhi-klinnāḥ

prasūna-vaṭikā dvidhā |

paṭolasya phalāny ājya-

bhṛṣṭāni ruci-dāny alam ||363||

vṛddha-kuṣmāṇḍa-vaṭikāḥ

kacvī-mānālu-kandakaiḥ |

tikta-lālita-cūrṇāḍhyāś

cavikāḍhyāḥ parāḥ kṛtāḥ ||364||

sitailā-maricair yogād

dugdha-tumbī-kṛtānayā |

tad-yogād aparaṁ miṣṭaṁ

kṣīra-kuṣmāṇḍa-nāmakam ||365||

dadhi-śūraṇakaṁ miṣṭaṁ

dhātrī-śūraṇakaṁ param |

dadhnaikaṁ bharjitaṁ cānyaṁ

kāravilva-phalaṁ dvidhā ||366||

mṛdu-rambhā-garbha-khaṇḍa-

vṛddha-kuṣmāṇḍa-khaṇḍayoḥ |

sitā-dadhi-yutaḥ pāko

madhurāmlaḥ suśītalaḥ ||367||

nālīta-methī-śatapuṣpikā-miśī-

paṭola-vāstūka-vitunna-māriṣāḥ |

prakāra-saṁyoga-vibhedato'nayā

śākāḥ sudhā-garva-hṛtaḥ susaṁskṛtāḥ ||368||

kalambī pakva-ciñcāyā

rasa-pakvā ruci-pradā |

kṛṣṇa-nālīta-śāko'yam

āmāmra-phala-yuk śubhaḥ ||369||

mayuṣṭhakasya mudgasya

māṣasyāpy adhunā mayā |

trividho'yaṁ sudhākūpa-

nibhaḥ sūpo vipācyate ||370||

paṅkaiḥ sumana-cūrṇānāṁ

dāsībhir bhṛśa-marditaiḥ |

pūrṇendu-maṇḍalākārāḥ

kriyante roṭikā mayā ||371||

govinda-līlāmṛtam 3.109-112—

kṛtāni kriyamāṇāni

kartavyāni tu kānicit |

ity anna-vyañjanāni tvaṁ

saṁsiddhāni pratīhi nau ||372||

saurabhya-sadvarṇa-manoharaṁ tat

sā vīkṣya sarvaṁ muditā babhūva |

jijñāsamānām atha tad-vidhānaṁ

tāṁ rohiṇī vismaya-pūrvam āha ||373||

sāmagrī saiva sāmānyā

pākasya prakriyāpy asau |

kintv apūrva-guṇe hetur

gāndharvā-hasta-sauṣṭhavam ||374||

sā tāṁ rādhām anna-saṁskāra-saktāṁ

prasvidyantīṁ lajjayā namra-vaktrām |

dṛṣṭvā rājñī sneha-viklinna-cittā

dāsīm asyā vījanāyādideśa ||375||

atha tasyāḥ pariveśana-kauśalam āha, kṛṣṇāhnika-kaumudī 3.1-5—

vyāptāyāṁ vasanena bhojana-bhuvi śrī-ratna-pīṭhāgratas

tat-tad-vyañjana-ratna-ratna-puṭikā-paṅktiḥ krameṇābhitaḥ |

miṣṭābhīṣṭa-supiṣṭakaugha-puṭikā-paṅktis tu tāsāṁ bahiḥ

samyag bhavya-sugavya-hema-puṭikā-paṅktiś ca tāsāṁ bahiḥ ||376||

ity evaṁ kramato'rdha-maṇḍalatayā paṅkti-krameṇādbhute

svālībhiḥ puru-cāru-citra-racanād vaividhya āpādite |

anyonyāvyatiṣakta-sūkṣma-surabhi-ślakṣṇair ghṛtācyotanair

madhye hemamayī vyadhāyi rucirā pātrī śubhair odanaiḥ ||377||

sauvarṇīṁ tala-pātrikāṁ ghṛta-puṭī-limpāka-khaṇḍādibhiḥ

sandhānārdra-rasāla-khaṇḍa-sahitaiḥ satkāsamardādibhiḥ |

yuktāṁ dakṣiṇato nidhāya nikaṭe tasyāś ca bhṛṅgārakān

karpūreṇa suvāsitena payasā pūrṇān vyadhāt kānakān ||378||

tasyāḥ pāka-sukauśalaṁ bahu-vidhaṁ dṛṣṭvā vrajeśa-priyā

tāsāṁ tatpariveṣa-citra-racanāṁ cātisphurad-vismayā |

ānetuṁ prajighāya vatsala-manāḥ kṛṣṇaṁ ca rāmaṁ ca sā

dhātreyīm atha tau samīyatur atiśraddhā-vaśād añjasā ||379||

natvā mātaram ājñayā saha-balas tasyāḥ samullāsanaḥ

premṇā bālaka-dāsikā-kṛta-padāmbhoja-dvayī-dhāvanaḥ |

ācamyopaviveśa sammukhatayā cārv-annapātrī-puraḥ

sarvaṁ tat-tad-avekṣya vismita-manā babhrāja pītāmbaraḥ ||380||

govinda-līlāmṛtam 4.22—

śrīdāma-subalau vāme puro'sya madhumaṅgalaḥ |

dakṣiṇe śrī-balaś cānye paritaḥ samupāviśan ||381||

kṛṣṇāhnika-kaumudī 3.7-9—

mātṛbhyāṁ krama-darśitena hi pathā bhoktuṁ samārabdhavān

yad yad bhoktum upakramaṁ sma kurute tyaktuṁ na tat soḍhavān |

bhoktuṁ tat tad aśeṣam apy abhilaṣan sāmarthyavāṁś ca svayaṁ

kiñcit kiñcid abhukta vīkṣaka-bhiyā durvāda-bhītyāpy ayam ||382||

vyākhyādbhiḥ saha-bhojibhiḥ saha-balaiḥ pākasya tat-kauśalaṁ

svāduṅkāram adann avāg api hṛdā so'pi praśaṁsann alam |

ādau pāyasam āśa kiñcid apara-prācurya-paryāptatāṁ

vīkṣya vyañjana-ratna-yatna-gaminā lobhena bhūmnā citām ||383||

śākādi-kramato'bhitoṣa-vaśataḥ sarvāṇi sad-vyañjanā-

ny ādan mātṛ-mude bhaved api yathā paktrī-manorañjanā |

tān sarvān saha-bhojinaḥ sarasayā vācā hasan hāsayan

bhuñjadhvaṁ na parityajeta kim apīty ekāntam āhlādayan ||384||

govinda-līlāmṛtam 4.24-41—

sva-sva-saṁskṛta-miṣṭānnaṁ prātar-āśopayogi yat |

upajahrus tayāhūtā mātre gopyo mudānvitāḥ ||385||

śrī-rādhayā yatnata eva gehād

ānīta-khaṇḍodbhava-laḍḍukāni |

gaṅgā-jalākhyāny atha raṅgadevī

tad-iṅgitenopajahāra mātre ||386||

tāni mātā balādibhyo vibhajya snehato dadau |

prakīrṇa-svarṇa-pātreṣu vinidhāya pṛthak pṛthak ||387||

āsvādayantaṁ ghṛta-pakvam annaṁ

sunarmabhis tān api hāsayantam |

ālokayantaṁ nayanāñcalena

rādhānanaṁ taṁ dadṛśur mudālyaḥ ||388||

ado bhadram idaṁ miṣṭam etat snigdhaṁ sucāru tat |

tarjanyā darśayanty ambā bhuṅkṣva vatsety abhāṣata ||389||

yad yad iṣṭaṁ bhaved yasya jñātvā jñātvā hasan hariḥ |

tasmai tasmai dadau tat tat svapātrāt prakṣipan muhuḥ ||390||

vīkṣya yatnānvitām ambāṁ mandam aśnantam acyutam |

parihāsa-paṭus tasmin vrajeśām avadad baṭuḥ ||391||

ayaṁ ced bhūri nātty amba! dehi me sarvam admy asau |

mayaivāliṅgitaḥ puṣṭo bhavitā bhūri-bhojinā ||392||

nāsya manda-ruceḥ śaktir ghṛta-pakvānna-bhojane |

tad asmai laghu-rāddhānnaṁ vyañjanāny amba! dāpaya [||393||](file:///\\393\\)

atha kṛṣṇaḥ svapātrastha-pakvānnāñjalibhir hasan |

pañca-ṣaiḥ pūrayāmāsa bhuṅkṣveti baṭu-bhājanam ||394||

tato vāma-kaphoṇiṁ svaṁ vādayan vāma-pārśvake |

samyag bhoktuṁ kṛtārambhaḥ prahṛṣṭo baṭur āha tam ||395||

vayasya! paśya bhakṣye'ham ity aśnan kavala-dvayam |

mātar me dadhi dehīti prāhiṇot tāṁ tadāhṛtau ||396||

gopāḥ paśyata nṛtyatīha capalaḥ pakvānna-labdhāśayā

kīśeśo dadhi-lampa o'yam iti tān kṛtvonmukhāṁs tad-diśi |

teṣāṁ bhojana-bhājaneṣu śanakair nikṣipya bhakṣyaṁ nijaṁ

sarvaṁ bhuktam idaṁ mayeti sa punar garvāyamāno'vadat ||397||

tathāgatāṁ tāṁ dadhi-pātra-hastām

uvāca paśyāmba! vinaiva dadhnā |

mayopabhuktaṁ drutam eva sarvaṁ

tat pāyasaṁ dāpaya bhūri mahyam ||398||

haimeṣu pātreṣu nidhāya rādhayānavīna-rambhā-dala-manda-mārutaiḥ |

śītīkṛtaṁ sve pariveśitaṁ kare

tebhyo dadau pāyasam āśu rohiṇī ||399||

ānīyānīya gāndharvā-dattāni vyañjanāni sā |

śākādīny amla-śeṣāṇi tebhyo'dāt kramaśaḥ śanaiḥ ||400||

rambhodarastha-cchada-varṇa-lāghavāḥ

saṁmṛṣṭa-godhūma-sucūrṇa-ro ikāḥ |

ghṛtābhiṣiktāḥ pariveśitās tayā

tebhyo'nya-pātreṣu nidhāya sā dadau ||401||

saṅgraha-kartuḥ—

pūrvaṁ pakvānnam uddiśyā-

dhunā tv annādikaṁ ca yā |

baṭoḥ suparihāsoktir

nātra syāt punar uktatā ||402||

kṛṣṇa-bhāvanāmṛtam 6.45-54—

kṛṣṇaḥ satṛṣṇo naivātra

balaḥ kavala-mātra-bhuk |

śrīdāmā nāma mandāśī

subalo'su-balojjhitaḥ ||403||

kvaiṣāṁ bhakṣyaikatānatva-

rāhityam avidagdhatā |

kvaitad annaṁ sudhā-nindi

svayaṁ lakṣmyaiva sādhitam ||404||

kāvyaṁ viphalatāṁ kiṁ na

yāti sat-kavi-nirmitam? |

yatra goṣṭhyāṁ tad-āsvāda-

lolupatvaṁ na vartate ||405||

catur-varga-phalam mūrtaṁ

etad-annaṁ catur-vidham |

ahaṁ kevalam eko'sya

pātram ity avadad baṭuḥ ||406||

śrīdāmovāca piṇḍībhiḥ

piciṇḍaṁ pūraya drutam |

yad eva tava sarvasvaṁ

yad arthaṁ baṭutām adhāḥ ||407||

baṭur ākhyad are mūrkha!

gopas tvaṁ kiṁ nu vetsyasi? |

rasāsvādaṁ svadharmārthaṁ

gā roddhum aṭavīm aṭa ||408||

paśyaiṣo'ham anūcāno

vipro yair man-mukhe hutam! |

tair iṣṭaḥ sarva-yajñena

bhagavān eva kevalam ||409||

śrīdāmoce śruti-smṛtyor

vartmāpi śata-janmasu |

tvayā paricitaṁ naiva

vipratve sūtram eva te ||410||

kṛṣṇaḥ prāha baṭor asti

rasa-śāstre'nuśīlanam |

vyañjanāneka-tātparya-

lakṣaṇābhijñatā yataḥ ||411||

baṭur āha ṣaḍ evātra

rasā na tv aṣṭa man-mate |

ṣoḍhaiva nyāyya āsvādo

yat ṣaḍ evendriyāṇi naḥ ||412||

kṛṣṇa-bhāvanāmṛtam 6.56-63—

rasā hy aṣṭāv iti prāhur

ye te'pi vyañjanāśritāḥ |

vyañjanābhijñatā-leśo'py

eṣāṁ kintu na vidyate ||413||

vihāya śāka-sūpādīn

vihāyas te dhayanti yat |

tan nīraṁ prakaṭaṁ hitvā

dhāvanty eva marīcikām ||414||

kāraṇaṁ rasa-niṣpattau

carvaṇeneti taj jaguḥ |

carvan tu paricoṣyanti

na pitur janma-koṭibhiḥ ||415||

rāmaḥ prāha rasāsvāde

ke'nubhāvā bhavan-mate |

ke vā sañcāriṇaḥ ko vā

sthāyī sa svādyate katham ||416||

baṭur ūce yad aprāptyā

pūrvam evāśru me bhavet |

prāptyā tu vyañjanasyāsya

pulakāsya-prasannate ||417||

varṇasya snigdhatā-tṛptyā

vaivarṇyaṁ tac ca paśya me |

bhuñjāna eva yad vacmi

svaro me tena bhidyate ||418||

stambho me bhūri miṣṭānna-

bhojanāśakti-duḥkha-jaḥ |

prasvedaḥ prakaṭo'nte tu

pralayo bahu-bhakṣaṇāt ||419||

ālasya-cintā-svāpādyāḥ

spaṣṭāḥ sañcāriṇo'tra naḥ |

svādyatvenaika evāpi

sthāyī tu vividhābhidhaḥ ||420||

kṛṣṇa-bhāvanāmṛtam 6.70-74—

ājyābhyaktāni bhaktāni manye kāñcana-vāriṇā |

snapitānīva saurabhyaṁ yeṣāṁ saulabhyam abhyagāt ||421||

godanta-kṛtta-ghāsādi-ghrāyiṇyāṁ gopa-saṁsadi |

kṛta-puṇyasya me bhūri-bhoga-bhājaḥ prasaṅgataḥ ||422||

vane viprās tapasyanti patra-mūla-phalāśanāḥ |

baṭos te nādhikāro'sti bhoge yāhi tapaś cara ||423||

satyaṁ bho yaiḥ purā taptaṁ patra-mūla-phalādibhiḥ |

pariṇamya januṣy atra vyañjanatvena tair mama ||424||

bhauma-svarga-juṣaḥ sādhu pratyakṣī-bhūyate'nvaham |

iti jānīta-bhogo'yam atapta-tapasaḥ kutaḥ ||425||

kṛṣṇa-bhāvanāmṛtam 6.79-87—

evaṁ cet prathamaṁ prāptum arhanty ete valīmukhāḥ |

vāg-vyaya-śramiṇo'trāpi januṣy ete tapasvinaḥ ||426||

śītoṣṇa-vāta-sahanāḥ patra-puṣpa-phalāśanāḥ |

jāti-smarāḥ kathaṁ na syuḥ ko'mīṣāṁ vetti vijñatām ||427||

kṛṣṇaḥ prāha sakhe! viprā brahmopāsana-tatparāḥ |

kīśāḥ kukṣimbharā eṣāṁ dvayeṣāṁ mahad-antaram ||428||

asya kīśasya cāvaimi na kim apy antaraṁ hare! |

naratvaṁ vānaratvaṁ vānayor bhede na kāraṇam ||429||

kiṁ ca khyāpayatā tena loke'pūrvāṁ svavijnatāṁ |

bṛhattvād bṛṁhaṇatvāc ca svakukṣir brahma manyate ||430||

atas triṣavaṇaṁ tasya dhyāyatā pūrti-sādhanam |

sa evopāsyate'nena naiṣṭhika-brahmacāriṇā ||431||

kadācid bhūri-pakkānna-grasanāveśa-saṁbhramaiḥ |

kīśāyitaṁ syāt pāṇibhyāṁ bhuñjānasyāsya lāghavaiḥ ||432||

ity uktvājīhasat sarvān subalas tān baṭuḥ sa tu |

hasan bhuñjāna evoccaiḥ kāśaiḥ śoṇa-mukho'bhavat ||433||

goṣṭheśāha baṭo! tiṣṭha kṣaṇaṁ mā bhuṅkṣva mā hasa! |

sthairyam āpnuhi mā jalpa mainaṁ hāsayatārbhakāḥ ||434||

govinda-līlāmṛtam 4.42-69—

dhaniṣṭhayā yal-lalitādi-saṁskṛtaṁ

tat-tad-rasālādikam āhṛtaṁ puraḥ |

kṛtvā pṛthak pātracaye vrajeśvarī

sa-sneham ebhyo dadatī mumoda sā ||435||

hṛdaya-dayita-mukha-vīkṣaṇa-hṛṣṭās

tad atimadhura-mṛdu-kānti-vikṛṣṭāḥ |

mumudur udita-pṛthu-bhāva-vihastā

ramaṇa-bhavanam adhi tāḥ puru-śastāḥ ||436||

annānyatho tāni catur-vidhāni te

pīyuṣa-sārodbhava-vikriyā iva |

āsvādayanto madhurāṇi saspṛhaṁ

taṁ hāsayanto jahasuś ca narmabhiḥ ||437||

carvanti carvyāṇi mṛdūni kecil

lehyāni cānye caṭulaṁ lihanti |

pibanti peyāni pare prahṛṣṭāś

cūṣyanti coṣyāṇy apare vitṛptāḥ ||438||

svāduṅkāraṁ kamala-nayanaḥ saspṛhaṁ tat tad annaṁ

hasta-sparśād amṛta-madhuraṁ manda-mandaṁ priyāyāḥ |

tad vaktrābja-prahita-nayana-prānta-bhṛṅgo nigūḍhaṁ

prāśnann ambā-manasi nibiḍaṁ sa pramodaṁ vyatānīt ||439||

prahita-cakita-netra-prānta-dṛṣṭi-praṇālī-

milita-tad-atilāvanyāmṛtāsvāda-puṣṭā |

prasarad-akhila-bhāvollāsam ācchādayantī

dayita-hṛdayam uccai rādhikāpy ājahāra ||440||

atha bala-jananīṁ tām antarākṛtya nṛtyan-

madakala-madirākṣīm arpayantīṁ kare'syāḥ |

mṛdu mṛdu madhurānnaṁ preyasīṁ prekṣya kṛṣṇaḥ

ślatha-rucir aśane'bhūd unmanā nāgareśaḥ ||441||

sāmibhuktaṁ kiyat tena

kiṁ ca tryaṁśāvaśeṣitam |

bhakṣyaṁ vīkṣyāśane mandaṁ

taṁ cāsīd vyākulā prasūḥ ||442||

yatnāt saṁskṛtam annādi

sarvaṁ tyaktaṁ kathaṁ suta! |

kṣudhito'si kiyad bhuṅkṣva

śapathaḥ śiraso mama ||443||

ānāyya yatnād vṛṣabhānu-kanyakāṁ

saṁskāritaṁ sarvam idaṁ sutānayā |

annādi miṣṭaṁ ca sudhā-parārddhatas

tathāpi nāśnāsi karomi kiṁ hatā ||444||

atha sā rohiṇīm āha paśya rohiṇi! cañcalaḥ |

durbalaḥ kṣudhito'py eṣa kim apy atti na manda-bhuk ||445||

tataḥ sneha-parītāṅgī lālayanty agha-mardanam |

pralamba-hantur ambeyaṁ babhāṣe taṁ puraḥsthitā ||446||

yatnād annaṁ sādhitaṁ vatsa! miṣṭaṁ

mallī-mṛdvyā rādhayedaṁ mayā ca |

kṣut-kṣāmo'si tvaṁ ca nāśnāsi tat tām

ambām etāṁ māṁ ca kiṁ vā dunoṣi ||44||

jananī tava paśya khidyate

suta! nirmañcanam atra yāmi te |

bhramato bhavitā vane śramaḥ

kiyad aśnīhi vidhehi mad-vacaḥ ||448||

bhuktaṁ mayā bhūri gatā bubhukṣe-

ty uktvā niyamyocchalitaṁ vikāram |

taṁ vīkṣya mandaṁ punar apy adantaṁ

nanandatur nanda-sutaṁ jananyau ||449||

idam idam atimiṣṭaṁ vatsa! bhuṅkṣveti mātā

saśapatham atha tat-tad-darśayanty aṅgulībhiḥ |

sakalam abhilaṣantī kartum aśru-plutākṣī

tad udara-gatam annaṁ sātmajaṁ vāvadīti ||450||

rasālā-pakvāmra-drava-śikhariṇī-ṣāḍava-payaḥ-

karambhāmikṣā-vyañjana-dadhi-phalāpūpa-va akān |

kṛtāmreḍā netra-stanaja-payasā klinna-sicayā-

py atṛptā taṁ tṛptaṁ muhur atha sutaṁ prāśayad iyam ||451||

bhakṣyaṁ bhojyaṁ bahutara-miṣṭaṁ

lehyaṁ peyaṁ mṛdu-madhuraṁ te |

bhuktvā pītvā rasabhara-tṛptāḥ

sarve'bhūvan vana-gamanotkāḥ ||452||

sarve suvāsita-mṛdā mukha-pāṇi-padmā-

ny āmṛjya sādhu mṛduleṣikayā ca dantān |

dāsaiḥ praṇīta-kanakādika-kuṇḍikāsu

tair datta-vāribhir athācamanaṁ vyadhūs te ||453||

elā-lavaṅga-ghanasāra-vimiśritābhir

jambūla-datta-vara-khādira-golikābhiḥ |

śītojjvalābhir adhivāsya mudā mukhaṁ te

savyena pūrṇam udaraṁ mamṛjuḥ kareṇa ||454||

rasāla-kara-saṁskṛtopahṛta-nāgavallī-sphurat-

supakva-dala-vīṭikāḥ sukham adanta evotsukāḥ |

tataḥ śatapadāntarālaya-viśāla-palyaṅkikā-

kuleṣv atha viśaśramuḥ parijanair amī vījitāḥ ||455||

tam iha viśramitaṁ paricārakāḥ

śikhi-dala-vyajanaiḥ samavījayan |

avadalayya dalaṁ mṛdu-vīṭikāḥ

prabhum athādayati sma vilāsakaḥ ||456||

niṣkramya dhautāṅghri-karāṁ mahānasād

dāsī-gaṇais tāṁ vyajanair upāsitām |

rādhāṁ prakoṣṭhāntara-gāṁ sakhī-janair

vilokayantīṁ ramaṇaṁ gavākṣataḥ ||457||

ānandaja-sveda-jalair vrajeśayā

pratīyamānāṁ śrama-karṣitety alam |

bhoktuṁ prayatnād upaveśya sā mudā

balāmbayānnāni gṛhād adāpayat ||458||

tayā nidiṣṭā ghṛta-saṁskṛtānnaṁ

dātuṁ dhaniṣṭhā hari-bhukta-śeṣaiḥ |

saṁmiśrya gūḍhaṁ ghṛta-saṁskṛtānnair

gṛhāt tadānīya dadāv amūbhyaḥ ||459||

anaśnantīṁ hriyā vīkṣya vastrāvṛta-natānanām |

rādhikām avadat kṛṣṇa-mātā vātsalya-viklavā ||460||

janani! mayi jananyāṁ kiṁ nu lajjedṛśīyaṁ

suta iva mama cetaḥ snihyati tvayy atīva |

ayi tad apanayaināṁ yāmi nirmañcanaṁ te

śiśiraya mama netraṁ bhuṅkṣva paśyāmi sākṣāt ||461||

yūyaṁ ca me stha tanayās tv anayā hriyā kiṁ

putryaḥ kurudhvam aśanaṁ lalitādayas tat |

ity āgrahāc chapatha-dāna-śataiś ca mātā

miṣṭānna-miṣṭa-vacanaiḥ samabhojayat tāḥ ||462||

saṅgraha-kartuḥ—

tato dāsī-dhautaiḥ kara-kamala-yugmair nija-nijair

imāḥ prakṣālyāsyaṁ śaśi-sahita-vārbhir nija-nijam |

pa air mārjitvā ca svaparijana-dattā himakarā

viyuktā vīṭīs tā vara-kanaka-gauryo bubhujire ||463||

govinda-līlāmṛtam 4.70-72—

hṛdy udgataiḥ suta-kara-grahaṇābhilāṣais

tad bhūṣaṇaiḥ subahuśaḥ saha yāni yatnāt |

niṣpādya tan navavadhū-pratirūpakāṇi

snehād dhṛtāni sadane vara-sampu eṣu ||464||

tair bhūṣaṇair atha dhaniṣṭhikayopanītais

tāmbūla-candana-navāmbara-nāgajaiś ca |

ālī-vṛtāṁ nava-vadhūm iva tāṁ vrajeśā

sammānya hārda-valitā muditā babhūva ||465||

rādhā-hṛtaṁ yan niśi tad viśākhā

dhaniṣṭhayādāt subalāya gūḍham |

pītottarīyaṁ subalo'pi tasyai

nīlāmbaraṁ kṛṣṇa-hṛtaṁ tayaiva ||466||

iti śrī-bhāvanā-sāra-saṅgrahe prātar-līlā-saṅgraho nāma dvitīya-saṅgrahaḥ

||2||

--o)0(o--

# śrī-śrī-bhāvanā-sāra-saṅgrahaḥ

(3)

## atha pūrvāhna-līlā

hari-vana-gati-līlāṁ vyākulī-bhūta-goṣṭhāṁ

smṛti-viṣaya-gatāṁ yaḥ kārayāmāsa sākṣāt |

tad-anukaraṇa-kārī bhakta-vṛndasya madhye

tam aham iha bhajāmi gauracandraṁ hi nityam ||1||

govinda-līlāmṛtam 5.1—

kṛṣṇaṁ gobhiḥ sva-mitrair vipinam anusṛtaṁ goṣṭha-lokānuyātaṁ

śrī-rādhā-sphūrti-lolaṁ tad-abhisṛti-kṛte prāpta-tat-kuṇḍa-tīram |[[3]](#footnote-4)

rādhāṁ cālokya kṛṣṇaṁ kṛta-gṛha-gamanam āryayārkārcanāyai

diṣṭāṁ kṛṣṇa-pravṛttyai prahita-nija-sakhī-vartma-netrāṁ smarāmi ||2||

kṛṣṇāhnika-kaumudī 3.15-17—

devaprastha-varūthapāṁśu-subala-śrīdāmabhiḥ śobhanair

ojasvi-pramukhair viśāla-vṛṣabha-śrī-stokakṛṣṇārjunaiḥ |

sārdhaṁ gopa-sutāḥ samāna-vayasaḥ sarve samānāśayā

gopendrāṅganam āyayuḥ pramuditāḥ śrī-kṛṣṇa-saṅgāśayāḥ ||3||

sarve barha-viṣāṇa-veṇu-lakuṭī-niryoga-pāśāñcitā

guñjā-dhātu-phala-pravāla-sumano-bhūṣābhir ābhūṣitāḥ |

prātaḥ-snāta-sumṛṣṭa-bhukta-dhayita-sphītāḥ kvaṇan-nūpurāḥ

kṛṣṇottiṣṭha jaya prayāma vipinaṁ cety ūcire satvarāḥ ||4||

teṣām āgamana-svanena kutukād utthāya talpodarāc

chrī-kṛṣṇo’pi vimṛjya netra-kamalaṁ vyāvalgu nidrādarāt |

taṁ veśaṁ parihāya veṣam aparaṁ gocāraṇe kānana-

krīḍā-kautuka-maṅgalocitam atho jagrāha candrānanaḥ ||5||

govinda-līlāmṛtam 4.73-76—

tāvat sva-sevā-kṛti-labdha-varṇāḥ

snehena dāsāḥ pariphulla-gātrāḥ |

tair gandha-mālyāmbara-bhūṣaṇais te

vibhūṣayāmāsur adhīśvaraṁ svayam ||6||

bhakti-cchedāḍhya-carcāṁ malayaja-ghusṛṇaiḥ dhātu-citrāṇi bibhrad

bhūyiṣṭhaṁ navya-vāsaḥ śikhi-dala-mukuṭaṁ mudrikāḥ kuṇḍale dve |

guñjāhāraṁ suratna-srajam api taralaṁ kaustubhaṁ vaijayantīṁ

keyūre kaṅkaṇe śrī-yuta-pada-kaṭakau nūpurau śṛṅkhalāṁ ca ||7||

ātmaika-dṛśya-gāndharvā pratibimba-karanvitaiḥ |

dadhad-vakṣasy ayaṁ hāraṁ gumphitaṁ sthūla-mauktikaiḥ ||8||

śṛṅgaṁ vāmodara-parisare tunda-bandhāntara-sthaṁ

dakṣe tadvan nihita-muralīṁ ratna-citrāṁ dadhānaḥ |

vāmenāsau sarala-laguḍīṁ pāṇinā pīta-varṇāṁ

līlāmbhojaṁ kamala-nayanaḥ kampayan dakṣiṇena ||9||

kṛṣṇāhnika-kaumudī 3.18—

cūḍā-cumbita-cāru-candra-kala-sad-guñjālataḥ karṇayoḥ

punnāga-stavakī maṇīndra-makra-śrī-kuṇḍalāpūrṇayoḥ |

śrī-vakṣaḥ pratimukta-mauktika-latā śrī-rañji-guñjā-saraḥ

krīḍā-kānana-yāna-kautuka-manā babhrāja pītāmbaraḥ ||10||

saṅgraha-kartuḥ (?)—

śvetādri-bhrama-dhārakāpaghanake kastūrikā-carcikāṁ

barhāpīḍam atho dadhac ca niṭile keyūra-bhūṣādikam |

bāhvādau maṇi-kāñcanair viracitaṁ śṛṅgaṁ ca yaṣṭiṁ śakhi-

vṛndaiḥ svaiḥ pariveṣṭito’sita-dhaṭī-dhārī babhau śrī-balaḥ ||11||

etan-madhye, kṛṣṇa-bhāvanāmṛta 7.11-17—

dadhate'pacitiṁ harer na cā-

pacitiṁ premṇi ye'nuyāyinaḥ |

upasedur ime vrajeśvarīṁ

prathamaṁ raktaka-patrakādayaḥ ||12||

atha kaścid adhāt tayārpitāṁ

tanayāmodaka-modakāvalīm |

ativatsalatā-latāvalat-

phala-pīlām iva kāñcid arcitām ||13||

maṇi-citrita-dāru-peṭikān-

tara-gām aṁsa-taṭe vahann asau |

śata-koṭy-asuto'py athādarād

avadhānīyatām amaṁsta tām ||14||

stimitāruṇa-cela-kañcukā-

vṛta-candropala-citra-jharjharīm |

śaśi-vāsita-nīra-pūritam

aparo bibhrad abhram ābabhau ||15||

sita-mānasa-vṛttim eva tām

anurāga-pihitāṁ dravattarām |

bahir eṣa janān kim īkṣayann

atulaṁ saubhaga-ratnam ādade ||16||

sphaṭikottama-sampuṭaṁ paro’

ruhad-antaḥ-phaṇi-valli-vīṭikam |

adhi-kakṣam ayaṁ dadhāra kiṁ

śaśi-bimbam sva-mano'dhidaivatam ||17||

vasanābharaṇādy-anekadhā

dadha ekaḥ paridheyam īśituḥ |

dyumatām api mohanāya yat

sudṛśāṁ kārmaṇatāṁ prapatsyate ||18||

kṛṣṇāhnika-kaumudī 3.19—

mugdha-snigdha-kumāra-pārṣada-sado veṣāntarāpādikāṁ

sāmagrīṁ sa-paricchadām atha dadhad-vāso-vibhūṣādikām |

ādāyānuyayau kutūhala-vaśād goṣṭheśayor ājñayā

tāmbūlasya ca sampuṭaṁ maṇi-mayān bhṛṅgārakāṁś cecchayā ||22||

kṛṣṇa-bhāvanāmṛta 7.23, 25, 29-33—

jananī-jana-nīvṛtaṁ drutaṁ

racayan harṣa-payaḥ-pariplutam |

vraja-tāpa-śatāpanodanaḥ

purato yan pura-toraṇād abhūt ||23||

vanam eti mukunda ity ayaṁ

dhvanir ekaḥ sphuṭam uccacāra yaḥ |

vividha-dhvani-prasūr bhavan nabhāt

śruti-pāliḥ sa puraukasāṁ viśan ||24||

racayāli miṣaṁ viśārade

jaratī-vañcaka-mañcakaṁ mudām |

nibhṛtena pathā bhaje vane

priya-saṅketita-kuñja-mandiram ||25||

sakhi kiṁ karavai ravair avai-

dhita-tarṣā hari-gopuroditaiḥ |

balabhīm adhiroḍhum apy ahaṁ

na dadhe'spanda-vapuḥ samarthatām ||26||

alakair alam atra saṁskṛtair

mad-uro'py astutamām anāvṛtam |

sakṛd apy avalokya mādhavaṁ

sakhi jīveyam ito vimuñca mām ||27||

ayi bhāvi yad astu tat patiḥ

kurutāṁ daṇḍam asahya adya me |

sva-guror api paśyato vrajāmy

adhunāyaṁ samayo na yat sthiraḥ ||28||

ayi durmukhi rāraṭīṣi kiṁ

kim ihaikaiva niremi te gṛhāt |

kalayātra ruṇaddhi kā vadhūr

adhūnā sva-sva-purād viniryatī ||29||

atha tasya gamanam āha, kṛṣṇāhnika-kaumudī 3.21—

vyomni vyomacaraiḥ sugandhi-kusumāsāraiḥ samārādhitaḥ

prāsādeṣu kulāṅganābhir abhito netrāmbujaiḥ pūjitaḥ |

rathyāyāṁ śiśubhir jayeti madhurā-vyaktaiḥ kalair arcitaḥ

sva-sva-dvāri visāriṇāṁ pravayasām āśīrbhir āvardhitaḥ ||27||

govinda-līlāmṛta 5.2—

sa mandra-ghoṣābhidha-śṛṅga-ghoṣaiḥ

saṅghoṣayan ghoṣam apāsta-doṣaiḥ |

sammohayan hṛd vraja-sundarīṇāṁ

sampoṣayan prema bahir jagāma ||28||

govinda-līlāmṛta 5.6—

gavāṁ sthānī-śreṇī-sphūritam abhito'lpāvṛti-cayo-

llasad-vatsāvāsa-sphurita-tala-vṛkṣāvalicitam |

karīṣa-kṣodasyoccaya-mṛdula-bhūmī-talam asau

vrajābhyarṇaṁ pūrṇaṁ vraja-dhana-janair vīkṣya mumude ||29||

kṛṣṇāhnika-kaumudī 3.20—

gopendreṇa puraiva dāsa-tanayair gāvo viniṣkāsitā

dohanāntaram eva vatsa-nicayāś cānyatra sañcāritāḥ |

utkarṇāś cakitekṣaṇāḥ praṇayitā-vyālambi-hambā-ravās

tasthus tā vraja-sīmni eva nikaṭe kṛṣṇa-pratīkṣekṣaṇāḥ ||30||

kṛṣṇāhnika-kaumudī 3.23-27—

babhrāje sa gavāṁ gaṇo hara-śiraś candra-prabhā-bhāsvaraḥ

śvetadvīpa ivāparo vasumatī-sañcāra-līlā-paraḥ |

tasmin santatam eva kintu bhagavān vikrīḍati śrīdharaḥ

śrīmān eṣa tu sañcaraty agharipor avyagram agresaraḥ ||31||

dugdhābdhi-prasara-kṣamā api rucā dugdhābdhi-śobhā-harā

dugdhābdheḥ svayam utthitā bhagavatī lakṣmīr ihaiva sthirā |

sarvāḥ kāma-gavīyaśo-bhara-muṣo yāsāṁ nipītaṁ payaḥ

kṛṣṇena śrutir mūrtayaḥ katham amūr gāvo girām āśrayaḥ ||32||

dṛṣṭvā kṛṣṇam upāgataṁ saha sakhi-vrātaiḥ samānanditāḥ

paṅktībhūya nijecchayaiva calitāḥ kenāpi na preritāḥ |

kṛṣṇāveśa-mano-vikāśa-piśunair ānanda-hambā-ravaiḥ

kurvāṇā haritāṁ mukhaṁ mukharitaṁ tāḥ kīrṇa-karṇotsavaiḥ ||33||

sāhaṁ-pūrvikam āśu dhāvitavatāṁ kṛṣṇasya paścāt puraḥ

pārśveṣu vraja-pāla-bāla-sadasāṁ sammoda āsīt paraḥ |

yeṣāṁ śekhara-barhi-barha-mahasā san-mañju-guñjāvalī-

bhūṣābhābhir abhūn mahā-jhala-malat-kārā diśāṁ maṇḍalī ||34||

teṣāṁ veṇu-viṣāṇa-patra-ninadaḥ prodgīrṇa-karṇotsavaḥ

prītānāṁ ca gavāṁ marāla-madhuraḥ sammoda-hambā-ravaḥ |

teṣāṁ ca pratiniḥsvanaḥ samabhavat kṛṣṇa-prayāṇotsava-

śrīr aṁsī jaya-ḍiṇḍima-dhvanir iva vyākīrya dhairyaṁ divaḥ ||35||

govinda-līlāmṛta 5.12-20—

vanāya gacchan vanajekṣaṇo harir

yato yataḥ sannidadhe padāmbujam |

tatas tataḥ sā vraja-bhūḥ samutsukā

prakāśayāmāsa hṛd-ambujaṁ svakam ||36||

tac-chrī-pada-sparśa-bhara-pramodaiḥ

sā phulla-romāñcita-sarva-gātrī |

nananda kṛttāni tṛṇāni bhūyaḥ

khuraiḥ kṣatāṅgāni ca rohayantī ||37||

phullākṣi-padmāti-javā-susambhramā

prītyambu-vṛṣṭyaidhita-sarvato-mukhā |

vṛddhādi-bālānta-janāvalī-sarid

vrajācalāt kṛṣṇa-samudram āyayau ||38||

klinnāmbarā'kṣi-stanajaiḥ payaḥ-sravais

tathāvidhair yātṛ-mukhāṅganā-gaṇaiḥ |

ambā kilimbānugayā balāmbayā

sahāgatāmbā suta-darśanotsukāḥ ||39||

anyonyāsaṅga-saṁstabdha-dṛṣṭi-hillolam ulbanam |

kṛṣṇaṁ rasārṇavaṁ bheje rādhā surataraṅgiṇī ||40||

maṅgalā-śyāmalā-bhadrā-pālī-candrāvalī-mukhāḥ |

sva-sva-yūthāḥ yūtha-nāthāḥ sarvatas tās tam anvayuḥ ||41||

saha dhana-jana-vṛndair nirgate prāṇa-nāthe

jana-gatir avahānyāspandanālāpa-hīnā |

paśu-khuraja-rajobhir dhūsarāsau jaḍāṅgī

vraja-vasatir athāsīt proṣita-preyasīva ||42||

anvayat pitarau vīkṣya sa-vrajau vana-sīmani |

sthite'smin valita-grīvaṁ tastambhe go-kadambakaiḥ ||43||

ananta-śaṅkau sva-vana-prayāṇe'py

abhadra-bhīter anivārayantau |

asrākulākṣāv api darśanotsukau

sa duḥsthito'bhūt pitarau samīkṣya ||44||

govinda-līlāmṛta 5.22, 24—

samīkṣya rādhā-vadanāravinde

śrī-netra-nṛtyan-mada-khañjarīṭau |

sumaṅgalāṁ svāṁ manute sma yātrāṁ

tadīya-sandarśana-sat-phalāṁ saḥ ||45||

vimanaskāpi manasā bhāvayanty atha tat śubham |

vihastāpi sva-hastābhyāṁ jananī tam alālayat ||46||

kṛṣṇa-bhāvanāmṛta 7.38-46—

sukumāra-kumāra ! cārayan

surabhīr yāhi vanāya yāsi cet |

anuyāma vayaṁ ca vañcayan

na dṛśas tvaṁ sphuṭam añca kiṁ ca naḥ ||47||

tanaya ! praṇayann ayaṁ naya

sva-samīpāt kvacanānyato na naḥ |

na sahasva suhṛd-vyathāṁ hṛdi

sva-viyogānala-heti-hetukām ||48||

pura-bhūṣaṇa ! dūṣaṇaṁ tv idaṁ

nagarī seyam ime gṛhāś ca te |

tvayi nirgata eva no balān

nigilantīva vṛthā sthitāyuṣaḥ ||49||

praharā api bhāvinas trayaḥ

prahariṣyanty apayātum akṣamāḥ |

na ca śīghram ihaiṣyasi tvam ity

ata itthaṁ karavāma kiṁ vayam ||50||

aruṇābja-dala-śreṇī kva te

sukumāre vimale pados tale |

tṛṇa-kaṇṭaka-śarkarāṅkitā

kva nu sā kānana-bhūmir eṣi yām ||51||

mṛganābhi-rasokṣitā kva te

navanīta-pratimeva hā tanuh |

kva nu sūrya-karā ime prati-

kṣaṇa-vardhiṣṇutamā viṣolbaṇāḥ ||52||

asavo yad amī sphuṭanti no

janayitryās tava saubhagojjhitāḥ |

atiniṣṭhuratā-pade parāṁ

bata sāmrājya-dhurām ato dadhuḥ ||53||

dhavalāḥ paripāntu vallabāḥ

svayam eva vraja-rāja etu vā |

sva-haṭhaṁ na jahāsi hā śiśo !

katham atra śvasitu sva-bandhutā ||54||

stimitāṅga-sumaṅgalāmṛter

ajaniṣṭhāḥ kim u ballavānvaye |

tṛṇa-cāri-gaṇānugāmitā-

paribhūtiṁ mṛdulo yad anvabhūḥ ||55||

kṛṣṇa-bhāvanāmṛta 7.58-68—

saraṇis taraṇi-prabhājvalat-

sikatā sūnur aṭāṭy ate'dya yām |

janake kanakeṣṭakālaye

vasatīty etad avekṣate prasūḥ ||56||

anayāpy avipadyamānayā

gṛha-kṛtyaṁ vidadhānayā mayā |

jananīty abhidhā dhṛtā gata-

trapayā tāṁ stuvate'py amī janāḥ ||57||

kuliśāyitatā tatā tato

bhavato bandhutayā nijārjitā |

kusumāyita-hṛttvam āśrayaṁs

tad apīmāṁ sva-guṇair amūmudaḥ ||68||

iti mātṛ-vacaḥ sa ca śruti-

prathitottaṁsam ivāracaṣya tām |

smita-candram asau rasokṣaṇair

anutaptāṁ samadhukṣayan manāk ||69||

yamunopavanopakaṇṭha-gāḥ

kalayantaḥ sukham eva hanta gāḥ |

vilasāma sugandha-śītale

niviḍa-cchāyā-taru-vrajāntare ||70||

na ca kālana-hetukaḥ śramaḥ

sa mamaiṣyaty api sambhaviṣṇutām |

ghaṭanādiṣu yad agavāṁ navāṁ

muralīm eva viśāradām adhām ||71||

camarī-caya-lūma-mārjitā

pariṣiktā makaranda bindubhiḥ |

taru-ṣaṇḍa-nirātapābhitaḥ

pracaran nābhi-mṛgātivāsitā ||72||

mṛdulāmala-tūlikeva yā-

nupadaṁ sādhu-padānubhūyate |

na tu mātar avekṣitā tvayā

prasabhaṁ yā saraṇir vinindyate ||73||

vividha-dyuti-puṣpa-vallībhir

valitair manda-samīra-vellitaiḥ |

paritaḥ prasaraj-jharair araṁ

śiśiraiḥ saurabha-saubhagodayaiḥ ||74||

pika-gāyaka-keki-nartakair

bhrakad-indindira-vṛnda-vandibhiḥ |

kṣitibhṛt-taṭa-kuñja-kandarair

mama ceto'nupadaṁ vikṛṣyate ||75||

maṇi-mandira-vṛnda-śandatām

anayad yac-chavir eva mandatām |

savayaś-caya-bhūṣitaḥ śaye

sukham atrāpy atikhidyase kutaḥ ||76||

atha sovāca, govinda-līlāmṛta 5.25-33—

śataśaḥ santi me gopā nipuṇāḥ pālane gavām |

pālayāmi svayam iti vatsa ko'yaṁ durāgrahaḥ ||67||

bālo'si mṛdulas tatra vimukta-cchatra-pādukaḥ |

dinaṁ bhramasi kāntāre jīvetāṁ pitarau katham ||68||

kriyamāṇāgrahau svasya cchatropāna-dvidhāraṇe |

vātsalya-vyākulau vīkṣya pitarau prāha keśavaḥ ||69||

gopālanaṁ sva-dharmo nas tās tu niśchatra-pādukāḥ |

yathā gāvas tathā gopās tarhi dharmaḥ sunirmalaḥ ||70||

dharmād āyur yaśo vṛddhir dharmo rakṣati rakṣitaḥ |

sa kathaṁ tyajyate māta bhīṣu dharmo'sti rakṣitā ||71||

sutasya sādguṇyam avekṣya tṛptau

nanandatus tau hṛdi yady apāram |

aniṣṭa-śaṅkākulitā tathāpi

gopān samāhūya jagāda mātā ||72||

subhadra maṇḍalībhadra vatsa bho balabhadraka |

samarpito'yaṁ yuṣmāsu bālo'timṛdulaś calaḥ ||73||

yantraṇīyaḥ śikṣaṇīyaḥ pālanīyaś ca vaḥ sadā |

svairī cec calatāṁ yāti kathanīyaṁ tadā mayi ||74||

dhṛta-khaḍga-dhanur-bāṇair bho vatsā vijayādayaḥ |

pālanīyo'pramattair vaḥ sadāyam abhitaḥ sthitaiḥ ||75||

padyāvalī 149—

vatsa sthavara-kandareṣu vicaran dūra-pracāre gavāṁ

hiṁsrān vīkṣya puraḥ purāṇa-puruṣaṁ nārāyaṇaṁ dhyāsyasi |

ity uktasya yaśodayā murāripor avyāj jaganti sphurad-

bimboṣṭha-dvaya-gāḍha-pīḍana-vaśād avyakta-bhāvaṁ smitam ||76||

govinda-līlāmṛta 5.34-80—

aṅge sutasyātha kareṇa mātā

snigdhā spṛśantīśvara-nāma-mantraiḥ |

nṛsiṁha-bījaiś ca vidhāya rakṣāṁ

babandha rakṣā-maṇim asya haste ||77||

ājñā mātaḥ pitar iti sutaṁ sampatantaṁ padānte

dorbhyāṁ dhṛtvā hṛdi nidadhatau stanya-bāṣpāmbu-siktam |

cumbantau tad-vadana-kamalaṁ mārjayantau karābhyāṁ

jighrantau taṁ śirasi pitarāv ūhatur bāṣpa-kaṇṭham ||78||

bhūr dyaur bhavyā bhavatu bhavato rakṣitā śrī-nṛsiṁhaḥ

śastaḥ panthā vanam api śubhaṁ bhāvukā dig vidik ca |

svāgamyāḥ svaṁ punar atha gṛhaṁ maṅgalāliṅgitas tvaṁ

dattānujñaḥ sa iti mumude vatsalābhyāṁ pitṛbhyām ||79||

yathā pitṛbhyāṁ sa tathā balāmbāpy

ambā kilimbādy-upamātṛ-yuktayā |

gopaiś ca gopī-nivahaiś ca lālito yathā

haris taiḥ sa balo'py abhūt tathā ||80||

vrajāṅganānāṁ tṛṣitākṣi-cātakān

siñcan kaṭākṣāmṛta-vṛṣṭi-dhārayā |

nyavedayat kānana-yānam ātmanas

tābhiḥ sva-dṛṣṭyaiva sa cānumoditaḥ ||81||

tāsāṁ mano dīna-kuraṅga-saṅghān

vilokya lolān ruci-pallavān svān |

ninye sphuṭaṁ cārayituṁ sva-saṅge

sandānya dṛk śṛṅkhalayā svayāsau ||82||

dvi-trāḥ kṣepyāḥ sumukhi ghaṭikāś cakṣuṣī mudrayitvā

mā gāḥ khedaṁ sapadi bhavitā saṅgamo nau vanānte |

āgantavyaṁ mayi karuṇayā chadmanāśu sva-kuṇḍaṁ

kṛṣṇaś cakre sphuṭam anunayaṁ rādhikāyāṁ dṛśettham ||83||

yayāce rādhikām ājñāṁ sva-dṛśā dainya-pūrṇayā |

kātaryaṁ vamatābhūt tat-kaṭākṣeṇānumoditaḥ ||84||

madhye-nabhaḥ sammilane'py alūnair

javāt praviṣṭair hṛdaye mithas tau |

kaṭākṣa-bāṇair api modam āptau

premno vicitrā hi gatir durūhā ||85||

rādhā-mano-mīnam ayaṁ sva-saṅge

sva-kānti jālena nibadhya ninye |

rurodha tac-citta-marālam utkaṁ

sāpi sva-dṛk-kūṇana-pañjarāntaḥ ||86||

prerayann agrato dhenūr ākarṣan pṛṣṭhato vrajam |

sa-mitrair āvṛto'raṇyaṁ praveṣṭum upacakrame ||87||

tiryag-grīvaṁ punaḥ prekṣya sa-vrajau sneha-karṣitau |

anvāyāntau puras tiṣṭhann abravīt pitarau hariḥ ||88||

mātar nātaḥ param iha puro gantum arhyāṭavīṁ vo

vyāvartadhvaṁ tvaritam iha me prāpaṇīyā rasālā |

tātaiṣādya truṭita-śikharā kandukā-kṣepaṇī me

gatvā ghoṣaṁ jhaṭiti sudṛḍhāḥ pañcaṣāḥ kāraṇīyāḥ ||89||

valita-grīvam ūrdhvāsyaṁ kṣudhitās tṛṣitā api |

tastambhire puro gāvaḥ paśyāmba mad-apekṣayā ||90||

preṣayiṣyāmi sad-bhojyaṁ bhuktvā madhyāhna eva tat |

āgacched aparāhne tvaṁ tūrṇam ity āha taṁ prasūḥ ||91||

so'py abravīt tāṁ kṛta-bhojanau cet

śroṣyāmi gehe muditau bhavantau |

bhokṣyāmi bhojyaṁ prahitaṁ tadā te

gṛhaṁ sameṣyāmi na cānyathāmba ||92||

kṛtāvanaḥ kāya-mano-vacobhiḥ

saṁsikta-dehaḥ stana-dṛk-payobhiḥ |

sa cumbitāliṅgita ākulābhyāṁ

muhur muhur dṛṣṭa-mukhaḥ pitṛbhyām ||93||

udyad-viyogoṣṇa-ravi-pratāpitaiḥ

siktair nija-prekṣaṇa-vīci-śikaraiḥ |

kaṭākṣa-dhārānala-nālikā-cayair

nipīta-lāvaṇya-saraḥ-priyā-gaṇaiḥ ||94||

vraja-tyāgāraṇya-yānotpannābhyāṁ nanda-nandanaḥ |

vaimanasyonmanasyābhyāṁ vyāgro'sau prāviśad vanam ||95||

vrajasya kṛṣṇe nihitekṣaṇasyā-

khilendriyāṇāṁ nayanatvam āsīt |

tasmin vanenāntarite kṣaṇena

teṣāṁ samantāt suvilīnatābhūt ||96||

caratvataḥ sthāvarataiva dhanyā

vanaṁ prayāty eṣa vihāya yan naḥ |

itīva khinnāḥ sphuṭam ādhunas tāṁ

stambhasya dambhāt vraja-vāsinas te ||97||

hareś cillī-cillī-gilita-mati-milac-chapharikā

mukhāmbhojān mlānāc calita-cala-dṛṣṭi-bhramarikāḥ |

viyogodyat-paṅkāvali-patita-haṁsā na vivabhus

tad-ābhīrī-nadyo vana-śuci-hṛte jīvana-dhane ||98||

abhyāsato'tah vraja-vāsinas te

vimohitau tau vraja-pau gṛhītvā |

kṛṣṇānugāmi sva-mano-vihīnair

dehaiḥ paraṁ geham ayur nirīhāḥ ||99||

svāṁ svāṁ sakhyo'pi yūtheśāṁ yatnād ādāya mūrcchitām |

ninyur gṛhaṁ yantra-cañcat-pratimāḥ pratimām iva ||100||

kundavally atha tāṁ rādhāṁ svayaṁ vyagrāpy acetanām |

ādāyāyād vrajaṁ yatnād vicittais tat-sakhī-janaiḥ ||101||

yadyapy asmin nyasta-cittā vraja-sthā

ā-tad-darśaṁ jñapti-śūnyās tathāpi |

tat-tat-karmāṇy ācaranti sma yadvaj

jīvan-muktā deha-saṁskāratas te ||102||

nirmāṇotkāṁ sva-pathi jaṭilāṁ go-śakṛt-piṇḍikānāṁ

vadhvā vartmany atha dhṛta-dṛśaṁ vyākulāṁ kundavallī |

dṛṣṭvā'vādīj jaḍima-kalitāṁ rādhikāṁ cetayantī

kṛṣṇābhyarṇaṁ naya nipuṇa-dhīs tūrṇam enāṁ ninīṣuḥ ||103||

namāmy ārye snuṣeyas te kalyāṇī nīyatāṁ puraḥ |

chāyāpy asyā na kṛṣṇasya dṛṣṭi-gocaratāṁ gatā ||104||

sābdhi-dvīpā bhavati pṛthivī yasya naikasya mūlyaṁ

tādṛg divyāmita-maṇi-mayaṁ paśya śacyāpy alabhyam |

sarvāṅgīnaṁ vasana-sahitaṁ bhūṣaṇaṁ dattam asyai |

goṣṭheśvaryā mudita manasā pāka-naipuṇyato'syāḥ ||105||

dharmārtha-lābhān muditā snuṣāyās

tayaiva kāryāntaram uccikīrṣuḥ |

svābhīṣṭa-sampādana-labdha-varṇāṁ

matvāvadat tāṁ jaṭilā stuvantī ||106||

ehy ehi vatse kuśalaṁ bhavatyās

tvac-chīla-nirmañchanam āśu yāmi |

snigdhāsi yat tvaṁ mayi sasnuṣāyāṁ

mad-āśiṣā tvaṁ suta-vaskarā syāḥ ||107||

svayaṁ sādhvī pragalbhā tvam anyāsāṁ dharma-pālane |

ātmanīva pratītir me tvayi tvāṁ prārthaye tataḥ ||108||

dharme patnyā pālite tat patiḥ syād

gomān putrī vittavāṁś cāyur-āḍhyaḥ |

ity āhāsmān paurṇamāsī smṛtijñā

seyaṁ tat tvayy arpitā dharma-guptyai ||109||

dharmād arthaś ca kāmaś cety ādi satyaṁ satāṁ vacaḥ |

yato'syāḥ pālitād dharmāt bhūyān artho'pi sādhitaḥ ||110||

ekaḥ suto me kuśalī yathāsau

kule'male syān na yathā kalaṅkaḥ |

dharmaṁ tathāsyāḥ paripālayantī

nirvāhya sūryārcanamānayainām ||111||

rādhe tvaṁ tāmra-kuṇḍīm aruṇa-kapilikā-kṣīra-dadhyājyam ijyaṁ

sārpiṣkānnaṁ javām aikṣavam atha ghusṛṇaṁ patrakaṁ padma-mālām |

sārdhaṁ sakhyā nayety ādy-upakaraṇa-cayaṁ putri gehād gṛhītvā

gārgyā vā kenacid vārcana-paṭu-baṭunā yāhi sūryārcanāya ||112||

caṇḍāsi sādhvī lalite tvayāsau

naikākinī kvāpi sakhī vidheyā |

gandho'pi yasyāṁ kila nanda-sūnos

tasyai diśe vo'ñjalir eva kāryaḥ ||113||

atyārūḍhaṁ dinaṁ vatse santi go-maya-rāśayaḥ |

yuvayor nyasta-bhārā syāṁ niścintotpalikā-kṛtau ||114||

tām ūcatus te hṛdi sampraharṣite

niścintam ārye kriyatāṁ kriyā nijā |

āvām avāvaḥ satataṁ bhavad-vadhūṁ

tārām ivākṣṇaḥ saha-pakṣma-locake ||115||

tāḥ pronmattā api jaṭilāyāḥ

pītvājñā-vāṅ-madhu-madhurāṅgyaḥ |

ānandotphullita-tanu-cittā

dhairyaṁ dhṛtvā gṛham anujagmuḥ ||116||

āgatya khaṭṭopari sanniviṣṭāṁ

śrī-rādhikāṁ kṣālita-mārjitāṅghrim |

dāsyo mudā paryacaran nijeśāṁ

pādābja-saṁvāhana-vījanādyaiḥ ||117||

mallī-raṅgaṇa-karṇikāra-bakulā'moghā-latā-saptalā

jātī-campaka-nāga-keśara-lavaṅgābjādi-puṣpoccayam |

śrī-vṛndā-prahitaṁ vanād ali-kulāspṛṣṭaṁ darojjṛmbhitaṁ

sveśvaryāḥ purato'nyadhād vana-sakhī śrī-narmadā mālikī ||118||

kṛṣṇāṅga-kāmālaya-vaijayantikāṁ

tair vaijayantīṁ viracayya sā vyadhāt |

rādhā sva-naipuṇya-guṇādi-sūcikāṁ

karpūra-kṛṣṇāguru-sattva-bhāvitām ||119||

elendu-jātī-phala-khādirānvitāḥ

sva-pāṇi-hṛt-saurabha-rāga-bhāvitāḥ |

kṛṣṇākṣi-cittānana-candra-rañjikāḥ

sā nāgavallī-dala-vīṭikā vyadhāt ||120||

mālām etāṁ tulasi haraye vīṭikāś copahṛtya

jñātvā vṛndā subala-mukhataḥ keli-saṅketa-kuñjam |

āgacchatāśu tvam iti lalitā-preritādāya tāntāḥ

kastūryālī-sahita-tulasī kṛṣṇa-pārśvaṁ pratasthe ||121||

śrī-rādhikāpy atha sakhī-sahitāti-dakṣā

śrī-kṛṣṇa-candra-sakalendriya-tarpaṇāni |

karpūra-kely-amṛta-keli-mukhāni kāmaṁ

kartuṁ samārabhata sādbhuta-laḍḍukāni ||122||

yad api nija-sakhī sānveṣaṇāyāsya yātā

svayam api ca nimagnā kṛṣṇa-sambandhi-kṛtye |

tad api hari-mukhendor darśanotkātha mene

truṭim api yugalakṣaṁ vyagra-rādhā-cakorī ||123||

saṅgraha-kartuḥ—

vṛndayā prahitā kācid āsasādātisatvarā |

vṛndāvaneśvarīṁ natvā jagāda krīḍitaṁ hareḥ ||124||

ānanda-vṛndāvana-campū 14.25-26—

līlāṅgīkṛta-pītakañcuka-pariprodañcitālaṅkṛtiḥ

cañcat-kāñci-taṭī-naṭīṁ maṇi-mayīṁ karpūra-dhānīṁ dadhat |

dolat-sārasanāgra-cumbana-lasaj-jaṅghā-talaḥ kiṅkiṇī-

ratnodyad-ghaṭikaḥ padāmbuja-lasac-chiñjāna-mañjīrakaḥ ||125||

veṇuṁ vāma-kareṇa dakṣiṇa-kareṇāndolayan kandukaṁ

saindūraṁ na vidūrayan vadanato rāgaṁ vasantābhidham |

udgīte subalādibhiḥ priya-sakhaiḥ śrī-mūrdha-nirdhūnane-

nāsvādaṁ prathayan madālasa-lasad-ghūrṇāyamānekṣaṇaḥ ||126||

ānanda-vṛndāvana-campū 7.4-7—

veṇuṁ vāme kara-kiśalaye dakṣiṇe cāru-yaṣṭiṁ

kakṣe vetraṁ dala-viracitaṁ śṛṅgam atyadbhutaṁ ca |

barhottaṁsaṁ cikura-nikare valugu-kaṇṭhopakaṇṭhe

guñjā-hāraṁ kuvalaya-yugaṁ karṇayoś cāru bibhrat ||127||

sad-ratnālaṅkāraṇa-nikareṣv ādadhāno’vahelāṁ

vanyā-kalpe viracita-rucir vatsa-pālānukṛtyā |

dhāvann agre vraja-śiśu-gaṇasyollasad-vaijayantī-

mālaḥ śrī-rañjita-lasad-uro-bhittir ābhāti kṛṣṇaḥ ||128||

aṁse cāru-vihaṅgikāgra-vilasac-chikyastha-bhāṇḍaudanā

kakṣe veṇu-viṣāṇa-patra-muralī-śṛṅgāṇi yaṣṭiḥ kare |

guñjottaṁsa-mayūra-piccha-racanā maulau gale gauñjiko

hāraḥ śroṇi-taṭe ghaṭīti madhuro veśaḥ śiśūnāṁ babhau ||129||

keyūre valayāni kiṅkiṇi-ghaṭā hārāvalī kuṇḍale

mañjīrau maṇi-tunda-bandha-latikā yadyapy amīṣāṁ babhuḥ |

nāsīt tatra tathāpi mātṛ-racitākalpeṣu teṣāṁ grahaḥ

kāmaṁ vatsaka-rakṣaṇocita-vanākalpe yathā lālasā ||130||

saṅgraha-kartuḥ—

saubhāgyaṁ sā sakhināṁ hi niḥśaṅkāliṅanādikam |

smṛtvā vaktuṁ guṇāṁs teṣāṁ tān dāsāṁś cābhyavandata ||131||

bhakti-rasāmṛta-sindhuḥ 3.3.28—

gaṇḍāntaḥ-sphurad-eka-kuṇḍalam ali-cchannāvataṁsotpalaṁ

kastūrī-kṛta-citrakaṁ pṛthu-hṛdi bhrājiṣṇu guñjā-srajam |

taṁ vīraṁ śarad-ambuda-dyuti-bharaṁ saṁvīta-kālāmbaraṁ

gambhīra-svanitaṁ pralamba-bhujam ālambe pralamba-dviṣam ||132||

bhakti-rasāmṛta-sindhuḥ 3.3.26—

pāṭala-paṭala-sad-aṅgo lakuṭa-karaḥ śekharī śikhaṇḍena |

dyuti-maṇḍalī-mali-nibhāṁ bhāti dadhan maṇḍalībhadraḥ ||133||

bhakti-rasāmṛta-sindhuḥ 3.3.41—

vāsaḥ piṅgaṁ bibhrataṁ śṛṅga-pāṇiṁ

baddha-spardhaṁ sauhṛdān mādhavena |

tāmroṣṇīṣaṁ śyāma-dhāmābhirāmaṁ

śrīdāmānaṁ dāma-bhājaṁ bhajāmi ||134||

bhakti-rasāmṛta-sindhuḥ 3.3.46—

tanu-ruci-vijita-hiraṇyaṁ

hari-dayitaṁ hāriṇaṁ harid-vasanam |

subalaṁ kuvalaya-nayanaṁ

naya-nandita-bāndhavaṁ vande ||135||

bhakti-rasāmṛta-sindhuḥ 3.3.48—

aruṇāmbaram uccalekṣaṇaṁ

madhu-puṣpa-balibhiḥ prasādhitam |

hari-nīla-ruciṁ hari-priyaṁ

maṇi-hārojjvalam ujjvalaṁ bhaje ||136||

bhakti-rasāmṛta-sindhuḥ 3.2.46—

ramya-piṅga-paṭam aṅga-rociṣā

kharvitoru-śata-parvikā-rucam |

suṣṭhu goṣṭha-yuvarāja-sevinaṁ

rakta-kaṇṭham anuyāmi raktakam ||46||

bhakti-rasāmṛta-sindhuḥ 3.2.43—

maṇi-maya-vara-maṇḍanojjvalāṅgān

puraṭa-javā-madhuliṭ-paṭīra-bhāsaḥ |

nija-vapur-anurūpa-divya-vastrān

vraja-pati-nandana-kiṅkarān namāmi ||138||

śrīmad-bhāgavatam 10.18.7-8—

vanaṁ kusumitaṁ śrīman nadac-citra-mṛga-dvijam |

gāyan mayūra-bhramaraṁ kūjat-kokila-sārasam ||139||

krīḍiṣyamāṇas tat kṛṣṇo bhagavān bala-saṁyutaḥ |

veṇuṁ viraṇayan gopair go-dhanaiḥ saṁvṛto’viśat ||140||

śrīmad-bhāgavatam 10.15.3-14—

tan mañju-ghoṣāli-mṛga-dvijākulaṁ

mahan-manaḥ-prakhya-payaḥ-sarasvatā |

vātena juṣṭaṁ śata-patra-gandhinā

nirīkṣya rantuṁ bhagavān mano dadhe ||141||

sa tatra tatrāruṇa-pallava-śriyā

phala-prasūnoru-bhareṇa pādayoḥ |

spṛśac chikhān vīkṣya vanaspatīn mudā

smayann ivāhāgra-jam ādi-puruṣaḥ ||142||

aho amī deva-varāmarārcitaṁ

pādāmbujaṁ te sumanaḥ-phalārhaṇam |

namanty upādāya śikhābhir ātmanas

tamo-'pahatyai taru-janma yat-kṛtam ||143||

ete’linas tava yaśo’khila-loka-tīrthaṁ

gāyanta ādi-puruṣānupadaṁ bhajante |

prāyo amī muni-gaṇā bhavadīya-mukhyā

gūṭhaṁ vane’pi na jahaty anaghātma-daivam ||144||

nṛtyanty amī śikhina īḍya mudā hariṇyaḥ

kurvanti gopya iva te priyam īkṣaṇena |

sūktaiś ca kokila-gaṇā gṛham āgatāya

dhanyā vanaukasa iyān hi satāṁ nisargaḥ ||145||

dhanyeyam adya dharaṇī tṛṇa-vīrudhas tvat-

pāda-spṛśo druma-latāḥ karajābhimṛṣṭāḥ |

nadyo’drayaḥ khaga-mṛgāḥ sadayāvalokair

gopyo’ntareṇa bhujayor api yat-spṛhā śrīḥ ||146||

evaṁ vṛndāvanaṁ śrīmat kṛṣṇaḥ prīta-manāḥ paśūn |

reme sañcārayann adreḥ sarid-rodhaḥsu sānugaḥ ||147||

kvacid gāyati gāyatsu madāndhāliṣv anuvrataiḥ |

upagīyamāna-caritaḥ pathi saṅkarṣaṇānvitaḥ ||148||

anujalpati jalpantaṁ kala-vākyaiḥ śukaṁ kvacit |

kvacit sa-valgu kūjantam anukūjati kokilam ||149||

kvacic ca kala-haṁsānām anukūjati kūjitam |

abhinṛtyati nṛtyantaṁ barhiṇaṁ hāsayan kvacit ||150||

megha-gambhīrayā vācā nāmabhir dūra-gān paśūn |

kvacid āhvayati prītyā go-gopāla-manojñayā ||151||

cakora-krauñca-cakrāhva- bhāradvājāṁś ca barhiṇaḥ |

anurauti sma sattvānāṁ bhīta-vad vyāghra-siṁhayoḥ ||152||

śrīmad-bhāgavatam 10.18.9-10—

pravāla-barha-stabaka- srag-dhātu-kṛta-bhūṣaṇāḥ |

rāma-kṛṣṇādayo gopā nanṛtur yuyudhur jaguḥ ||153||

kṛṣṇasya nṛtyataḥ kecij jaguḥ kecid avādayan |

veṇu-pāṇitalaiḥ śṛṅgaiḥ praśaśaṁsur athāpare ||154||

śrīmad-bhāgavatam 10.18.14-16—

kvacid bilvaiḥ kvacid kumbhaiḥ kvacāmalaka-muṣṭibhiḥ |

aspṛśya-netra-bandhādyaiḥ kvacin mṛga-khagehayā ||155||

kvacic ca dardura-plāvair vividhair upahāsakaiḥ |

kadācit syandolikayā karhicin nṛpa-ceṣṭayā ||156||

evaṁ tau loka-siddhābhiḥ krīḍābhiś ceratur vane |

nady-adri-droṇi-kuñjeṣu kānaneṣu saraḥsu ca ||157||

śrīmad-bhāgavatam 10.18.19-22—

tatropahūya gopālān kṛṣṇaḥ prāha vihāra-vit |

he gopā vihariṣyāmo dvandvī-bhūya yathā-yatham ||158||

tatra cakruḥ parivṛṭhau gopā rāma-janārdanau |

kṛṣṇa-saṅghaṭṭinaḥ kecid āsan rāmasya cāpare ||159||

ācerur vividhāḥ krīḍā vāhya-vāhaka-lakṣaṇāḥ |

yatrārohanti jetāro vahanti ca parājitāḥ ||160||

vahanto vāhyamānāś ca cārayantaś ca go-dhanam |

bhaṇḍīrakaṁ nāma vaṭaṁ jagmuḥ kṛṣṇa-purogamāḥ ||161||

śrīmad-bhāgavatam 10.18.24—

uvāha kṛṣṇo bhagavān śrīdāmānaṁ parājitaḥ |

vṛṣabhaṁ bhadrasenas tu pralambo rohiṇī-sutam ||162||

śrīmad-bhāgavatam 10.15.15, 17-18—

kvacit krīḍā-pariśrāntaṁ gopotsaṅgopabarhaṇam |

svayaṁ viśramayaty āryaṁ pāda-saṁvāhanādibhiḥ ||163||

kvacit pallava-talpeṣu niyuddha-śrama-karśitaḥ |

vṛkṣa-mūlāśrayaḥ śete gopotsaṅgopabarhaṇaḥ ||164||

pāda-saṁvāhanaṁ cakruḥ kecit tasya mahātmanaḥ |

apare hata-pāpmāno vyajanaiḥ samavījayan ||165||

saṅgraha-kartuḥ—

iti svakānta-keliṁ sā śṛṇvatī vara-varṇinī |

moha-jāḍyādi-sampannā premṇānyac chrotum unmanāḥ ||166||

gatā śrāvayituṁ rādhāṁ sambodhya sā sakhī tadā |

varṇayāmāsa kṛṣṇasya līlā-vṛndaṁ manoharam ||167||

kṛṣṇāhnika-kaumudī 3.38, 36, 40, 41, 37—

viśramya kṣaṇam utthitaḥ sa paritaḥ paryanta-śampādinīḥ

śraddhāvān avadhāya dhenu-paṭalī pānīya-pānārthinīḥ |

bālais tat-paripālakair muralikān ādopadiṣṭair yutā

kṛṣṇo bhāskara-nandinī-parisarān āsādayāmāsa tāḥ ||168||[[4]](#footnote-5)

bālāḥ kecana kecana prasṛmarā gomaṇḍalīm anvaguḥ

kecit kṛṣṇa-samīpa eva militās tat-tad-guṇān ājaguḥ |

dūrasthā nikaṭa-sthitāś ca sakalā gāvaś ca gopāś ca te

tulyāṁ prītim avāpya kṛṣṇam abhitas tulyāṁ ratiṁ tanvate ||169||

dūre santu sa-cetanā maṇi-bhuvo'py udndanti yat sparśataḥ

kiṁ bramo vraja-rāja-putra-padayos tāṁ mādhurīṁ tanvatoḥ |

yā saṁvyaktatama-dhvajāmbuja-yavādy-aṅkāvalī-śālitā

sā kenāpi kadāpi kāpi katham apy āsīn na saṁlopitā ||170||

vaktuṁ ko'rhati gopa-rāja-yuvarājasyāṅghri-paṅkejayoḥ

saugandhyaṁ kṣiti-vakṣasi praṇayato līlā-gati-nyastas tayoḥ |

aṅkeṣv eṣv aviśaṅkayā bata dhiyā saugandhya-bandhāndhayā

puñjībhūya vidhūya kuñja-kusumaṁ guñjanti puṣpandhayaḥ ||171||

tūṣṇīkān mukharīkaroti mukharāṁs tūṣṇīkayaty ambhasāṁ

stambhaṁ stambhavatāṁ dravaṁ drutam atisnigdhatvam ugraujasām |

karṇābhyarṇam upetya tūrṇam asakṛdyemaṁ vidhatte kramaṁ

tāṁ vaṁśīm adhare nidhāya madhuraṁ kṛṣṇo jagau pañcamam ||172||

govinda-līlāmṛta 6.14-15—

sattva-dharma-viparyāsair veṇu-nādāmṛtotthitaiḥ |

sva-sāttvika-vikāraiś ca tadābhūd vyākulāṭavī ||173||

prodyad-vepathur uccalaṁ sthira-caraiḥ stabdhā jaḍair jaṅgamaiḥ

prasvinnā sravad-aśru-jāla-salilaiḥ śvetā prasūnotkaraiḥ |

sāśruḥ puṣpa-madhu-dravaiḥ svara-bhidā yuktā khagālī ravai

romāñcāli yutā latāṅkura-cayair vṛndāṭavī sā babhau ||174||

govinda-līlāmṛta 6.17-26—

kūjad-bhṛṅga-vihaṅga-pañcama-kalālāpollasantī hareś

cyotat-paktrima-sat-phalotkara-rasollāsāṭavī sābhavat |

samphullan-nalinī-vilāsi-vihasad-vallī-matallī-naṭī

lāsyācārya-marud-gaṇātimuditā sarvendriyāhlādinī ||175||

puṣpair hāsyaṁ bhramarair gānaṁ

paṇṇair lāsyaṁ madhubhiḥ pānam |

dadhatas taravaḥ sva-phalaiḥ khānaṁ

kurvanty abhyāgata-hari-mānam ||176||

ali-gāyaka-cumbita-kusumāsyaṁ

pallava-paṭa-vrta-vivṛta-suhāsyam |

dadhatī rahasi vidadhatī lāsyaṁ

vyavṛṇuta vallī-tatir api dāsyam ||177||

sva-ramaṇa-sahitānāṁ veṇu-nādāhṛtānāṁ

tṛṇa-kavala-mukhānāṁ cañcalālokanāni |

harir atha hariṇīnāṁ vīkṣya rādhā-kaṭākṣaiḥ

smṛti-patham adhirūḍhair vivyathe viddha-marmā ||178||

premṇānṛtyat-phulla-mayūrī-tati-yuktaḥ

kṛṣṇālokān matta-mayūra-vraja ārāt |

snigdhe rādhā-keśa-kalāpe rati-mukte

yat sat-piñchair āśu murāreḥ smṛtir āsīt ||179||

mada-kala-kalaviṅkī-matta-kādambikānāṁ

sarasi ca kala-nādaiḥ sārasānāṁ priyāyāḥ |

valaya-kaṭaka-kāñcī-nūpurodyat-svanormī-

bhrama-culukita-citto'bhyāgatāṁ tāṁ sa mene ||180||

upari-capala-bhṛṅgaṁ padmam īṣat-prakāśaṁ

vara-parimala-pūraṁ śaśvad ālokya kṛṣṇaḥ |

smita-śavala-kaṭākṣaṁ padma-gandhaṁ priyāyā

mukham idam iti matvā tām upetāṁ viveda ||181||

rucaka-karaka-bilvair nāga-raṅgaiḥ supakvaiḥ

pratidiśam anudṛṣṭair harṣa-tarṣākulo'sau |

sapadi lasad-uroja-bhrānti-sambhrānta-cetā

vapuṣa iha vibhutvaṁ rādhikāyāḥ śaśaṅke ||182||

yato yataḥ patati vilocanaṁ hares

tatas tataḥ sphurati tad-aṅga-saṁhatiḥ |

na cādbhutaṁ tad iha tu yad vrajāṭavī

mude harer alabhata rādhikātmatām ||183||

tair uddīpta-bhāvālī vātyayoccālitaṁ manaḥ |

śaśāka na sthirī-kartuṁ kāśa-puṣpa-nibhaṁ hariḥ ||184||

govinda-līlāmṛta 6.29—

pracārya gāś cārayituṁ kṣudhārtā

govardhana-kṣmābhṛd-upatyakāyām |

mano'nudhāvad dayitāṁ nivartayan

samaṁ vayasyair vijahāra kṛṣṇaḥ ||185||

govinda-līlāmṛta 6.32-37—

tāvad dhaniṣṭhā ghṛta-pakvam annaṁ

prātaḥ kṛtaṁ yal lalitādibhis tat |

dattaṁ rasālā-sahitaṁ jananyā

dāsībhir ādāya samājagāma ||186||

tāṁ vīkṣya hṛṣṭaḥ sa harir babhāṣe

kiṁ me dhaniṣṭhe pitarau sukhaṁ staḥ |

susnātam ābhyāṁ vihiteśa-pūjā

pratoṣya sarvān vada kiṁ nu bhuktam ||187||

sāpy āha taṁ tau tava maṅgalārthaṁ

snātārciteśau dvija-sātkṛtārthau |

sambhojya sarvān atha bhuktavantau

bhojyāni ca preṣayataḥ sma tubhyam ||188||

rādhā-saṅga-drumārohotkaṇṭhitālambanārthinī |

tāṁ parālambanāṁ mene citta-vṛtti-latā hareḥ ||189||

itas tataḥ sañcaratīr gavālīḥ

sva-veṇu-nādair atha saṅkalayya |

jagāma tāḥ pāyayituṁ vayasyaiḥ

sañcālayan mānasa-jāhnavīṁ saḥ ||190||

pāyayitvā jalaṁ gās tāḥ śītaṁ svādu sunirmalam |

svayaṁ gopāḥ papuḥ sasnur vijahruḥ salile ciram ||191||

bṛhad-bhāgavatāmṛta 2.7.46—

parasparaṁ vāry abhisiñcataḥ sakhīn

kadācid utkṣipya jalāni bhañjayet |

kadāpi tair eva vinoda-kovido

vilambhito bhaṅga-bharaṁ jaharṣa saḥ ||192||

bṛhad-bhāgavatāmṛta 2.7.48-51—

kadāpi kṛṣṇā-jala-madhyato nijaṁ

vapuḥ sa nihnutya saroja-kānane |

mukhaṁ ca vinyasya kutūhalī-sthito

yathā na kenāpi bhavet sa lakṣitaḥ ||193||

tatas tad-ekekṣaṇa-jīvanas te

na taṁ samanviṣya yadālabhanta |

tada mahārtaḥ suhṛdo rudanto

vicukruṣur vyagra-dhiyaḥ sughoram ||194||

tato hasan padma-vanād viniḥśrtaḥ

praharṣa-pūreṇa vikāsitekṣaṇaiḥ |

sa-kūrdanaṁ taiḥ purato’bhisāribhiḥ

saṅgamyamāno vijahāra kautukī ||195||

mṛṇāla-jālena manorameṇa

viracya hārān jala-puṣpa-jātaiḥ |

sakhīn alaṅkṛtya samuttatāra

jalāt samaṁ taiḥ sa ca bhūṣitas taiḥ ||196||

saṅgraha-kartuḥ—

bhūṣaṇena vicitreṇa vanyena sakhibhiḥ punaḥ |

ahaṁ-pūrvikayā sarvair bhūṣito’sau yathā-ruci ||197||

śrīmad-bhāgavatam 10.13.5-6—

aho’tiramyaṁ pulinaṁ vayasyāḥ

sva-keli-sampan-mṛdulāccha-vālukam |

sphuṭat-saro-gandha-hṛtāli-patrika-

dhvani-pratidhvāna-lasad-drumākulam ||198||

atra bhoktavyam asmābhir divārūḍhaṁ kṣudhārditāḥ |

vatsāḥ samīpe’paḥ pītvā carantu śanakais tṛṇam ||199||

śrīmad-bhāgavatam 10.13.8-9—

kṛṣṇasya viṣvak puru-rāji-maṇḍalair

abhyānanāḥ phulla-dṛśo vrajārbhakāḥ |

sahopaviṣṭā vipine virejuś

chadā yathāmbhoruha-karṇikāyāḥ ||200||

kecit puṣpair dalaiḥ kecit pallavair aṅkuraiḥ phalaiḥ |

śigbhis tvagbhir dṛṣadbhiś ca bubhujuḥ kṛta-bhājanāḥ ||201||

śrīmad-bhāgavatam 10.13.11—

bibhrad veṇuṁ jaṭhara-paṭayoḥ śṛṅga-vetre ca kakṣe

vāme pāṇau masṛṇa-kavalaṁ tat-phalāny aṅgulīṣu |

tiṣṭhan madhye sva-parisuhṛdo hāsayan narmabhiḥ svaiḥ |

svarge loke miṣati bubhuje yajña-bhug bāla-keliḥ ||202||

bṛhad-bhāgavatāmṛta 2.7.62—

ācamya tāmbūlam atha sugandhaṁ

karpūra-pūrṇaṁ sva-gṛhopanītam |

vanyaṁ ca bhuṅkte sma vibhajya nūtnaṁ

sa-nāga-vallī-dala-pūgam ardram ||203||

saṅgraha-kartuḥ—

mohotthitāṁ tāṁ hari-mālya-gandhaiḥ

sakhyā prayuktair nasi rādhikāṁ sā |

niśamya vṛndā-mukhato militvā

saṁśrāvayāmāsa tadaiva sarvam ||204||

govinda-līlāmṛtam 6.39-57—

tataḥ sakhīn āha hariḥ sahāryā

yūyaṁ kṣaṇaṁ cārayatāgrato gāḥ |

ahaṁ sakhibhyāṁ saha mādhavīyāṁ

vana-śriyaṁ draṣṭum iha bhramāmi ||205||

dāsīr dhaniṣṭhāvadad āśu yāta

yūyaṁ gṛhītvākhila-bhājanāni |

puṣpāṇi nārāyaṇa-sevanārthaṁ

sañcitya paścād aham āgatāsmi ||206||

phullaṁ gandha-phalī-dvandvam avataṁsocitaṁ tadā |

ādāyāgatya kṛṣṇasya vṛndārpitavatī kare ||207||

tad-ālokāt priyā-kānti-smṛty-utkaṇṭhāvato hareḥ |

ejat karāt tad ādāya tac-chrutyor nidadhe baṭuḥ ||208||

vṛndāṁ dhaniṣṭhāṁ subalaṁ baṭuṁ ca

ṣāḍguṇya-vijñān sacivān sa kṛṣṇaḥ |

upāya dakṣān upalabhya mene

rādhāṅga-saṅgottama-rājya-labdhim ||209||

madhumaṅgala-hastaṁ sa pragṛhya vāma-pāṇinā |

vṛndā-dhaniṣṭhā-subalaiḥ sasāra sumanaḥ-saraḥ ||210||

kusumita-taru-vallī-vīthi-kuñjair lasantīṁ

sthala-jala-vihagāli-vyūha-kolāhalaiś ca |

sa kusuma-sarasīṁ tāṁ vīkṣya rādhāgamotkas

tad-abhisṛti-vicāraṁ svānugair ācacāra ||211||

prayāti vṛndā subalo baṭur vā

rādhāntikaṁ cej jaṭilā saśaṅkā |

ebhiḥ samaṁ vā kalahaṁ vidadhyad

vadhūṁ nirundhyād athavā gṛhāntaḥ ||212||

ākarṣaṇīṁ vā muralīṁ niyuñjyāṁ

sarvāḥ sameṣyanti ca gopa-rāmāḥ |

tad-iṣṭa-līlādi-raso na siddhyet

parasparerṣyā-mada-māna-vāmyāt ||213||

tato dhaniṣṭhe vraja kundavallīṁ

pratīti-kṛt sā jaṭilā yad asyām |

tad-vañcanā-cañcu-matiḥ sadā nau

snigdhārthitā sā dhruvam ānayet tām ||214||

athāha vṛndā bhavatā yad uktaṁ

satyaṁ hi tac cet sumano'vacetum |

rādhā sakhī kācid ihāgatā syāj

jñeyas tadāsyās tad-udanta ādau ||215||

athāgatā sā tulasī sva-sakhyā

kṛṣṇaṁ sakhibhyāṁ saha tat-sakhībhyām |

priyāgamopāya-vicāra-lagnaṁ

puraḥ sphurantaṁ mumude samīkṣya ||216||

svapne'pi tat-sannidhim atyajantīṁ

tāṁ rādhayā te jahṛṣuḥ sametām |

niścitya sarve'py atha mādhavo'bhūt

tad-darśanotko'dhvani datta-dṛṣṭiḥ ||217||

tataḥ sā tulasī nyasya hṛṣṭā baṭu-kare srajam |

udghāṭya puṭikāṁ vīṭīṁ subalasya kare dadau ||218||

rādhā-karāmoda-samṛddha-saurabhaṁ

tac-chilpa-naipuṇya-bharaṁ tathādbhutam |

tām udgirantīṁ bhramarāli-karṣiṇīṁ

srajaṁ vilokyābhavad unmanā hariḥ ||219||

kaṇṭhe srajaṁ tām atha vaijayantīṁ

hasan nyadhāc chrī-madhumaṅgalo'sya |

rādhā-kara-sparśa-sukhādi-vāsau

tat-sparśataḥ kaṇṭakitāṅga āsīt ||220||

āgatya kuñje parihāsa-līnāṁ

sambhāvayaṁs taṁ dayitāṁ mukundaḥ |

tad āsya vīkṣotkalikākulātmā

tayā hasantyā saha saṁlalāpa ||221||

sakhyās te kuśalaṁ sakhīśa-kuśalaṁ kutreyam ātmālaye

kiṁ nāyāti vanaṁ kṛtau sva-guruṇā diṣṭātha kiṁ ceṣṭate |

mathnāty ambu-ghaṭaṁ tataḥ kim abhavan nirbhartsya ruddhā gṛhe

yuktyā cānaya vṛndayā na jaṭilā vañcyāha hā dhig vidhim ||222||

sadā rādhātidaurlabhya-sphūrtyā matvā babhūva saḥ |

hāsoktim api satyāṁ tāṁ viṣaṇṇātmā smarākulaḥ ||223||

vidagdha-mādhava 2.26—

kanakādri-niketa-ketakī

kālikā-kalpa-kalevara-dyutiḥ |

hṛdi sā mudirāli-medure

capalā māṁ kim alaṅkariṣyati ||224||

govinda-līlāmṛtam 6.58-86—

kṛṣṇaṁ viṣaṇṇam ālokya vyākulā tulasī svayam |

dṛśā vṛndā-dhaniṣṭhābhyāṁ bhartsitāha sa-sambhramam ||225||

mā gāḥ khedaṁ vrajānanda yāmi nirmañchanaṁ tava |

āgatāṁ viddhi dayitāṁ parihāsaḥ kṛto mayā ||226||

tām āgatām atha niśamya didṛkṣur enām

autsukya-cañcala-manā vraja-rāja-sūnuḥ |

uttārya campaka-yugaṁ nija-karṇayos tat

tasyāḥ samarpya karayor mudito'vadat tām ||227||

kveyaṁ kveyaṁ nihnutā vā kim arthaṁ

ruṣṭā sā cen nāparādho mamāsti |

cen narmaitad dūna-citte na yuktaṁ

hā hā śīghraṁ darśayāmūṁ priyāṁ me ||228||

priyāvalokanotkaṇṭhaṁ kāla-deśārtha-tattvavit |

āninīṣur drutaṁ rādhāṁ babhāṣe tulasī harim ||229||

sā te kāntā kamala-nayana tvan-mukhālokanotkā

sūryārcāyai sapadi jaṭilā-preṣitā kundavallyā |

tvām āyāntī prathamam iha māṁ prāhiṇot tvat-pravṛttyai

krīḍā-kuñjaṁ tvam upadiśa taṁ yatra tām ānayāmi ||230||

tac chrutvocchvasita-svāntaḥ prīto guñjāvalīṁ hariḥ |

tulasyai dattavān kaṇṭhād uttārya pāritoṣikam ||231||

līlā-nikuñja-kalanāya tadātha vṛndā

kṛṣṇāvalokita-mukhī tulasīṁ babhāṣe |

tat-kuṇḍa-tīra-gatam ānaya rādhikāṁ tāṁ

kandarpa-keli-sukhadākhya-nikuñjam āśu ||232||

ahaṁ ca keli-sāmagrīṁ samagrayitum utsukā |

rādhā-kuṇḍaṁ tvayā sārdhaṁ prayātāsmi drutaṁ sakhi ||233||

tāvat kṛtvā priya-sahacarīṁ svasya candrāvalīṁ tāṁ

saṅketa-sthām vraja-pati-sutaṁ netum āgatya tatra |

guñjāhāraṁ hari-hṛdi sakhī-dattam ādhāya śaibyā

dṛṣṭvā vṛndā-sahita-tulasīṁ vivyathe kṣubdha-cittā ||234||

kṛṣṇasyāgre vṛndayā saṁlapantyā

ālokāt tat-preṣṭha-sakhyās tulasyāḥ |

rādhāṁ matvā sāgatāṁ duḥkitā tāṁ

śaibyā sa-vyājyaṁ tadā vyājahāra ||235||

kurvantyādya tayā durgā-vratodyāpa mahotsavam |

tāṁ nimantrayituṁ rādhāṁ preṣitāsmi vayasyayā ||236||

sādya labdhā mayānviṣya na gṛhe nāpi kānane |

diṣṭyā labdhāsi tulasi kathyatāṁ kutra te sakhī ||237||

tataḥ sā tulasī jñātvā śaibyāṁ kauṭilyam āśritām |

avadat tāṁ sa-kauṭilyaṁ śaṭhe śāṭhyaṁ hi yan nayaḥ ||238||

kurvāṇayā vrata-mahotsavam ambikāyāḥ

sā śyāmayā sva-suhṛdādya nimantrya nītā |

vṛndāṭavī-parivṛḍhā sva-gṛhaṁ tathāsyām

bhāro'py adhāyi vinayaiḥ sa-sakhī-kulāyām ||239||

tato lalitayā puṣpa-phala-mālya-samṛddhaye |

vṛndāṁ netuṁ preṣitā tāṁ gṛhītvā calitāsmy aham ||240||

iti tāṁ tulasī bhaṅgyā pratārya kuṭilām api |

yayau vṛndā-dhaniṣṭhābhyām udāsīneva mādhave ||241||

punar vivakṣuṁ tāṁ śaibyāṁ kṛṣṇaṁ kuñcita-cakṣuṣā |

nivāryāha svam audāsyaṁ tulasyāṁ vyañjayann iva ||242||

mā kiñcid vada yātv eṣā sva-sakhyāḥ kuśalaṁ vada |

kveyam āste kiṁ kurute priyā candrāvalī mama ||243||

sāti hṛṣṭātha tāṁ prāha niruddhā'pi dhavāmbayā |

durgārcāc chadmanānītā yatnāc candrāvalī mayā ||244||

sakhī-sthaly-upaśalye tāṁ tvat-saṅgotkalikākulām |

saṁrakṣya padmayā tūrṇaṁ tvām anveṣṭum ihāgatā ||245||

cintito'ntar bahir hṛṣyan pratyutpanna-matir hariḥ |

avadad vañcayan śaibyāṁ cchadmanānandayann iva ||246||

ahaṁ tad-darśanotkaṇṭhā diṣṭyā nīteyam āly asau |

gaurī-tīrthaṁ lambhayaināṁ gurūṇāṁ vañcana-kṣamam ||247||

yāvat pramada-rādhākhye gāḥ sañcārayato vane |

avadhāryāgato'haṁ syāṁ gavāṁ sambhālane sakhīn ||248||

govinda-līlāmṛta 6.86—

iti pratārya tāṁ śaivyāṁ go-diśaṁ sa-sakho’vrajat |

murāris tvarayā hṛṣṭo sāpi candrāvalīṁ prati ||249||

kṛṣṇa-bhāvanāmṛtam 8.6, 8-27—

preṣitā lalitayā tad-ālayaḥ

peśalā janatayāpy alakṣitā |

bhūbhṛd-antikam upetya saurabhaṁ

bhejur unnata-mudo vana-srajaḥ ||250||

tatra vīkṣya muditāsu tāsu taṁ

prāha kācana khanir guṇa-śriyām |

rūpa-mañjarir apāra-saubhagā

pṛṣṭa-yauvata-maṇi-pravṛttikaṁ ||251||

nāgarendra ! bhavatā yadā padā-

liṅgitā vipina-bhūr dadhe śriyam |

spardhayeva tava goṣṭha-bhūs tayā-

liṅgyata sva-suṣamāṁ dadānayā ||252||

tvam hare hari-maṇi-mayīṁ vyadhāḥ

kṣmām imāṁ nija-savarṇa-tarpaṇaiḥ |

sāpy adhāsyata vivarṇatāṁ na cet

tāṁ ca kāñcana-mayīṁ vyadhāsyate ||253||

gorajaś-curitam āsyam īkṣayaṁs

tvaṁ vanaukasa imān arodayaḥ |

hanta go-rajasi ceṣṭamānayā

svālayaḥ kila tayāpi roditaḥ ||254||

kintv anītir iyam īkṣaṇāmbuje

santatāmbu-janake tayā kṛte |

te tu pautram ucitaṁ pracakratuḥ

kardamo'mbuja-bhavodbhavo yataḥ ||255||

mālya-keśa-vasanādayaḥ samuc-

chṛṅkhalatvam atisādhavo'py adhuḥ |

bhūbhūjā virahite'pi nīvṛti

syāt kva kasya ca na vā niyamyatā ||256||

yat tavāṅghri-vanaja-dvayaṁ vanot-

saṅga eva viharat pramodate |

tatra viśvasiti sā na niḥśvasity

uṣṇam eva bahudhāpi bodhitā ||257||

naiva tatra kaṭu-śarkarāṅkurety

ardha-vāg api sakhī-mukhodgatā |

śrotra-sīma-patitaiva tāṁ pari-

krośayanty atha javād amūrcchayat ||258||

hanta te priyatamaḥ samāgato

vīkṣya tam iti sakhī-mṛṣoktibhiḥ |

tvad-vana-srag atisaurabhaiś ca sā

prāpya bodham ati sambhramaṁ dadhau ||259||

āli ! netra-madiraika-nartakaḥ

sa kva te sakhi gṛhe'sti nihnutaḥ |

kiṁ pratārayasi naiva sākṣi yad

vakti taṁ kila tad-aṅga-saurabhaṁ ||260||

ity alambhi sukham etayā manāk

tan na soḍhum aśakan mano-bhavaḥ |

ekadaiva śara-pañcakasya yal

lakṣatām anayad eva tāṁ balāt ||261||

svidyati sma patati sma vepate

smāśrubhiḥ svam abhiṣiñcati gṛham |

sā praviśya na bhavan-mukhendunā

prāpa śītalayituṁ sva-locane ||262||

hā sakhī-jana-vaco'nṛtaṁ manas

tvaṁ mudāmṛta-samaṁ vṛthā kathāḥ |

saṁjvaro dvi-guṇito yato dyati

tvām itīyam apatat punaḥ kṣitau ||263||

tvam dhig astu rahitaṁ sva-bandhunā

jīvitety alaghu garhayāpy aho |

no manāg api tad āpa lāghavaṁ

pratyutātiguru-bhāratām agāt ||264||

hanta kānta-virahe'pi kiṁ mahat

saukumāryam udiyāya subhruvaḥ |

aṅgakāni yad asu prabhañjana-

spandanaṁ ca na hi soḍhum īśate ||265||

ity avetya madhusūdanaḥ priyod-

antam antar udghūrṇatāturaḥ |

bāṣpa-pūrṇa-nayane niruddha-vāg

akṣipat priya-sakhāsya-maṇḍale ||266||

tām uvāca baṭur ānaya drutaṁ

rādhikāṁ kanaka-padminīṁ vanam |

anyathā kim avanaṁ bhaved gatiḥ

saiva hanta madhusūdanasya yat ||267||

mādhavo'tha nija-mālyam arpayaṁs

tām vyajijñapad idaṁ ca kiñcana |

preyasī-hṛdi gatāstu campaka-

sraṅ mamādya sakhi seyam udgatā ||268||

vṛttam ākhyad akhilaṁ sametya sā

rādhikām atha tayā vara-srajaḥ |

śleṣaṇāpta-ramaṇāṅga-saurabheḥ

svīya-jīvitam akāri jīvitam ||269||

preyasī-sva-virahogra-vṛścika-

vrāta-daṁśa-vidhure śrute punaḥ |

tad-viṣa-jvalana-jarjaraṁ tadai-

vānvabhāvi nija-marma-śarmabhit ||270||

govinda-līlāmṛta 7.1—

kiyad-dūraṁ tato gatvā nivṛtyodvartmanā hariḥ |

rādhā-kuṇḍaṁ samāyātaḥ priyā-sangotsukaḥ priyam ||271||

vṛndāvana-mahimāmṛtam 4.106-108—

tan-madhye nava-mañju-kuñja-valayaṁ śobhā-vibhūtyāsamā-

nordhvaṁ divya-vicitra-ratna-latikādy-ānanda-puṣpa-śriyā |

antas talpa-varaṁ varopakaraṇair āḍhyaṁ samantād dadhad-

rādhā-mādhava-bhukta-bhogyam akhilānandaika-sāmrājya-bhūḥ ||272||

madhye-tādṛśa-kuñja-maṇḍalam aho kuṇḍaṁ mahā-mohanaṁ

sāndrānanda-mahā-rasāmṛta-bharaiḥ svacchaiḥ sadā sambhṛtam |

ratnābaddha-catus-taṭī vilasitaṁ sad-ratna-sopānavat-

tīrthaṁ śrī-taṭa-sat-kadambaka-tala-cchāyā-maṇī-kuṭṭimam ||273||

gādhāgādhatayā tayor atimudaṁ kurvat para-preṣṭhayor

nānā-divya-rasottamānavasare vyañjat tayoḥ prītaye |

āścaryaṁ kamalotpalādi-kutukāyonmīlayan mīlayan

nānā-ratna-maya-cchaṭāmbudhi-jalaṁ vyañjan nikuñjādikam ||274||

vṛndāvana-mahimāmṛtam 3.103—

kahlārotpala-padma-kairava-mukhāsaṅkhya-prasūnaiḥ sphuṭair

haṁsaiḥ sārasa-cakravāka-mithunaiḥ kāraṇḍa-vādyaiḥ khagaiḥ |

atyānanda-madoru-khelana-kala-dhvānair mahā-ramyayā

bhṛṅgī-yūtha-śatair bhramadbhir abhito guñjadbhir āmañjule ||275||

govinda-līlāmṛta 7.4-6—

prati-maṇḍapa-pārśvastha-taru-śākhāvalambanaiḥ |

yutaṁ nānā-puṣpa-vāsaś citrair-dolā-catuṣṭayaiḥ ||276||

yāmye campakayoḥ pūrve nīpayor āmrayoḥ pare |

saumye bakulayor baddha-ratna-hindolikānvitam ||277||

pūrvāgneya-diśor madhye priya-kuṇḍena saṅgatam |

tatrordhve stambhakālambi citra-setu-samanvitam ||278||

govinda-līlāmṛta 7.10—

catuṣkoṇeṣu vāsantī-catuḥ-śālābhir āvṛtam |

vānīra-keśarāśoka-nikuñjaiḥ parito vṛtam ||279||

govinda-līlāmṛta 7.7-9—

gala-hṛd-udara-nābhi-śroṇi-jānūru-daghnaiḥ

ṣaḍ-udadhi-vasu-konair maṇḍalāṅgaiś ca kaiścit |

śiśiram anu samuṣṇaiḥ grīṣma-kāle suśītair

vividha-maṇi-nibaddhair dikṣu sopāna-yuktaiḥ ||280||

maṇi-ruci-jala-vīci-bhrānti-tṛṣṇābhibhūtā

patita-vihaga-vṛndāc chālabālāntarālaiḥ |

parijana-yuta-rādhā-kṛṣṇayor narma-goṣṭhī

pramada-kṛd-upaveśānalpa-vedī-suśobhaiḥ ||281||

nicita-pṛthu-talānāṁ kuṭṭimaiś citravarṇaiḥ

kusumita-bahu-vallī-śliṣṭa-śākhā-bhujānām |

ghana-dala-phala-puṣpa-śreṇi-bhārānatānāṁ

vitatibhir abhitaḥ saṁveṣṭitaṁ pādapānām ||282||

govinda-līlāmṛta 7.11-12—

tad-bahiḥ paktrimā-pakva-phala-puṣpotkarākaraiḥ |

paritaḥ kadalī-ṣaṇḍair maṇḍitaṁ śītala-cchadaiḥ ||283||

tad-bahir bāhyopavanāśliṣṭa-puṣpāṭavī-vṛtam |

sva-madhya-salilā dīvyat-sa-setu-ratna-mandiram ||284||

govinda-līlāmṛta 7.15-17—

ṛtu-rājādi-sarvartu-guṇa-sevita-kānanam |

vṛndā-saṁmṛṣṭa-gandhāmbhaḥ-saṁsiktādhāṅgaṇālayam ||285||

tayā toraṇakolloca-patakālamba-gucchakaiḥ |

pauṣpaiś citrita kuñjādhva dolā catvara maṇḍapam ||286||

nava-kamala-dalālī-pallavāvṛnta-nānā-

kusuma-racita-śayyocchīrṣa-candropadhānaiḥ |

sa-madhu-caṣaka-tāmbūlāmbu-pātrādi-yuktaiḥ

suvalita-tala-līlāgāra-kuñja-prapañcam ||287||

vṛndāvana-mahimāmṛta 4.105—

rādhā-kṛṣṇa-rahaḥ-kathānuvadanād āścarya-mādhuryavad-

dhvānaiḥ śrī-śuka-sārikā-vyatikaraiḥr ānanda-sarvasvadam |

karṇākarṣi-kuhū-kuhūr iti kalālāpair vṛtaṁ kokilair

nṛtyan-matta-mayūram anya-vihagaiś cānanda-kolāhalam ||288||

govinda-līlāmṛta 7.22-132—

hārīta-pārāvata-cātakādika-

prahṛṣṭa-nānā-vidha-citra-pakṣiṇām |

kṛṣṇekṣaṇānanda-viphulla-varṣmaṇāṁ

karṇāmṛta-dhvāna-manojña-kānanam ||289||

rākeśārbuda-nirmañchya-rādheśāsyendu-pāyibhiḥ |

cakorair nyak-kṛta-tyakta-candrair vṛta-nabha-sthalam ||290||

vipakva-jālakā-pakva-phalaiḥ kusuma-pallavaih |

mukulair mañjarībhiś ca namrair vallī-drumair vṛtam ||291||

aneka-padmākara-madhya-saṁsthitaṁ

harer vilāsānvita-tīra-nīrakam |

nānābja-kānty-ucchalitaṁ nirantaraṁ

guṇair jita-kṣīra-samudram adbhutam ||292||

sva-sadṛk-tīra-nīreṇa kṛṣṇa-pādābja-janmanā |

nija-pārśvopaviṣṭenāriṣṭa-kuṇḍena saṅgatam ||293||

tīre kuñjā yasya bhānty aṣṭa-dikṣu

preṣṭhālīnāṁ sva-sva-nāmnā prasiddhāḥ

tābhiḥ premnā svīya-hastena yatnāt

krīḍā-tuṣṭyai preṣṭhayoḥ saṁskṛtā ye ||294||

tat-tat-kāṣṭhā-prānta-vicchinna-

sīmārāmodyānāveśanāṁśānvitāś ca |

tat-tat-sīmābhyantarotpanna-vṛkṣa-

śreṇī-yugmācchanna-vartmāli-yuktāḥ ||295||

upari tanu-taraṅgākāra-citrāñci-śuddha-

sphaṭika-maṇi-citānya-sphāra-vartmāni tāni |

marakata-maṇi-vṛndair ācitābhyantarāṇi

pratanu-lahari-kulyā-bhrāntim utpādayanti ||296||

maṇi-caya-racanābhiḥ sveṣu bhitti-bhramaṁ drāk

sva-nikaṭa-maṇi-bhittau cātma-buddhiṁ dadadbhiḥ |

upavana-yuga-madhye dvāra-vṛndair yutāni

praviśad itara-loke darśanād eva bhānti ||297||

cakāsty udīcyāṁ diśi tīrtha-sannidhāv

anaṅga-raṅgāmbuja-nāma catvaram |

padmābha-kuñjāṣṭa-dalair virājitaṁ

suhema-rambhāvali-keśarānvitam ||298||

sahasra-patrāmbuja-sannibhaṁ sphurat

suvarṇa-sat-kuṭṭima-mañju-karṇikam |

līlānukūlyocita-santatollasad

vistīrṇatā-lāghavam unnata-prabham ||299||

lalitā-śiṣyayā nityaṁ-kalāvatyā susaṁskṛtam |

sarvartu-sukha-sampannaṁ nānā-keli-rasākaram ||300||

lalitānandadaṁ rādhā-kṛṣṇayoḥ sa-vayasyayoḥ |

nikuñja-rājayoḥ paṭṭa-mandiraṁ sphurad-indiram ||301||

māṇikya-keśara-śreṇī-veṣṭita-svarṇa-karṇikam |

bahir bahiḥ kramād ūrdhva-māna-saṅkhyā-pramāṇakaiḥ ||302||

ekaika-varṇa-sad-ratna-kadambenācitaiḥ pṛthak |

racitaṁ bahubhiś cāru-sama-patrāli-maṇḍalaiḥ ||303||

pañcendriyāhlāda-karaiḥ śaityānyabja-guṇair yutam |

tad-bahiḥ kramaśaḥ svarṇair vaidūryair indranīlakaiḥ ||304||

sphaṭikaiḥ padmarāgaiś ca citair maṇḍapa-pañcakaiḥ |

śobhitaṁ maṇḍaleṣvantar nānā-ratna-vinirmitau ||305||

kevalair mithunībhāva-saṅgatair mṛga-pakṣibhiḥ |

devair nṛbhir yutaṁ cānyaiś citritai rasa-dīpanaiḥ ||306||

pañca-varṇa-bhūri-citra-patra-puṣpa-visphurat-

keśarādi-śakhi-śākhikālisad-vitānakam |

antarasya bhāti jānu-daghna-ratna-kuṭṭimāgāra-

madhya-karṇikā-sahasra-patra-sārasam ||307||

āmūla-puṣpitāśoka-vallī-maṇḍala-sañcayaiḥ |

sitāruṇa-harit-pīta-śyāma-puṣpaiḥ prakalpitaiḥ ||308||

padma-puṣpa-dalākārair upakuñjāṣṭakair vṛtam |

pravīṇa-tādṛśāśoka-taru-kuñja-varāṭakam ||309||

vasanta-sukhadaṁ yasya bhṛṅga-kokila-nāditam |

vāyavyāṁ diśi bhāty aṣṭa-dala-kuñjāmbujaṁ dalam ||310||

śrī-padma-mandiraṁ nāma nairṛtyaṁ rājate dalam |

catur-dvāraṁ catuṣ-pārśve vātāyana-samanvitam ||311||

nānā-maṇi-citāneka-citra-bhitti-catuṣṭayam |

antaḥ-sa-kṛṣṇa-gopīnāṁ pūrva-rāgādi-ceṣṭitaiḥ ||312||

rāsa-kuñja-vilāsaiś ca lalitā-citritair yutam |

pūtanāriṣṭa-saṁhārādy-anta-tac-caritair bahiḥ ||313||

ratnāli-dyuti-kiñjalkaṁ sad-garbhāgāra-karṇikam |

bahir abjadalākārair vṛtaṁ ṣoḍaśa-koṣṭhakaiḥ ||314||

tat-tad-yugāntarālastha-dvy-aṣṭopakoṣṭhakair api |

ūrdhve tādṛk-sanniveśa-sphurad-aṭṭālikānvitam ||315||

antar-antaḥ-kramād-ucca-nirbhitti-stambha-paṅktiṣu |

sphāṭikīṣu suvinyasta-pravāla-balabhī-kule ||316||

chāditena mahā-ratna-paṭalais tiryag-ūrdhva-gaiḥ |

bhrājitena sukumbhena śikhareṇa virājitam ||317||

atyuccena vanāloka-sukhadena nijeśayoḥ |

mukta-pārśva-tṛtīyocca-khaṇḍena ca sumaṇḍitam ||318||

adho ratnācitāneka-citra-citreṇa bhāsvatā |

upakuṭṭima-yugmāntar-dikṣu sopāna-śobhinā ||319||

kaṇṭha-daghnāti-vistīrṇa-kuṭṭimenābhito vṛtam |

paritas tāvad uccānāṁ prāntotpanna-mahīruham ||320||

phalaiḥ puṣpaiś ca saṁśliṣṭa-kuṭṭima-prānta-deśakam |

keli-ratnākaraṁ rādhā-kṛṣṇayoḥ sa-vayasyayoḥ ||321||

āgneyaṁ bhāti padmābha-ratna-hindola-kuṭṭimam |

pūrvāpara-dig-utpanna-pravīṇa-bakulāgayoḥ ||322||

sāci kiñcid vinirgatya gatyā vakrordhvayopari |

militābhyāṁ suśākhābhyāṁ chāditaṁ maṇḍapākṛti ||323||

tac-chākhā-mūla-saṁnaddhaiḥ paṭṭa-rajju-catuṣṭayaiḥ |

dṛḍhair baddha-catuṣkoṇaṁ nābhi-mātrocca-saṁsthiti ||324||

padmarāgāṣṭa-paṭṭībhiḥ pravālaja-padāṣṭakaiḥ |

ghaṭitaṁ hasta-mātrocca-paṭṭī-veṣṭana-keśaram ||325||

dvy-aṣṭa-patrāmbujākāra-ratnāli-citra-karṇikam |

dvi-dvi-pādānvitāmbhoja-dalābhāṣṭa-dalair vṛtam ||326||

ratna-paṭṭī-keśarāntar-dvārāṣṭaka-susaṁyutam |

dakṣiṇe dala-pārśvasthāroha-dvāra-dvayānvitam ||327||

laghu-stambha-dvayāsakta-paṭṭi-pṛṣṭhāvalambakam |

paṭṭatulī-lasan-madhyaṁ pārśva-pṛṣṭhopadhānakam ||328||

nānā-citrāṁśukaiś channaṁ svarṇa-sūtrāmbarair api |

lasac-candrāvalī-muktā-dāma-guccha-vitānakam ||329||

yatrāṣṭa-dala-gālīnāṁ madhya-gau rādhikācyutau |

gāyad-anyavayasyābhir vṛndā dolayatīśvarau ||330||

svārūḍha-rādhācyutayoḥ sarvābhimukhatākaram |

hindolāmbujam ābhāti madanāndolanābhidham ||331||

aiśānyāṁ bhāty aṣṭa-patraṁ mādhavī-kuñja-sārasam |

mādhavānandadaṁ nāma nānā-līlopahāra-yuk ||332||

phulla-mallībhir āśliṣṭa-namra-śākhā-bhuja-vrajaiḥ |

chāditaṁ phulla-punnāgaiś candrakānti-citāntaram ||333||

padma-patrākāra-kuñjair veṣṭitaṁ svarṇa-karṇikam |

udīcyāṁ maṇi-kiñjalkaṁ bhāti kuñjaṁ sitāmbujam ||334||

namra-śākhā-bhujāśliṣṭa-phulla-hema-latā-cayaiḥ |

tamālaiḥ kalpitaṁ jiṣṇu-nīla-ratnāvalī-citam ||335||

nīla-padma-dalākārair upakuñjāṣṭakair vṛtam |

suvarṇa-karṇikaṁ prācyāṁ bhāti kuñjāsitāmbujam ||336||

avācyāṁ padma-rāgādi-citāntar-bāhya-maṇḍalam |

lavaṅgaiś chāditaṁ phullair bhāti kuñjāruṇāmbujam ||337||

kuñjaṁ hemāmbujaṁ bhāti pratīcyāṁ phulla-campakaiḥ |

vallībhiś chāditaṁ hema-cita-bāhyāntarālakam ||338||

evam uttarādi-kuñjā bhānti rādhā-hari-priyāḥ |

nānā-varṇākāra-bhedāt dṛśāṁ vismaya-kāriṇaḥ ||339||

prati-vidiśam udañcac-campakānāṁ ca tūrṇām

aruṇa-harita-pīta-śyāma-puṣpoccāyānām |

vara-parimala-dhārākṣipta-gandhāntarāṇāṁ

prati-diśam adhirohan-mādhavī-veṣṭitānām ||340||

vyati-sumilita-tiryaṅ-nirgataiḥ kaiścid anyair

upari-ghaṭita-saṅgaiḥ snigdha-śākhā-samūhaiḥ |

śuka-pika-madhupānāṁ nīla-pītāruṇānāṁ

madhura-ninada-ramyaiś chāditaḥ saudha-tulyaḥ ||341||

sthala-jalajani-puṣpaiḥ pallavaiḥ kḷpta-

nānābharaṇa-vasana-śayyā-sad-vitānādi-pūrṇaḥ |

aruṇa-viṣada-pīta-śyāma-padmotpalādyair

diśi vidiśi sa-nālaiḥ kalpitāneka-citraḥ ||342||

jaṭhara-śara-śalākaiḥ pallavaiś citra-puṣpair

ghaṭita-mṛdu-kabāṭī-prāvṛta-dvāś-catuṣkaḥ |

mada-kala-cala-bhṛṅgā'nīkinī-dvāra-pālo

maṇi-caya-cita-bhūmi-dvyaṣṭa-patrābja-madhyaḥ ||343||

bahir api tata-śākhācchāditābhiḥ samantāc

catasṛbhir abhitābhiḥ veṣṭito dehalībhiḥ |

aniśam iha viśākhā-śiṣyayā mañjumukhyā

racana-nipuṇa-matyā saṁskṛto'dhyakṣayāsya ||344||

śiva-hariti taṭa-stho'py eṣa rādhā bakārer

viharaṇa-rasa-vanyāplāvitātmā samantāt |

madana-sukhada-nāmā locanānanda-dhāmā

vilasati sa viśākhānandadaḥ kuñja-rājaḥ ||345||

vicitra-vṛkṣa-vallībhiś citra-ratnaiś citāntaraḥ |

citra-varṇaiḥ khagair bhṛṅgaiḥ kuṭṭimaiḥ prāṅgaṇair vṛtaḥ ||346||

citra-maṇḍapa-saṁyuktaś citra-hindolikānvitaḥ |

prācyāṁ citrānandadākhyaś citra-kuñjo virājate ||347||

sphaṭikair indukāntaiś ca cita-kuṭṭima-catvaraḥ |

citritaḥ puṇḍarīkaiś ca kairavair mallikādibhiḥ ||348||

śubhra-puṣpa-dalair vṛkṣair vallībhiś ca samanvitaḥ |

śubhrāli-pika-kīrādyaiḥ śabda-jñeyair nināditaḥ ||349||

śubhra-veśau tu rākāyāṁ rādhā-kṛṣṇau sahālibhiḥ |

krīḍantāv api nekṣyete kaiścid yatrāgatair api ||350||

pūrṇendu-nāmā kuñjo'yam indulekhā-sukha-pradaḥ |

suśubhra-keli-talpādir āgneyyāṁ diśi rājate ||351||

hema-vallī-vṛtair hema-puṣpakaiś chādito'bhitaḥ |

hema-padmāvalī-citro hema-prāṅgaṇa-kuṭṭimah ||352||

hema-maṇḍa-pikā-yukto hema-hindolikānvitaḥ |

hemābhāli-khagair yukto hema-līlā-paricchadaḥ ||353||

līlayā pīta-vasanā pītālepa-vibhūṣaṇā |

yatra praviṣṭā śrī-rādhā kṛṣṇenāpi na lakṣyate ||354||

gaurāṅgī-veśa-dhṛk kṛṣṇaḥ sva-preyasyāḥ sahālibhiḥ |

śṛṇoti prema saṁlāpaṁ yatraitābhir alakṣitaḥ ||355||

kadācit padmayā yatra preritā jaṭilāgatā |

dadarśa kṛṣṇaṁ no rādhāṁ tenaikāsana-gām api ||356||

sva-varṇa-kṛt sva-sthitānāṁ bhāti kāñcana-bhūr iva |

dakṣiṇe campakalatānandado hema-kuñjakaḥ ||357||

yatra campakavallyāḥ sā nikuñja-pāka-śālikā |

āste tad-śayoś citra-jagdhi-vedikayānvitā ||358||

yasyāṁ pāka-kriyācāryā sa-vṛndā sā nijeśayoḥ |

sampādayati saṁmodāt kadācit kuñja-bhojanam ||359||

tamālaiḥ śyāma-vallībhiḥ śliṣṭa-śākhair dhṛtāntaram |

indranīla-citābhyantar-bhūmi-kuṭṭima-catvaraḥ ||360||

rādhayā yugalī-bhāvaṁ gato'pi mukharādibhiḥ |

nekṣyate harir ekaiva rādhikā yatra dṛśyate ||361||

rājate diśi nairṛtyāṁ raṅgadevī-sukha-pradaḥ |

sarva-śyāmaḥ śyāma-kuñjo rādhikā-rati-vardhanaḥ ||362||

rakta-vallī-vṛto rakta-puṣpa-patrair drumair vṛtaḥ |

śoṇa-ratna-citābhyantaḥ kuṭṭimāṅgana-maṇḍapaḥ ||363||

rakta-hindolikā-yuktaḥ kṛṣṇeṣṭaḥ sarva-lohitaḥ |

tuṅgavidyānandado'sti paścime'ruṇa-kuñjakaḥ ||364||

hari-vallī-vṛkṣa-citro harit-pakṣy-ali-saṁyutaḥ |

harinmaṇi-citābhyantar-bāhya-kuṭṭima-catvaraḥ ||365||

vāyavyāṁ sarva-harito rādhā-kṛṣṇākṣa-keli-bhūḥ |

sudevī-sukhadābhikhyo harit-kuñjo virājate ||366||

upari laharī-tulyākāra-citraiḥ sphuradbhir

marakatacaya-garbhaiḥ puṣpa-rāgendu-kāntaiḥ |

ghaṭitam itara-loke toyavad bhāsamānaṁ

maṇi-maya-kumudāmbhojāli-haṁsādi-yuktam ||367||

dhanapati-diśi tādṛk-setubandhānuṣaktaṁ

ṣaḍ-adhika-daśa-patrāmbhojavat sanniveśam |

salila-kamala-sadmānaṅga-yuṅ-mañjarī śaṁ-

pradam atula sulāvaṇyollasal lālasīti ||368||

śrī-rādheva hares tadīya-sarasī preṣṭhādbhutaiḥ svair guṇair

yasyāṁ śrī-yuta-mādhavendur aniśaṁ premnā tayā krīḍati |

premāsmin bata rādhikeva labhate yasmin sakṛt snāna-kṛt

tat tasyā mahimā tathā madhurimā kenāstu varṇyaḥ kṣitau ||369||

priyā-kuṇḍaṁ dṛṣṭvā mudita-hṛdayo'py asya vividhair

guṇais tais tair uddīpita-viraha-bhāvaḥ smara-vaśaḥ |

priyā-prāpty-utkaṇṭhā-kavalita-manā nāgara-gurur

bhramānānotprekṣāṁ baka-ripur amuṣmin sa vidadhe ||370||

khelac-cakra-yugoro-jaṁ pheṇa-muktā-srag-ujjvalam |

rasormy-uccalitaṁ mene priya-vakṣaḥ-samaṁ saraḥ ||371||

madhura-rasa-taraṅgā bibhratī paṅkajāsyaṁ

bhramaraka-parivītaṁ prollasat-khañjanākṣam |

pramudita-hariṇoccair haṁsakā-rāva-ramyā

priyatama-sarasī sā preyasīva vyaloki ||372||

sva-preṣṭhāriṣṭa-kuṇḍormi-cañcad-bāhūpagūhitā |

sva-kokanada-pāṇibhyāṁ kṣipta-tac-cala-tat-karā ||373||

samīra-cañcad-ambhoja-calāsyena balād iva |

cumbitāli-kaṭākṣeṣat-tiryag-ambuja-san-mukhī ||374||

bhṛṅgī-jhaṅkāra-śītkāra-vikala-svara-gadgadā |

prodyat-kuṭṭamitā tena rādhikeva vyaloki sā ||375||

samudbhrāmyal-līlāmbujam anila-jātormi-valitaṁ

saro-yugmaṁ vīkṣyānata-śirasi govardhana-gireḥ |

nija-premodghūrṇā skhalita-vapuṣas tasya sa harir

bhramat-tāraṁ bāṣpocchalitam iva mene'kṣi-yugalam ||376||

itthaṁ priyāyāḥ sa saraḥ samīkṣya tat

pratyaṅga-saṁsmārakam ātmano guṇaiḥ |

vidaṁs tad-ānandam amandam apy abhūt

tad-āgamautsukya-vibhinna-dhairyakaḥ ||377||

prāyena evaṁ-vidha-sanniveśakaṁ

dadarśa tat-pārśvagam ātmanaḥ saraḥ |

kuñjaiḥ sva-kāntāgrahato'tisaṁskṛtair

virājitaṁ narma-sakhāli-nirmitaiḥ ||378||

priya-narma-vayasyā ye subalo madhumaṅgalaḥ |

ujjvalārjuna-gandharvā vidagdha-bhṛṅga-kokilāḥ ||379||

dakṣa-sannandanādyāś ca teṣāṁ sva-svābhidhānvitāḥ |

tair vibhajyārpitāḥ kuñjās te rādhā-lalitādiṣu ||380||

vayor diśy asti subalānandadā kuñja-śālikā |

rādhayāṅgīkṛtā yasyās tīrthaṁ mānasa-pāvanam ||381||

nityaṁ snāty atra sālībhiḥ kuṇḍe'smin vipulāgrahā |

kṛṣṇa-pādābja-mādhvīka-pānīye kṛṣṇavat priye ||382||

lalitāṅgīkṛtodīcyāṁ kuñja-śālāticitritā |

madhumaṅgala-śandākhyā bhāti śrī-rādhikā-priyā ||383||

viśākhāṅgīkṛtaiśānyām ujjvalānandadāparā |

evam anyāsu dikṣv anyā bhānty anyābhiḥ kṛtāśrayāḥ ||384||

pūrva-paścima-diṅ-mārgāv īśeśā kuṇḍayoḥ kramāt |

vistīrṇau nṛ-paśūnāṁ staḥ snāna-pānārtha-tīrtha-gau ||385||

līlānukūleṣu janeṣu citte-

ṣūtpanna-bhāveṣu ca sādhakānām |

evam vidhaṁ sarvam idaṁ cakāsti

svarūpataḥ prākṛtavat pareṣu ||386||

atha vṛndā-gataṁ vīkṣyānanditā nanda-nandanam |

karṇikārāvataṁsau dvāv abhyetyopajahāra sā ||387||

vṛndā tat-tan-nija-nipuṇatā-saṁskṛtaṁ darśayantī

tat-tat-kuñjādikām anu taṭaṁ seśvarīṁ smārayantī |

rādhā-kāntaṁ kakubhi sahajair bhrājamānaṁ guṇaiḥ svaiḥ

kuṇḍeśānyāṁ madana-sukhadābhikhya-kuñjaṁ nināya ||388||

sa tad-dṛṣṭātihṛṣṭo'bhūt tat-tat-sthāneṣu rādhayā |

kṛta-kartavya-līlānāṁ smrti-saṅkalpa-tat-paraḥ ||389||

viśākhayā mañjumukhyā vṛndayā ca sumaṇḍitam |

kuñjaṁ vilokya taṁ prītas tām āhotkalikākulaḥ ||390||

diṣṭyā vṛnde yadi tava sakhī sāgatā syād akasmān

niṣpratyūhaṁ yadi mama tayā syuś ca te te vilāsāḥ |

kuṇḍāraṇyaṁ madhu-sumadhuraṁ kuñja-gehaṁ tadāsmin

vaicitrī ca tvad-uparacitā kalpate sat-phalāya ||391||

saṅketa-kuñjam agataṁ tulasī-sakāśāc

chaibyānvitaṁ ca pathi māṁ nu niśamya rādhā |

naiṣyaty asau tata itaḥ kila kāpi gatvā

tām ānayed iha nivedya mama pravṛttam ||392||

śrī-rādhāyāḥ savidha ubhayīṁ mādhavīyām avasthāṁ

śaṁsanty uccair madana-viṣamāṁ lālasoddīpanāṁ ca |

kurvāṇaiṇāṁ praṇaya-vikalāṁ vyākulāṁ tṛṣṇayāddhā

tām ānetuṁ tvaraya lalitāṁ mad-girā tvaṁ dhaniṣṭhe ||393||

sthāpayaikāṁ sakhīṁ vṛnde go-dig-adhvany asau yathā |

mām anveṣṭuṁ sakhā kaścid āgacchet taṁ pratārayet ||394||

gaurī-tīrthādhvani parāṁ dakṣāṁ sthāpaya sā yathā |

punar āyāti śaibyā ced anyā vā tāṁ ca vañcayet ||395||

pakva-rambhā-phale magna-dṛṣṭi-lolaṁ baṭuṁ hariḥ |

vīkṣyāha vṛndām anayoḥ phalais tvaṁ pūrayodaram ||396||

baṭur āhānayā kiṁ me tvam ājñāpaya māṁ sakhe |

dṛṣṭvā dṛṣṭvā yathā-vāñchaṁ khādaṁs tṛpyāmi lolupaḥ ||397||

tatra tatra prahitayoḥ sakhyor nipuṇayos tayā |

kṛṣṇo'py utkaṇṭhito'tiṣṭhat priyādhva-nihitekṣaṇaḥ ||398||

smita-kamala-mukhī sā yāvad āyāti tāvat

jaladhi-śata-gabhīro'py asta-dhairyaḥ sa mene |

kṣaṇam api yuga-lakṣaṁ hanta yat tan na citraṁ

praṇayini sahajeyaṁ prema-bhājāṁ hi ceṣṭā ||399||

iti śrī-bhāvanā-sāra-saṅgrahe pūrvāhna-līlāsvādanānumodano nāma

tṛtīyaḥ saṅgrahaḥ

||3||

1. The first half of the verse is the latter part of 2.80. The rest is probably Krishna Das’s own. [↑](#footnote-ref-2)
2. Only the first two lines are from 2.80. The rest is probably Krishna Das’s own. [↑](#footnote-ref-3)
3. pūrvāhne dhenu-mitrair vipinam anusṛtaṁ goṣṭha-lokānuyātaṁ

   kṛṣṇaṁ rādhāpti-lolaṁ tad-abhisṛti-kṛte prāpta-tat-kuṇḍa-tīram | [↑](#footnote-ref-4)
4. The *Kṛsṇāhnika-kaumudī* I have does not seem to have this verse. [↑](#footnote-ref-5)